ލޯބީގެ ހައްގުގައި 12 – Esfiya – Dhivehi Vaahaka Site\nލޯބީގެ ހައްގުގައި 12\n- by [email protected][email protected] - 68- September 16, 2020\nއަހަރެން އަވަހަށް މާނިއުއަށް ގުޅަން އުޅުނީމެވެ. އެހެންނަމަވެސް އެ ފޮޓޯ ފޮނުވި ނަމްބަރ އިން ފޮނުވި މެސެޖް ފެނިފައި އަހަރެންނަށް ހީވީ އަހަރެންގެ ބޮލުގައި މީހަކު ބާރު އެތިފަހަރަކުން ޖެހި ހެންނެވެެ.\n” މީގެ އެއްވެސް ވާހަކަ އެއް އެއްވެސް މީހަކު ކައިރީ ނުބުނާތި، ބުނެފިނަމަ ދެ ވަނަ ފަހަރަށް އަޔާޒް ނުފެންނާނެ، ޝުކުރު ކުރޭ އަދި އަޔާޒް ސަލާމަތުން ހުރީތީ” ދެތިން ފަހަރު އަހަރެން އެ މެސެޖް ކިޔާލީ ގަބޫލު ނުކުރެވިގެންނެވެ. އެއްކޮޅުން އަހަރެން ހިތް ހަމަ ޖެހުނެވެ.އެއީ އަޔާ ސަލާމަތުން ހުރީތީއެވެ.އަނެއްކޮޅުން ހޯސްލާފައި ކަރުނަ ފައިބައިގަތެވެ.\nއަޔާ އެހާލުގައި ވީ އިރު އަހަރެންނަށް އަޔާ ސަލާމަތް ކުރަން އެއްވެސް ކަމެއް ނުކުރެވުނީތީ އަމިއްލަ ނަފުސު ކުއްވެރި ކުރެވުނެވެ އަހަރެން ރޯން ބޭނުން ނުވާތީ ކަރުނަތަށް ފުހެލީމެވެ. ފިޑިންގެ ލިސްޓުގައި ހިމެނި ހަނު ހުންނާކަށް އަހަރެންގެ ހިތަށް އެއްބަހެއް ނުވިއެވެ. އަހަރެންނަށް ބައްޕަ ސަލާމަތެއް ނުކުރެވުނެވެ. އެކަމަކު ކޮންމެ ހާލެއްގަ ވެސް އަޔާ ސަލާމަތް ކުރަން، ޖެހުނު ކޮންމެ ފަދަ ގުރުބާނީއެއްވެސް އަހަރެން ވެދާނަމެވެ.\nކޮޓަރީ ތެރޭ ދެކޮޅަށް އަހަރެން ހިނގަންފެށީމެވެ. ހަނދާނެ ގޮތެއް، އެހީއަށް އެދެން ދާނެ މީހަކު ނޭނގިގެންނެވެ. އެ ފިނި ކޮޓަރީގެ ތެރޭގައިވެސް އަހަރެން ދިޔައީ ދާހިއްލަމުންނެވެ. ނޭވާ ހާސްވެ މެޔަށް ވެސް ދިޔައީ ތަދުވަމުންނެވެ. ކުއްލިއަަކަށް އަހަރެންގެ ދިރިއުޅުން މިފަދަ ހިތްދަތި ގޮތަކަށް ބަދަލުވެދާނެ ކަމަކަށް އަހަރެން ހިޔެއްވެސް ނުކުރަމެވެ. ތަގްދީރު އަހަރެންނާ މިކުޅެނީ ކޮން ފަދަ ބޮޑު ސަމާސާއެއް ހެއްޔެވެ. އަހަރެންނަށް ކުރެވުނީ ކޮން ކުށެއް ބާއޭ އަހަރެންގެ ހިތަށް އަރައެވެ.\n” އެ ކިހިނެއް އެނގެނީ އަޔާ ކަމެއް، އަޔާ ގެއްލުމުގެ ފައިދާ އެހެން ބަޔަކު ނަގާ ރުފިޔާ ތަކެއް ހޯދަން ކަން ނޭނގެ އެ އުޅެނީ، އަހަރެން ނުކުރާނަން ގަބޫލެއް، އެކަހަލަ ގަމީސް ކިތަށް މީހުން ލާނެ” އަހަރެން އަމިއްލަ ނަފްސު ހަމަޔަަކަށް އެޅުމަށްޓަކައި އެގޮތަށް ވިސްނަމުން ދިޔައީމެވެ\n“އެކަމަކު ފުރަގަހުން އަޔާ އާ ހާދަ ވައްތަރޭ، މެސެޖެއް ކުރަންވީ ކަންނޭނގެ” އަހަރެން އަމިއްލަ ނަފްސަށް ބުނީމެވެ.\n” އަހަރެން ކިހިނެއް އެއީ އަޔާޒްކަން ގަބޫލު ކުރާނީ” އަހަރެން ތުރުތުރު އަޅަމުންދާ އަތުން އެ ނަމްބަރ އަށް މެސެޖްކުރީމެވެ. އިރުކޮޅެއް ނުވެ އެ ނަމްބަރއިން ފޮނުވީ ފޮޓޯއެކެވެ. އަހަރެންގެ ތުރުތުރު އަޅަމުންދާ އަތުން ވަރަށް ހިތްވަރުކޮއްފައި އެ ފޮޓޯ ބަލާލީމެވެ.\nއެއީ ދެވަނަ ދެމީހެއް ނޫނެވެ.އެއީ އަހަރެންގެ އަޔާއެވެ. ގޮނޑީގައި ބަނދެފައި އިން އިރު އަޔާގެ ދެލޯ ވަނީ މެރިފައެވެ. އެ ލޮބުވެތި މޫނުގައި އަހަރެންނަށް އެތަށް ފަހަރަކު ބޮސް ދެވުނެވެ. އަހަރެން އަނގަމަތީ އަތް އަޅާ ރޯންފެށީމެވެ. އަހަރެންގެ ހިތް ހީވީ ކުދި ކުދި ވިހެންނެވެ. ދެވަނަ ފަހަރަށް އެ ހިތް މަލަން އަޅާ ފާރު ފޮރުވަން އުޅުނަސް އުމުރު ދުވަހު އެ ވޭން އަހަރެންގެ ހިތުގައި ވާނެކަން ޔަގީނެވެ.\nއަހަރެންނަށް ސިހުން ގެނުވީ އެ ނަމްބަރ އިން ގުޅާތަން ފެނުމުންނެވެ. އަހަރެން އަވަސް އަވަހަށް ފޯނު ނަގާ ކަންފަތުގައި ޖެހީމެވެ.\n” ކޮބާ؟ ގަބޫލު ކުރެވިއްޖެދޯ” ފޯނު ނެގުމާއެކު އެކޮޅުން ބުނި އަޑު އިވުނެވެ.\n” ބޭނުންވެގެން ތި އުޅެނީ ކޮން ކަމެއް، އަޔާ ކަލެއަށް ކޮން ދެރައެއް ދިނީ، ކަލޭ ބުނި އެއްޗެއް އަހަރެން ދީފާނަން، ބުނި ވަރަކަށް ރުފިޔާވެސް ދީފާނަން، އަހަރެންނަށް ހަމަ އެކަނި އަޔާ ދީ،އާދޭސް ކޮއްފަ މިބުނީ” އަހަރެން އާދޭހާ އެކު ބުނީމެވެ.\n” ހެހެހެ…ރޯންވެސް އެނގޭދޯ، އެހެންވީމަ އަހަރެންގެ ކޮއްކޮ ކިހާ ރުއިމެއް ރޯނެ، ތި ރުއިމަކުން އަހަރެންގެ ހިތަށް އެއްވެސް އަސަރެއް ނުކުރޭ، ކަލޭގެ ސަބަބުން އަޔާޒް އަހަރެންގެ ކޮއްކޮގެ ލޯބީގައި ކޮޅުފައިން ޖެހީ، އަހަރެން ކޮއްކޮގެ އުފަލަށްޓަކައި ކުރަން ޖެހުނު ކޮންމެ ކަމެއްވެސް އަހަރެން ކުރާނަން،އަހަރެންގެ ކޮއްކޮއަށް އަޔާޒް ނުލިބެންޏާ އަޔާޒުގެ ދުވަސް ދުއްވާލުމަކީ އަހަރެންނަށް އުނދަގޫ ކަމެއް ނޫން” އެމީހާގެ ޖުމްލައިން އަހަރެންނަށް ނޫނެކޭ ކިޔާ ހަޅޭލަވައިގަނެވުނެވެ.\n” ނޫން ނޫން، އަޔާ އަށް އެއްވެސް ކަމެއް ނުކުރާތި، ވިސްނަ ބަލަ،މީހެއްގެ ލޯބި ކިހިނެއް ގަދަކަމުން ހޯދާނީ، ލޯބި ނުވާ މީހަކާ އެއްކޮއް ނޫޅެވޭނެ،އަޔާ ލޯބިވަނީ އަހަރެން ދެކެ، އަދި އަހަރެންވެސް އަޔާދެކެ އިންތިހާއަށް ލޯބިވޭ” އަހަރެން ހިތްވަރު ކޮއްފައި ބުނީމެވެ.\n” އަހަރެންނަށް ނަސޭހަތް ދޭން ތީ ކާކު، ކަލޭ އަޔާޒު ދެކެ ތިހާ ލޯބިވަންޏާ އެކަން ސާބިތު ކޮއްދީބަލަ، އެހެންނޫނީ އަޔާޒްގެ ފުރާނަ ނެތް މަސްގަނޑު ބަލަން ހުރޭ” އެމީހާ އެހެން ބުނުމާއެކު އަހަރެން ބުނާނެ އެއްޗެއް ނޭނގިފައި އިރުކޮޅަކު ހުރެވުނެވެ.\n” ހެހެހ.ކޮބާ، ތީ ވާ ވަރަކީ، ނަމުގަ ލޯބިވެޔޯ އެކަމަކު ސާބިތުކޮއްދޭކަަށް ނުކެރުން” އެމީހާ ހިނިގަނޑެއް ޖަހާލަމުން ބުނެލިއެވެ.\n” ތި ކުރެވެނީ ވަރަށް ބޮޑު ކުންހީއެއް، އަޔާއަށް ޓަކައި، އެ ލޯބީގެ ހައްގުގައި އަހަރެން ކޮންމެ ފަދަ ގުރުބާނީ އެއްވެސް ވެދާނަން” އަހަރެން ކެރި ހުރެ އެމީހާއަށް ބުނީމެވެ. އެމީހާގެ ބަސް އިރުކޮޅަކަށް ހުއްޓުނެވެ. އެހެންނަމަވެސް އިރުކޮޅަކު ވިސްނަން ހުރެފައި ބުނެލިއެވެ.\n” ބުނަންތަ، އަހަރެން ފުރަތަމަ އުޅުނީ ކަލޭގެ ދުވަސް ދުއްވާލަން، އެކަމު އޭރުން ވާނެ ގޮތަކީ ކަލޭގެ ހަނދާނުގައި އުމުރު ދުވަހު އަޔާޒު ހުންނާނެ، އޭރުން ދެން ވާނެ ގޮތަކީ އަޔާޒު އެހެންމީހަކާ ނުވެސް ގުޅޭނެ، އަހަރެންގެ ކޮއްކޮއަށް އަޔާޒު ލިބޭނެ ހަމަ އެކަނި ގޮތަކީ ކަލޭ އަޔާޒުއަށް ބޭ ވަފާތެރިވުން” އެމީހާގެ ޖުމްލައިން އަހަރެންގެ ދެލޯ ބޮޑުވިއެވެ. އަދި ވާހަކަ ދެއްކޭތޯ މަސައްކަތް ކުރީމެވެ.އެހެންނަމަވެސް އަހަރެންގެ ވާހަކަ އެ މީހާ ހުއްޓުވިއެވެ.\nމަޑުކުރޭ،އަދި އަހަރެން ދައްކަން ހުރި ވާހަކަ ނުނިމޭ، ކަލޭ ބޭވަފާތެރި ވީމާ އޭރުން އަޔާޒުއަށް މަޖުބޫރު ވާނެ އެހެން މީހެއްގެ އެހީ، ބޭވަފާތެރިއެއް މަތިން ހަނދާން ކުރާކަށްވެސް ބޭނުމެއް ނުވާނެ، އެންޑް ޑޯންޓް ވޮރީ، އަހަރެން އަޔާޒުއަށް ވިސްނައިދީގެން އަހަރެންގެ ކޮއްކޮއާ ގުޅުވާނަން” އެމީހާ ހޭންފެށީ ނުރައްކާތެރި ގޮތަކަށެވެ.\n” ބޭ..ބޭވަފާތެރިވާށޭ.” އަހަރެންނަށް އަޅަ އަޅައި ގަންނަމުން ބުނެވުނެވެ.\n” އާނ، ނުވަންޏާ ކުރީބައިގައި ބުނޭ، އަދި ބުނަން މާދަމާ އެންމެ ފުރަތަމަ ހަބަރަކަށް ލިބޭނީ އަނިޔާވެރިކޮށް މަރާލާފަ އޮތް މީހަކު ފެނުން ވާހަކަ، ކުރިއަށް އޮތް ފަސް މިނެޓް ތެރޭގައި ވެސް އެ ހަބަރު ލިބިދާނެ، އަދި ބުނަން އަހަރެންނަކީ ކުރާނަމޭ ބުނާކަމެއް ފަސް ޖެހުމެއްނެތި ކުރާނެ މީހެއްކަން ސާބިތުވެސް ކޮއްދީފާނަން” އެމީހާގެ ޖުމްލައިން އަހަރެން ދެލޯ މަރާލީމެވެ.އިތުރަށް ނުރޮއެ ވޭތޯ ވަރަށް ހިތްވަރު ކުރީމެވެ.\n” އޯކޭ، ބުނި ކޮންމެ ކަމެއް އަހަރެން ކުރާނަން، އަހަރެންނާ ދޭތެރޭ އަޔާ ކޮންމެ ގޮތަކަށް ކަންތަށް ކުރިޔަސް އަހަރެންނަށް އޯކޭ، އަހަރެންގެ އަޔާ ދޫކޮއްލާ، އަހަރެންނަށް އަޔާގެ ފުރާނަ މާ މުހިންމު” އަހަރެން އާ އަޒުމަކާ އެކީ ބުނީމެވެ.\n” އެންމެ ރަނގަޅު، މާދަން އަޔާޒު ފެންނާނެ، އަޔާޒުއަށް މިއިން އެއްވެސްކަމެއް އަދި ޝައްކެއްވެސް ވިޔަ ދީގެން ނުވާނެ،އަދި އިތުރު މީހަކަށްވެސް މިއިން އެއްވެސް ކަމެއް އެނގިއްޖެނަމަ ދެން ކަންތަށް ވާ ގޮތް ބަލަން ތައްޔާރުވާތި، އަހަރެންގެ މީހުން އަބަދުވެސް ފާރަވެރި ވާނެ، އެމީހާ ވަރުގަަދަ އިންޒާރެއް ދިނެވެ. އަދި މާދަން ގުޅާނެ ކަމަށް ބުނެ ފޯނު ކަނޑާލިއެވެ.\nއެމީހާ ފޯނު ބޭއްވުމުން ވެސް އަހަރެންނަށް އެ ހުރި ގޮތަށް ހުރެވުނީއެވެ. ފޯނު ކަންފަތުން ނައްޓުވާލަންވެސް ނޭނގިފައެވެ. އަދި އެނދުމަތީ އޮށޯވެ ފޯނުން އަޔާއާއެކު ނަގާފައިވާ ފޮޓޯ ބަލާލީމެވެ. އެއާ އެކު ހިތަށް ދިޔައީ ތަދުވެގެންނެވެ. އަދި ދެލޯ މަރާލާ ހިތާ ދިމާލުގައި ކުޑަކޮށް ޖަހާލެވުނެވެ. އެއާއެކު ލޮލޮގެ ތެރެއަށް ގިނަވެފައިވާ ކަރުނަތަށް އޭގެ މަގާމު ދޫކޮއް ފައިބައިގަތެވެ.\n” އަޔާ، އިރާދަކުރެއްވިއްޔާ މާދަން އަހަރެންނަށް އަޔާ ފެންނާނެ، އެންމެ ފުރަތަމަވެސް ބޭނުންވަނީ ވަރަށް ބާރަށް ބައްދާލަން، ހިތް ފުރޭވަރަށް ތި މޭގަ ބޯ އަޅައިގެން އޮވެ ރޯން،އެންމެ ފަހު ފަހަރަށް، އޭގެ ފަހުން އަހަރެންނަށް ދެން އެ ފުރުސަތެއް ނުލިބޭނެ، އަޔާ ވާނީ މީހެއްގެ ހައްގަކަށް، އަހަރެންނަށް މާފް ކުރޭ އަޔާ، އަހަރެން އަޔާދެކެ މިވާ ލޯބީގެ ހައްގުގައި މިއަދު މިޖެހެނީ މި ލޯބި ކަފުންކޮށް ވަޅުލަން، އަޔާގެ ދިރިހުރުމަށްޓަކައި އަހަރެންގެ ލޯބި މި ގުރުބާން ކުރަނީ،އަހަރެން އަޔާ ދެެކެ ހިތުގެ އެންމެ ފުންމިނުން ލޯބިވަން، އަހަރެން މިހާލުގަ ނިމި ދާން ޖެހުނަސް އަޔާއަށް ދެރަގޮތެއް ވާކަން ނޭދެން، ތީ އަހަރެންގެ ހިތުގެ ރަސްގެފާނު، މިހިތުން ދެން ދުވަހަކުވެސް އެހެން މީހެއްދެކެ ލޯތްބެއް ނުވެވޭނެ، ދުވަހަކުވެސް ނުވެ ވޭނެ” އަހަރެން މޫނުގައި ބާލީސް އަޅައިގެން އޮވެ ރުއީމެވެ.\nއާ ދުވަހަކަށް އިރު އެރީއެވެ. އެކި މީހުންނަށް ދުނިޔެ ދައްކަމުންދަނީ އެކި މަންޒަރުތަކެވެ. އެއްބަޔަކަށް އުފާވެރި މަންޒަރުތަށް ދައްކަމުން ދާއިރު އަނެއް ބަޔަކަށް ދަނީ ހިތާމަވެރި މަންޒަރު ދައްކަމުންނެވެ. އެއީ ދުނިޔޭގެ އާދައެވެ. ގުދުރަތުގެ ގާނޫނެވެ.\nއަހަރެން ލޯ ގަނޑުގެ ކުރިމަތީ ހުރެ ތައްޔާރުވަމުން ދިޔައީމެވެ. ރޭގަ މޫނުގަ ބާލީސް އަޅައިގެން އޮވެ ނުނިދާ އެހާ ގިނައިރު ރުއިމުގެ ސަބަބުން އަހަރެންގެ މޫނުމަތި ވަނީ ދުޅަވެފައެވެ. ބަލާލި ކޮންމެ މީހަކަށް ފާހަގަވާނީ މޫނުމަތީގައިވާ ވަރުބަލި ކަމާއި މާޔޫސް ކަމެކެވެ. ބޮލުގަ އަޅާވޭނުން ކެތް ނުކުރެވެ. ރީތިވެ ނިމުން ތަނާހެން ރޭގަ ގުޅި ނަމްބަރުން ގުޅަންފެށިއެވެ. އަހަރެން ފޯނު ނަގަމުން ކަންފަތުގައި ޖަހާލީމެވެ.\n” އަޔާޒް މިހާރު ވާނީ ސަލާމަތުން ދޫކޮއްލާފަ، ހަނދާން ކުރާތި ކުރިއަށް މިއޮއް ހަފްތާ ނިމެން ވާއިރަށް އޭނައަށް ނުފެންނަ ހިސާބަށް ދާތި، އަދި އަހަރެން ބުނިހެން ދާންޖެހޭނީ އަޔާޒްއަށް ބޭވަފާތެރި ވުމަށްފަހު، އަޔާޒުއަށް ގަބޫލު ކުރެވެންޖެހޭނެ ބޭވަފާތެރިވީކަން، އަދި އެކަން ނުވެއްޖެނަމަ އެނގެ އެއްނު…” އެމީހާ އެހެން ބުނެ ފޯނު ކަނޑާލިއެވެ.\nއަޔާ ދޫކޮއްލި ވާހަކަ ބުނުމުން އަހަރެން ހުރީ ވަރަށް އުފާވިއެވެ. އަހަރެން ހުރީ އަޔާ ދެކިލާހިތުން ކެތް މަދުވެފައެވެ. ވަގުތުތަށް ގުނަމުން ދިޔައީ އަޔާގެ ކޯލެއް އަންނާނެ އިރަކަށެވެ. ކޮޓަރިން ނިކުތް އިރު ކަރަމް ސައި ހަދަން އުޅެއެވެ. އަހަރެން ގޮސް ކައި މޭޒު ދޮށުގައި ހުރި ގޮނޑީގައި އިށީނީމެވެ. އިރުކޮޅަކާ ފޯނަށް ބަލާލެވެ.\n” ރީމް، ރޭގަ ނުނިދަނީތަ، މޫނުމަތި ދުޅަވެފަ” ކަރަމް އަހަރެންގެ މޫނަށް ބަލާލަމުން ބުނެލިއެވެ.\nއަހަރެން ވަކި އެއްޗެކޭ ނުބުނެ އިސްޖަހާލީމެވެ. އަދި ތައްޓަކަށް ސައި އަޅަމުން، ބައްޕަ ސައި ބޮއެފިހޭ އަހާލެވުނެވެ. އަހަރެންނަށް މި ބުނެވުނީ ކީކޭކަން އެނގުމާއެކު ގޮނޑީގައި އިށީނދެ މޫނުމަތީގައި އަތް އަޅާ ރޯންފެށީމެވެ. އަހަރެންގެ ސިކުނޑިން ބައްޕަ ނިޔާވެއްޖެކަން އިރުކޮޅަކަށް ހަނދާން ނެތުނީއެވެ.\n” ރީމް ދެން ނުރޮއެ،ހުރިހާ ކަމެއްވެސް ރަނގަޅުވާނެ” ކަރަމް އަހަރެންގެ ކޮނޑުގައި ފިރުމާލަމުން ބުނެލިއެވެ. އަހަރެން ގޮނޑިން ތެދުވެ ދުވެފަ ގޮސް ކޮޓަރިއަށް ވަދެ އެނދުމައްޗަށް ވެއްޓިގަތީމެވެ.\n” ބައްޕާ” އަހަރެންނަށް ހިތާ ހިތުން ކިޔާލެވުނެވެ. އަދި ދެލޯ މަރާލީ ބައްޕައާ އެކު ހޭދަ ކުރެވުނު އުފާވެރި ދުވަސްތަށް ހިތަށް ގެންނަމުންނެވެ. ރޭގަ ނުނިދުމުގެ ސަބަބުން އަހަރެންނަށް ނިދުނު އިރެއްވެސް ނޭނގެއެވެ.\nއަހަރެންނަށް ހޭލެވުނީ މެންދުރު ފަސްވީ ފަހުންނެވެ. ހޭލެވުމާއެކު ފުރަތަމަވެސް ބަލާލެވުނީ ފޯނަށެވެ.އެއްވެސް ކޯލެއް މެސެޖެއް ނައުމުން އަހަރެން ހައިރާންވިއެވެ. އަނެއްކާ އަޔާ ދޫނުކޮއްލަނީ ބާއޭ އަހަރެންގެ ހިތަށް އަަރަމުން ދިޔައެވެ. އެހެންނަމަވެސް ހަމަ ޖެހިލީ އަޔާ ހަމަ ޖެހިގެން ގުޅާނޭ ހިތަށް އަރުވަމުންނެވެ.އަހަރެން އަވަަހަށް ތެދުވެ ފާހަނައަށް ވަދެ ފެންވަރާ ހަދައިގެން ނަމާދު ކުރީމެވެ. އަދި ކޮޓަރިން ނުކުތީ ހައިވެފަ ހުރި ވަރުންނެވެ. އެއްވެސް މީހަކު ފެންނަން ނެތުމުން ހިތްހަމަ ޖެހުނެެވެ.\nބަދިގެއަށް ގޮސް ޖޫސްތައްޓެއް ބުއިމަށްފަހު ބޭސް ގުޅައެއް ކާލީ ބޮލުގެ ރިހުމަށް ލުޔެއް ނުލިބުމުންނެވެ. އަދި ސޯފާގަ ޖައްސާލީމެވެ. އިރުކޮޅެއް ނުވެ ގޭގެ ބެލް މީހަކު އަޅާލުމުން ކަރަމްއަށް ގޮވާލީމެެވެ. ކަރަމްގެ ހަބަރެއް ނުވުމުން އަަހަރެން ގޮސް ދޮރު ހުޅުވީމެވެ. މާ ބޮނޑިން މޫނު ފޮރުވައިގެން ހުރި މީހާ ފެނިފައި އަހަރެންނަށް ހިނިތުންވެވުނެވެ\nHii hurihaa kudhin.❤here 12th part. Mi partvess kamudhaane kamah uhmeedhu kuran.😊😊😊\nAlhey ehen hadhaakah nuvaane she.. I feel soo bad😔\nWell there is no other way for her dhw.. but anyways next avahah up kollacchey 😇😇👍👍👍😉💯💯💯\nVvv reethi Inge♥😍😍💯💯\nYess unknown queen.reem ah ithuru choice eh neii😟,dhen vaa goii balamaa dhw varah ufaavehje mi bai kamu dhiyaima❤❤\nMaasha allah vvvvvv reethi engy mibai ves 😙😙😙😙😚😂😂😂😂😂\nThank you so much Ram❤❤\nVrh Sali ❤❤❤😍🥰🥰🥰\nReem uley gothun Hama rovije I ah 😭😭\nAnd dhen vaane gothaka medu vrh curiouse\nWaiting for the next ❤❤❤\nThank you so much Ril❤😊😊


EU ge Garaarakee Raajje aa Dhekolhah Elhi Fiyavalheh - Idhikolhu - Vaguthu\nއީޔޫގެ ގަރާރަކީ ރާއްޖެއާ ދެކޮޅަށް އެޅި ފިޔަވަޅެއް - އިދިކޮޅު\nއީޔޫއިން ނެރުނު ގަރާރަކީ ރާއްޖެއާ މެދު އެޅި ފިޔަވަޅެއް ކަމަށް އިދިކޮޅު ކޯލިޝަނުން ބުނެފިއެވެ.\nއިދިކޮޅު ކޯލިޝަނުން މިރޭ ބޭއްވި ނޫސްވެރިންގެ ބައްދަލުވުމެއްގައި ރައްޔިތުންގެ މަޖިލީހުގެ ކުރީގެ ރައީސް އަބްދުﷲ ޝާހިދު ވިދާޅުވީ އީޔޫ އިން ރާއްޖެއާ މެދު ފިޔަވަޅެއް އެޅިޔަސް އަދި ނޭޅިޔަސް، އެ ޖަމާއަތުން ފާސްކުރި ގަރާރަށް ފަހު އޭގެ ގެއްލުން ރާއްޖެ އަށް ލިބެން ފަށާނެ ކަމަށެވެ.\n"ފިޔަވަޅު އަޅާނެ ކަމުގެ އިންޒާރު ދިނީމާ އެއީ އޭގެ ޒާތުގައި ވަރަށް ހަރުކަށި ފިޔަވަޅެއް. އޭގެ ނަތީޖާ އަޅުގަނޑުމެންގެ ރާއްޖެ އަށް ނުރަނގަޅު ގޮތުގައި ފޯރަފާނެ ކަމެއް އެއީ. ރާއްޖޭގެ ވަކިވަކި ފަރުދުންގެ މައްޗަށް ފިޔަވަޅު އަޅާފާނެ ކަމަށް ޔޫރަޕިއަން ކައުންސިލުން ބުނުމުން އެއިން އަޅުގަނޑުމެންނަށް މި ދޭހަކޮށް ދެނީ ޔޫރަޕްގެ އިންވެސްޓަރުންނާއި ޔޫރަޕްގެ ބޭންކްތަކާއި ޔޫރަޕުން ރާއްޖެ އަށް މިހާރު ދަތުރު ކުރަން ވިސްނަމުންދާ ފަތުރުވެރިންނަށް މީގެ އަސަރު ކުރާނެ ކަމަށް،" ހެންވޭރު އުތުރު ދާއިރާގެ މެމްބަރު ޝާހިދު ވިދާޅުވި އެވެ.\nއީޔޫގެ ކައުންސިލުން މިއަދު ފާސްކުރި ގަރާރުގައި ރާއްޖެ އަށް ގޮވާލާފައިވަނީ ކުއްލި ނުރައްކަލުގެ ހާލަތު އުވާލުމަށާއި އަސާސީ ހައްގުތައް އަނބުރާ ދިނުމަށާއި ހައްޔަރު ކޮށްފައިވާ ސިޔާސީ ބޭފުޅުން ވަގުތުން ދޫކޮށްލުމަށެވެ. ރާއްޖޭގެ ހާލަތު ރަނގަޅު ނުވާ ނަމަ ފިޔަވަޅު އަޅަން ޖެހިދާނެ ކަމުގެ އިންޒާރު އެ ގަރާރުގައި ވަނީ ދީފަ އެވެ. އަދި ރާއްޖޭގައި މިހާރު ހިނގަމުންދާ ކަންކަމާ މެދު އެ ގަރާރުގައި ކަންބޮޑުވުން ފާޅުކޮށްފައިވެ އެވެ.\nއެ ބައްދަލުވުމުގައި މަޑުއްވަރީ ދާއިރާގެ މެމްބަރު މުހައްމަދު އަމީތު ވިދާޅުވީ އީޔޫ ކައުންސިލްގެ ގަރާރުގައި ފިޔަވަޅު އަޅަން ޖެހިދާނެ ކަމުގެ އިންޒާރު ރާއްޖެ އަށް ދިނުމުން އެތައް ގައުމެއްގެ ކުރިމަތީގައި ރާއްޖޭގެ އަގު ވެއްޓިގެން ދިޔައީ ކަމަށެވެ. އަދި އެ ގަރާރު ފާސް ކުރުމާ އެކު އީޔޫގެ އެއްވެސް ގައުމަކުން ރާއްޖެ އަށް އިންވެސްޓް ކުރާނެ ކަމަށް ނުބެލެވޭ ކަމަށް އޭނާ ވިދާޅުވި އެވެ. އެ ގަރާރު އޮތްގޮތުން ވަކިވަކި ފަރުދުންނާ މެދު ފިޔަވަޅު އެޅި، ވަކިވަކި ފަރުދުންނަށް ވެސް އޭގެ ގެއްލުން ކުރިމަތިވެދާނެ ކަމަށް އަމީތު ވިދާޅުވި އެވެ.\nފެބުރުއަރީ 27, 2018 00:34\nއީޔޫގެ ގަރާރަކީ ރާއްޖެއާ ދެކޮޅަށް އެޅި ފިޔަވަޅެއް ކަމަށްވިޔަސް އެފިޔަވަޅަކުން އިދިކޮޅު ބައިގަނޑަށްކުރާނެ އެއްވެސް ފައިދާއެއްނެތްކަން ނެއެގޭތަ؟ އެފަދަ ކޮންމެ ގަރާރަކަށް ސަރުކާރުންރައްދުދެނީ މާފުރިހަމައަށް، އެގޮތުން ހުރިހާކަމެއް އެމީހުންނަށް ސާފުކޮށް އެގުނީމަ އިދިކޮޅުމީހުން އަމިއްލަ އެދުމެއް ހާސިލުކުރުމަށްޓަކާ ބުހުތާން ދޮގުހަދާ އީޔޫ ފަދަ ޖަމްއިއްޔާތަށްވެސް އޮޅުވާލަނީކަން މުޅި ދުނިޔެއަށް ސާބިތުވުންނޫން ކަމެއްނެތް؟\nފެބުރުއަރީ 27, 2018 09:10\nމީނަ ހިތުން ފޮރިންމިނިސްޓަރުކަމުގެ ހުވަފެނުގަޔޯ އެ އުޅެނީ! ނުވާނެ ތިކަމެއް ދުވަހަކުވެސް އިންޝާއﷲ\nފެބުރުއަރީ 27, 2018 09:14\nމަގުމައްޗަށް މީހުންނެރެން ކޮންމެދުވަހަކު ގޮވާއ ނަގައިރުވެސް ހަމަ ފެންނަނީ އެއް ބަޔަކު ހާވިޔާ ވެގެން އުޅޭތަން! އެހެންވެ މާޔޫސްވީވީހެން ގޮތް ހުސްވިހުސްވިހެން މީހުން ބިރުގަންނަވައިގެންވެސް މީހުން ނެރެވޭތޯ މި ބަލަނީ! ދެން ތިކަނ ހުއްޓަންވެއްޖެނު ތިޔަށްވުރެބޮދަށް ފަޟޙަތްނުވަނީސް!11\nފެބުރުއަރީ 27, 2018 11:43\nފެބުރުއަރީ 27, 2018 11:50\nދަތިކުރުމުގެ ފިޔަވަޅެއް އެޅިޔަސް ސާހިދުގެ އާއިލާ އަށް ގެއްލުން ވާނެ. އެފިޔަވަޅު އަޅަން ބޭނުންވެގެން އުޅޭމީހުންގެ އާއިލާތައް ކާބޯތަކެތިން މަހުރޫމް ކުރަންވާނެ ދަތިކުރުމުގެ ފިޔަވަޅު އެޅިޔަސް އެކަކުވެސް ދޫކޮށްގެން ނުވާނެ.


Dhivehinge Ehytherikan Anekkaves Syria Ge Rayyithunnah | #Dhiislam\nސޫރިޔާގެ ރައްޔިތުންނަށް އެހީވުމަށް ރަށަކުން ފޮނުވާފަހުރި އެހީގެ ތަކެތި މާލެ ބަނދަރުގައި\nދިވެހިންގެ އެހީތެރިކަން އަނެއްކާވެސް ސޫރިޔާގެ ރައްޔިތުންނަށް\n10 months ago |0comment| April 10, 2017\nދިވެހިންނަކީ އަބަދުވެސް ދީލަތި ބައެކެވެ. ހާލުގައި ޖެހޭ މީހާއަށް އެހީވުމަކީ ދިވެހިންގެ ރިވެތި އަޚްލާޤެވެ. މުސްލިމް އުއްމަތް ހާލުގައި ޖެހުނު އެކި ފަހަރުތަކުގައި ދިވެހިންވަނީ ދިވެހިންގެ މިރިވެތި އަޚްލާޤް ދުނިޔެއަށް ދައްކުވައިދީފައެވެ. މީސްކޮޅު ކިތަންމެ މަދުނަމަވެސް ހާލުގައި ޖެހޭ މީހާއަށް އެހީވުމުގައި ދިވެހިން ފަހަތަށް ޖައްސާ ނުލެވޭނެކަން އެތައް ފަހަރެއްގެމަތިން ވަނީ ސާބިތު ކޮށްދީފައެވެ.\nއެގޮތުން 2010 ވަނައަހަރު އަވަށްޓެރި ޕާކިސްތާނުގައި ފެންބޮޑުވެ އެތައްބަޔަކު ހާލުގައި ޖެހުމުގެ ސަބަބުން “ޕާކިސްތާން ރިލީފް ފަންޑު” ނަމުގައި ހިންގި ހަރަކާތުން 3.6 މިލިއަނަށްވުރެ ގިނަ ރުފިޔާގެ އެހީތެރިކަންވަނީ ޕާކިސްތާނުގެ ރައްޔިތުންނަށް ފޯރު ކޮށްދީފައެވެ. އިސްލާމީ އުއްމަތުގެ ހިތް ކަމުގައި ބެލެވޭ ފަލަސްތީނުގެ ޣައްޒާއަށް ހައްދުފަހަނައެޅި ޔަހޫދީ ލަޝްކަރުތަކުން 2014 ވަނަ އަހަރު ދިން ހަމަލާތަކުގައި ހާލުގައި ޖެހުނު އެތައް ހާސް ރައްޔިތުންނަކަށް ދިވެހިންވަނީ 29.4 މިލިއަން ރުފިޔާގެ އެހީތެރިކަން ފޯރު ކޮށްދީފައެވެ. ސޫރިޔާގައި ހިނގަމުންދާ ހަނގުރާމާގައި ހާލުގައި ޖެހުނު ރައްޔިތުންނަށް ބޭސްފަރުވާގެ އެހީތެރިކަން ފޯރުކޮށްދިނެވެ. ދިވެހިންނަށް އަބަދުވެސް އެހީތެރިވާ ޖަޕާންއަށް 2011 ވަނަ އަހަރުއައި ބިންހެލުމާއި ސުނާމީގެ ސަބަބުން ހާލުގައި ޖެހުނު އެޤައުމުގެ ރައްޔިތުންނަށްވެސް ދިވެހިންގެ ދީލަތި އަތްތަކުންވަނީ އެހީތެރިކަން ފޯރު ކޮށްދީފައެވެ.\nމިސިލްސިލާއަށް އަނެއްކާވެސް މިވަނީ ބޮޅެއް އިތުރުވެފައެވެ. އިންޓަރނޭޝަނަލް އެއިޑް ކެމްޕެއިން ނަމުގައި މިއަހަރުގެ ޖެނުއަރީމަހު 13 ގައި ފެށުނު ހަރަކާތުން މިހާރުވަނީ ސޫރިޔާގެ ހާލުގައި ޖެހިފައިވާ ރައްޔިތުންނަށް އެހީގެ ތަކެތި ފޮނުވުމަށް ކޮންޓެއިނަރ ބަރުކުރުމުގެ މަސައްކަތް ފަށާފައެވެ.\nކިހިނެއް ފެށިގެންއައި ހަރަކާތެއް؟\nމިހަރަކާތް ފެށިގެންދިއުމާއި ގުޅޭގޮތުން ވާހަކަދައްކަވަމުން މިހަރަކާތުގައި އިސްކޮށް އުޅުއްވާ ފަރާތެއް ކަމުގައިވާ އާދަމް ނާއިފް ވިދާޅުވީ ދުނިޔޭގެ އެކިކަންކޮޅުތަކުގައި މުސްލިމުންނަށް ހިތްދަތިކަމާއި ދަތިކަން އިހްސާސްކުރަންޖެހިފައިވާ އެތަކެއް ހާލަތްތަކެއް ކުރިމަތިވެފައިވާ ކަމަށާއި އެގޮތުން މިހަރަކާތަކީ އެފަދަ ފަރާތްތަކަށް ބައިނަލްއަޤްވާމީ ފެންވަރެއްގައި އެހީތެރިވެވޭނީ ކޮންގަތަކަށްތޯ ދެކެވުނު ވާހަކައާއި ކުރެވުނު މަޝްވަރާތަކުގެ ތެރެއިން ފެށިގެންއައި ހަރަކާތެއް ކަމަށެވެ.\nވަރަށް ބޮޑު ތަރުހީބެއް ލިބިގެންދިޔަ\nނާއިފް ވިދާޅުވީ ޖެނުއަރީމަހު މިހަރަކާތް ފެށުމާއެކު ރާއްޖޭގެ އެކިކަންކޮޅުތަކުން މިހަރަކާތަށް ވަރަށް ބޮޑު ތަރުހީބެއް ލިބެމުންދާކަމަށާއި އެގޮތުން ރަށްރަށުގެ ކައުންސިލްތަކާއި ކްލަބް، ޖަމިއްޔާ ޖަމާއަތްތަކުން މިހަރަކާތަށް ވަރަށް ބޮޑު އެހީތެރިކަމެއް ދެއްވަމުން ގެންދަވާ ކަމަށެވެ.\nފައިސާ އެއްކުރުމުގެ ބަދަލުގައި މިހަރަކާތުން ގެންދިޔައީ ތަކެތި އެއްކުރަމުންނެވެ. އެގޮތުން މާލޭގައި ތަކެތި ބަލައިގަތުމަށް ވަކި ހާއްސަ ތަނެއް ކަނޑައަޅައި އެތަނުން އެހީގެ ތަކެތި ބަލައިގަންނަމުން ގެންދިޔައެވެ. އެހީގެ ގޮތުގައި ބަލައިގަންނަމުން ގެންދިޔައީ އަންނައުނާއި، ބޫޓް، ފައިވާން، ކުޑަކުދިންގެ ނެޕީ، ސެނިޓަރީ ނެޕްކިން، މަސްދަޅު، ގޮދަޑި، ރަޖާ، ކުޑަކުދިންގެ ކާނާއާއި ހިކިކިރުގެ ބާވަތްތަކެވެ.\nމިހަރަކާތުގައި މާލެއިންނާއި ރަށްރަށުން ބައިވެރިވި ފަރާތްތަކުން އެހީގެ ތަކެތި ހޯދުމަށް ތަފާތު ހަރަކާތްތައް ހިންގިއެވެ. އެގޮތުން ކަޕްކޭކް، ހެދިކާ، މާފަދަ ތަކެތި ވިއްކަމުން ގެންދިޔައެވެ. ބައެއް ރަށްރަށުގައި ހަރަކާތަށް އެހީތެރިވުމަށް ފަންޑު ހޯދުމުގެ ގޮތުން ބޯވާ ފަދަ ތަކެތިވެސްވަނީ ވިއްކާފައެވެ. މިގޮތަށް އެއްކުރި ފަންޑުން އެފަރާތްތަކުންވަނީ އިންޓަރނޭޝަނަލް އެއިޑް ކެމްޕެއިންއިން އެހީގެ ގޮތުގައި ބަލައިގަތުމަށް ހަމަޖައްސާފައިވާ ތަކެތި ގަތުމަށްފަހު އެފަރާތާއި ހަވާލުކޮށްފައެވެ.\nނާއިފް ވިދާޅުވީ ޖަމިއްޔާ ޖަމާއަތްތަކުގެ އިތުރުން ވިޔަފާރިވެރިންގެވެސް ދީލަތި އެހީތެރިކަން މިހަރަކާތަށް ލިބިގެން ގޮސްފައިވާ ކަމަށެވެ. އެގޮތުން ކުޑަކުދިންގެ ނެޕީއާއި ސެނިޓަރީ ނެޕްކިންފަދަ ތަކެތި ވިޔަފާރިވެރިން ހަދިޔާ ކޮށްފައިވާ ކަމަށެވެ.\nނާއިފް ވިދާޅުވީ މާޗްމަހު އެއްކޮށްކުރި މަސައްކަތަކީ ރާއްޖޭގެއެކި ރަށްރަށުންނާއި މާލެއިން އެއްކުރެވުނު ތަކެތި ސޯޓްއައުޓްކޮށް އައިޓަމްތައްވަކިން ޕެކްކޮށް ޕެކިން ލިސްޓްތައް ތައްޔާރުކުރުމުގެ މަސައްކަތް ކަމަށެވެ.\nމިފަހަރު އެހީގެ ގޮތުގައި ފޮނުވަނީ ކޮންއެއްޗެއް؟\nނާއިފް ވިދާޅުވީ މިހާރު ބަރުކުރަމުންގެންދަނީ 40 ފޫޓުގެ ކޮންޓެއިނަރއެއް ކަމަށެވެ. އަދި އެހީގެ ގޮތުގައި އެއްކުރެވުނު ތަކެތި ތިން ބުރެއްގެމަތިން ސޫރިޔާގެ ރެފިއުޖީންނަށް ފޯރުކޮށްދިނުމުގެ މަސައްކަތް ކުރަމުންދާކަމަށެވެ. މިފަހަރުގެ ޝިޕްމަންޓްގައި ހިމެނެނީ:\n– 28500 އަށްވުރެ ގިނަ އަންނައުނުގެ ބާވަތްތައް\n– 3800 ކުޑަކުދިންގެ ނެޕީ ޕެކެޓް\n– 3800 ސެނިޓަރީ ނެޕްކިން ޕެކެޓް\n– 1200 ބޫޓާއި ފައިވާން ޖޯޑު\n– 600 އަށްވުރެ ގިނަ ރަޖާ\n– 70 ގޮދަޑި\nނާއިފް ވިދާޅުވީ އެހީގެ ގޮތުގައި ލިބުނު ހުރިހާ މަސްދަޅެއް ފޮނުވުމަށް ހަމަޖެހިފައިވަނީ ފަހު ޝިޕްމަންޓްގައި ރަމަޟާންމަހާއި ދިމާކޮށް ކަމަށެވެ.\nޙައްޤުވެރިންނަށް ރައްދުކުރެވޭނެ ކަމުގެ ފުރިހަމަ ޔަޤީންކަން އެބައޮތް\nމިފަދަ ކޮންމެ ހަރަކާތެއް ކުރިއަށް ގެންދާއިރުވެސް އަބަދުވެސް ކުރިމަތިލާންޖެހޭ ތުހުމަތެއް އޮވެއެވެ. އެއީ ފަންޑު އެއްކުރުމުގައި އުޅޭ މީހުން އެފަންޑުގެ ހައްޤުވެރިނަށް ރައްދުނުކޮށް ނުވަތަ ކުރިޔަސް އޭގެ ބޭނުން ކުރާނެކަމުގެ ތުހުމަތެވެ. ނަމަވެސް މިއީ ހަމައެކަނި ބަޔަކު އެއްވެސް އަސްލެއްނެތި ކުރާ ތުހުމަތެއްކަން މާޒީގައި ކުރިއަށް ގެންގޮސްފައިވާ މިފަދަ ހަރަކާތްތަކުން އެހުރީ ފެންނާށެވެ.\nނާއިފްވެސް ވިދާޅުވަނީ މިހަރަކާތް ފެށިގެންއައިރު އެފަދަ ބަސްތައް ރައްދުވެގެން ދިޔަ ކަމަށާއި ނަމަވެސް މިހަރަކާތުގައި އެއްކުރެވޭ ހުރިހާ އެއްޗެއްވެސް އޭގެ ހައްޤުވެރިންނަށް އިންޝާ ﷲ ރައްދުކުރެވިގެންދާނެ ކަމަށެވެ. އެގޮތުން މިފަހަރު ސޫރިޔާގެ ރައްޔިތުންނަށް ފޮނުވާ އެހީގެތަކެތި އެފަރާތްތަކާއި ހަވާލުކުރުމަށް ހަމަޖެހިފައިވަނީ ތުރުކީގެ ޖަމިއްޔާއެއް ކަމަށްވާ “އީހާހާ” އާއި ގުޅިގެން ކަމަށެވެ. އަދި އެމަސައްކަތުގައި ބައިވެރިވުމަށް އިންޓަރނޭޝަނަލް އެއިޑް ކެމްޕެއިންގައި ހަރަކާތްތެރިވާ ފަރާތްތަކަށްވެސް ތުރުކީއަށް ދިޔުމުގެ އިންތިޒާމް ހަމަޖެހޭތޯ މަސައްކަތް ކުރަމުންދާކަމަށް ނާއިފް ވިދާޅުވިއެވެ.\nކީއްވެ ސޫރިޔާގެ ރައްޔިތުން؟\nދުނިޔޭގެ އެކި ޤައުމުތަކުގައި މުސްލިމުންދަނީ އެތަކެއްވޭނާއި ދަތިކަން ތަހައްމަލު ކުރަމުންނެވެ. ބަރުމާގެ ރޮހިންގިޔާ މުސްލިމުންނާއި ކަޝްމީރުގައި ދިރިއުޅޭ މުސްލިމުން އެތަކެއް އަނިޔާވެރިކަމެއް ތަހައްމަލު ކުރަމުންދާއިރު ސޯމާލިޔާގެ އެތައް މިލިޔަން މުސްލިމުންނެއްވަނީ ހައިހޫނުކަމާއި ކުރިމަތިލާން ޖެހިފައެވެ. ޔަމަނާއި އިރާޤު ފަދަ ޤައުމުތަކުގައި ހިނގަމުންދާ ހަނގުރާމައިގެ ހަމަނުޖެހުންތަކާއެކު އެތަކެއް މުސްލިމް ރައްޔިތުންވަނީ ހާލުގައި ޖެހިފައެވެ.\nމިފަދަ ހާލަތެއްގައި މުސްލިމު އުއްމަތުގެ އެތައް ޤައުމެއްވާއިރު މިފަހަރުގެ އެހީ ސޫރިޔާގެ ރައްޔިތުންނަށް ފޮނުވުމާއި ގުޅޭގޮތުން ނާއިފް ވިދާޅުވީ، އަދި މަސައްކަތްކުރަންތިބީ ނިސްބަތުން މަދުއަދަދެއްގެ ވޮލަންޓިއަރުން ކަމަށްވާތީ ހުރިހާ ދިމާއަކަށް އެއްފަހަރާ އެހީތެރިކަން ފޯރުކޮށްދިނުމުގެ ޤާބިލްކަން ނެތްކަމަށާއި ވަކިތަނެއް ކަނޑައެޅުމަށްފަހު މަސައްކަތް ފެށުމަށް ނިންމި ދަނޑިވަޅަކީ ސޫރިޔާގެ ހަލަބަށް ބައްޝާރުގެ ހަނގުރާމަވެރިން އެންމެ ވަރުގަދަޔަށް ހަމަލާދެމުންދިޔަ ދަނޑިވަޅަށްވުމުން ސުރިޔާ ކަނޑައެޅިގެން ދިޔައީ ކަމަށެވެ.\nދިވެހިންގެ ދީލަތިކަމާއި ބުރަ މަސައްކަތުން މިއަދު މިވަނީ ހާލުގައި ޖެހިފައިވާ ސޫރިޔާގެ ރައްޔިތުންނަށް އެހީގެ ތަކެއްޗާއެކު ބޯޓު ފުރުމަށް ތައްޔާރުވެފައެވެ. މިއެހީގެ ސަބަބުން އެރައްޔިތުންގެ ދަތި ހާލަށް ކޮންމެވެސް ވަރެއްގެ ލުޔެއް ލިބިގެންދިޔުމަކީ މިމަސައްކަތުގައި ބައިވެރިވި ހުރިހާ ފަރާތެއްގެވެސް އުއްމީދަކަށްވާނެއެވެ. މިއީ ނިމުމެއް ނޫނެވެ. މިއާއެކު އިންޓަރނޭޝަނަލް އެއިޑް ކެމްޕެއިން އޮތީ ދުނިޔޭގެ އެކި ކަންކޮޅުތަކުގައި ދިރިއުޅޭ މުސްލިމުންނަށް އެހީތެރިވުމަށް އަތުކުރި އޮޅާލައިގެންނެވެ.


ކްރައިސްޓްޗާޗް ހާދިސާ؛ އާޚިރަތް ދުވަހެއް އައުމުގެ ބޭނުން! – Shafeeu Abdullah\nކްރައިސްޓްޗާޗް ހާދިސާ؛ އާޚިރަތް ދުވަހެއް އައުމުގެ ބޭނުން!\nAugust 28, 2020 ޝަފީޢު ޢަބްދުﷲ\nމިދިޔަ އަހަރު މާޗު މަހު، ހުކުރު ވަޤުތު، ނިއުޒިލޭންޑްގެ ދެ މިސްކިތަކަށް ވަދެ، 51 މުސްލިމުން މަރާލައި 41 މުސްލިމުން ޒަޚަމްކޮށްލި ކާފަރު ޓެރަރިސްޓަށް ނިއުޒިލޭންޑްގެ ކޯޓުން އިއްޔެ ޙުކުމްކުރީ ޢުމުރަށް ޖަލަށް ލުމަށެވެ.\nމިއީ އެއްގޮތަކަށްވެސް އޭނާ ހިންގި ޖަރީމާއާ އެއްފަދަ ވެގެންވާ އަދަބެއް ނޫނެވެ. އޭނާއަށް މަރުގެ އަދަބު ދިނަސް އޭނާގެ ޖަރީމާއަށް އިންޞާފުު ލިބުނު ކަމަކަށް ނުވާނެއެވެ. އެހެނީ، މަދުވެގެން އޭނާއަށް 51 މަރާއި، 41 ޒަޚަމްގެ އަދަބެއް ޙައްޤުވެގެންވެއެވެ. ނަމަވެސް، މި ދުނިޔެ މަތީގައި އިންސާނަކަށް ލިބިގެން ވަނީ އެންމެ ފުރާނައެކެވެ. އެހެންކަމުން، އެއީ އެކަށީގެންވާ ކަމެއް ނޫނެވެ.\nމާތް ﷲ އުޚުރަވީ ޙަޔާތެއް ލައްވާފައި ވަނީ މިޙިކުމަތާއެކުގައެވެ. ޤިޔާމަތްދުވަހުގެ ނަންތަކުގެ ތެރެއިން ޙިސާބު ބެއްލެވޭ ދުވަސް ހިމެނިފައިވަނީ މި ސަބަބާ ހެދިއެވެ. އެ ދުވަހަކީ ދުނިޔެ މަތީގައި މި ހިނގަމުންދާ އަނިޔާ އާއި ބޭއިންޞާފަށް ފުރިހަމަ ނިޔާއެއް، އެންމެ ޢަދުލުވެރި އިލާހުގެ ދަރުބާރުގައި، ލިބިގެންދާ ދުވަސް ކަމުގައި ވާތީއެވެ.\nނިއުޒީލޭންޑްގައި މި ޖަރީމާ ހިންގި މުޖުރިމަށްވެސް ޙައްޤު އަދަބު އެދުވަހުން ލިބި، އަނިޔާ ލިބުނު އެންމެންނަށް މާތް ﷲ ގެ ދީލަތި އިންޞާފު ކަށަވަރުވާނެ ކަމާމެދު އެއްވެސް ޝައްކެއްނެތެވެ.\nދެން، މި ޙާދިސާއިން ފާހަގަކުރެވުނު އަނެއް ކަމަކީ، މިކަން ކުރި މީހަކީ، ކުޑައިރުއްސުރެ ވީޑިއޯގޭމަށް ދެވިހިފާފައިވާ މީހެއް ކަމެވެ. އޭނާ އެންމެ ގިނައިން ކުޅެމުން ދިޔައީ ބަޑިޖަހައި މީހުން މަރާ ގޭމެވެ. އޭނާ އުޅެމުން ދިޔަ ޚިޔާލީ ދުނިޔޭގެ އެދުންތައް އެންމެ ފަހުން އޭނާ ފުއްދައިލީ މުސްލިމުންގެ ލެއިންނެވެ.\nމިއީ މިއަދު އަޅުގަނޑުމެން ވިސްނަންޖެހޭ ކަމެކެވެ. އަޅުގަނޑުމެންގެ ޅަދަރީންނަށްވެސް މިފަދަ ގޭމުތައް ކުޅުމަށް މަގުފަހިކޮށްދިނުމާއި، އެކުދިންގެ ސިކުނޑިތައް މިފަދަ ގޭމުތަކުގެ ޒަރިޔާއިން ހަލާކުކޮށްލުމަކީ ހުއްދަވާނެ ކަމެއް ނޫނެވެ. ޚިޔާލީ ދުނިޔެ އާއި ޙަޤީޤީ ދުނިޔެ ވަކިނުވާ ހިސާބަށް މީހާގެ ސިކުނޑި ގޯސްވެގެން ދާ ވަރަށް މިއަދުގެ ޅަދަރިން ގޭމުގެ ދުނިޔޭގައި ވަޤުތުތައް ހޭދަކުރަމުން ދެއެވެ. މިފަދަ ނުރައްކާތެރި ކަމުން ޅަދަރީން ސަލާމަތްކޮށް، ދުނިޔެ އާއި އާޚިރަތަށް ފައިދާ ހުރި ކަމެއްގައި ޅަދަރީން މަޝްޣޫލުކުރުވުމަކީ މައިންބަފައިންގެ ވާޖިބެކެވެ.


ފާފު އަތޮޅު ހިމިތީ އަދި ނިހާސްކީ ރާއްޖެ | Lucas writes\nhistory culture literature politics\nފާފު އަތޮޅު ހިމިތީ އަދި ނިހާސްކީ ރާއްޖެ\nފާފު އަތޮޅު ހިމިތީ އަކީ ހިސާބު އިލްމާއި ނަކަތްތެރިކަމާއި ނުޖޫމީ އިލްމުގައި ރާއްޖޭގައި އެންމެ ކުރިއަރައިގެން ދިޔަ ރަށެވެ. ހިމިތީގެ ރަންޒަމާނުގައި ބަންގާޅު ދަތުރުކުރާ7ފުރެއްދު އޮޑި ހިމިތީގައި ދުއްވިކަމަށް ވެއެވެ. ހިމިތީ މީހުންނަކީ މުރާލި ހީވާގި އިލްމީ ބައެކެވެ. ހިމިތީ މީހުން މަޝަހޫރުވެފައިވަނީ ބޮޑު އަކުރު ލިޔުމަށާއި ނަކަތްތެރިކަމަށާއި ހިސާބު އިލްމަށެވެ. އަހަރުގެ ހުރިހާ ދުވަހަކަށް ބޭނުން ކުރެވޭ ގޮތަށް ރާހި ތަކާއި ނަކަތުންވާ ދުވަސް އިނގޭނެ ތާވަލް، ރޫމީމައިލު ވެސް ތައްޔާރުކުރަމުން ދިޔައީ ހިމިތީގައެވެ.\nމިހާރު ވެސް ރާއްޖޭގެ މަޝްހޫރު މާލިމީންނާއި ހިސާބު އިލްމުގެ މޮޅު އެތައް ބޭފުޅުންނެއް ހިމިތީ ދަރިކޮޅުތަކަށް ނިސްބަތްވެއެވެ. އިނގިރޭސި ވިލާތުން ތައްޔާރުކުރި މަޝްހޫރު ހިސާބު އިލްމުގެ ފޮތް ނޫރީން ކުށް ކެނޑުއްވި މަޝަހޫރު ތުއްތު ސާހިބު ވެސް ނިސްބަތް ވަނީ ހިމިތީއަށެވެ. ތާރީޚް އިލްމުވެރިޔާ އިބްރާހީމް ލުތުފީ ލިޔުއްވާ ގޮތުގައި ހިމިތީގައި 1800 ގެ އަހަރުތަކުގައި ނިޔަމިކަން ކިޔަވައިދޭ މަދަރުސާއެއް ހިންގިއެވެ. މި ލިޔުމުގައި ބަލާލާނީ ހިމިތީ މުސްކުޅިން ހިމިތީ ފަޅުވާން ދިމާވި ސަބަބާއި އަދި ހިމިތީއަށް ހިސާބު އިލްމު އައިގޮތުގެ މައްޗަށް ބުނެއުޅޭ ވާހަކަތަކަށެވެ. މި ލިޔުން ލިއުމަށް ހިމިތީ ދަރިކޮޅުތަކަށް ނިސްބަތްވާ ބައެއް މީހުންނާއި ބައްދަލުކުރީމެވެ. އަދި އަހުމަދު އަލާ ދީދީ އެއްކުރައްވާފައިވާ މައުލޫމާތާއި އަލްފާޟިލް އަބްދުﷲ ޞާދިގު ހިމިތީއާއި ބެހޭގޮތުން ލިޔުއްވާފައިވާ ލިޔުމަކުން މައުލޫމާތު ނެގީމެވެ.\nހިމިއްޗަށް ހިސާބު އިލްމު އައިގޮތް:\nހިމިތީން ފެނިފައިވާ ކުރެހުން އެޅި ގަލެއް\nވާހަކަ ނަގުލުވެފައިވަނީ މިގޮތަށެވެ.\nއެއްޒަމާނެއްގައި ދުނިޔޭގައި މާ ހިސާބު ޢިލްމަށް ކުރި އަރާފައިވާ ރާއްޖެއެއްވިއެވެ. ނަމަކީ ނިހާސްކީ ރާއްޖެއެވެ. އެއީ މާކުރި އަރާފައިވާ ޙަޟާރަތެއްގެ ވެރި ބަޔަކު އުޅޭ ރާއްޖެއެކެވެ. މިހެންކަމުން މިރަށުގެ އަހުލުވެރީންގެ ޚަބަރު އޮޅުންފިލުވުމަށްޓަކައި މާތް ﷲ ޖިބްރީލުގެފާނުން އެރަށަށް ފޮނުއްވިއެވެ. ޖިބްރީލުގެފާނުން އެރަށަށް ވަޑައިގެން އެރަށުގެ ޚަބަރު އޮޅުން ފިލުއްވުމަށްޓަކައި މަދަރުސާ ދޮށުން ދޮށި ހިފައިގެން ކޮންމެ ދުވަހަކުވެސް މަސް ބާނަން ގޮސް އުޅޭ ސޮރަކާއި ސުވާލު ކުރެއްވިއެވެ. ކަލޯއެވެ، ޖިބްރީލް ކޮބައިހެއްޔެވެ. އެ ސޮރު ދޮށީ ކޮޅުން ބިންމަތީގައި ހިސާބު ހަދާފަ ދެންނެވި ކަމުގައި ވަނީ މި ދުނިޔޭގައި އެބަ އުޅޭ ކަމަށެވެ. ޖިބްރީލު ގެފާނު ދެންނެވިއެވެ. އަދި ތިޔަވަރަކުން ނުފުދެއެވެ. ދެން އަނެއްކާވެސް އެ ސޮރު ދޮށީ ކޮޅުން ބިންމަތީގައި ހިސާބެއް ހަދާފައި ބުންޏެވެ، މިރަށުގައި އެބައުޅެއެވެ. ދެންވެސް ޖިބްރީލުގެފާނުން ދެންނެވީ އަދި ތިޔަ ވަރަކުން ނުފުދޭ ކަމުގައެވެ. ދެން މި ސޮރު ދޮށީ ކޮޅުން ހިސާބު ހަދާފައި ދެންނެވިއެވެ. ” ކަލޭ ނޫނީ މަށެވެ” ދެން ﷲ ޖިބްރީލުގެފާނަށް އެރަށް ބަންޑުން ޖައްސަވާލެއްވުމަށް އަމުރު ކުރައްވާ އެރަށް ނެތި ކުރެއްވިއެވެ. އަދި އެރަށުގެ ހިސާބުފޮތުގެ ބަނޑޭރި ގަނޑު ލައްވީ ނިލަންދެ އަތޮޅު ހިމިއްޗަށް ކަމުގައި ކިޔާ އުޅެއެވެ. ހިމިތީ މީހުން ހިސާބު ޢިލްމު ދަސްކުޅައީ ނިހާސްކީ ރާއްޖޭގެ މީހުންގެ ހިސާބުފޮތުންނޭ ބުނެއެވެ.\nނިހާސްކީ ރާއްޖެ އަކީ ކޮބާ؟:\nހިމިތީ މަހާނަ ގަލެއް\nބުނެއުޅޭ ގޮތުގައި ނިހާސްކީ ރާއްޖެއަކީ މީގެ އެތަކެއް ސަތޭކަ އަހަރުކުރީން އޮތް މާ ޢިލްމީ ޝަހަރެކެވެ. ތަމައްދުން އާއި ތަހްޒީބުގައި މާކުރިއަރާފައިވާ ޝަހަރެކެވެ. އެމީހުންގެ އެންމެ ޚާއްސަ ދާއިރާއަކީ ހިސާބު ޢިލްމެވެ. އެ ޢިލްމު ބޭނުންކޮށްގެން އެމީހުންނަށް ކޮންމެ ކަމެއްވެސް ކުރެވިދާނެކަމުގައި ބުނެއުޅެއެވެ. މިހެންވުމުން މާތް ﷲ ސުބްޙާނަހޫ ވަތަޢާލާ ޖިބްރީލްގެފާނުން އެރަށަށް ފޮނުއްވިކަމުގައި ކިޔާއުޅެއެވެ. އެމީހުން ހިސާބަށް މޮޅުވެގެން ގޮސް ރޫޙާނިއްޔަ ޢާލަމްތަކާއިވެސް ކުޅޭ ހިސާބަށް ދިޔުމުން ޖިބްރީލް ގެފާނުން ފޮނުއްވީކަމުގައި ކިޔާއުޅެއެވެ.\nނިހާސްކީ ރާއްޖެ ނުވަތަ ނަހާސްކީ ރާއްޖެ އާއި ބެހޭ ގޮތުން ތާރީހް އިލްމުވެރިޔާ ހަސަން އަހުމަދު މަނިކު ލިޔުއްވަނީ، ނަހާސްކީ ރާއްޖެ އަކީ ފަންޑިތަ ހަނދާ މީހުން ރަށެއް ފަޅުކޮށްލުމަށް ނުވަތަ ނައްތާލުމަށް ކުރަހައި އުޅޭ ރަށެއް ކަމަށެވެ.\nގްރީކް ފަލްސަފާވެރިޔާ ޕްލާޓޯ (އަފްލާތޫން) ބީސީން 360 ވަނަ އަހަރު އެޓްލާންޓިސް ގެ ނަން ދީފައިވާ ރަށެއްގެ ވާހަކަ ލިޔުއްވާފައިވެއެވެ. ޕްލާޓޯ ލިޔުއްވާގޮތުގައި މިއީ ބީސީން ދިހަވަނަ ސާސްކަފުގައި ކުރިއަރައިގެން ދިޔަ ރަށެކެވެ. ނުވަތަ ހަޟާރަތެކެވެ. އަދިވެސް ޕްލާޓޯ ލިޔުއްވާ ގޮތުގައި އެޓްލާންޓިސް ނެތިގެން ދިޔައި ރެޔަކާ ދުވާލުންނެވެ. ބަދުނަސީބުން ފުރިގެންވާ ރޭގަނޑެއްގައެވެ.\nވީރާނާ ވެފައިވާ ހިމިތީ\nހިމިތީ ފަޅުވީ 14 މެއި 1970 ގައި އެރަށުގައި އެންމެ ފަހުން ތިބި 24 މީހުން އެރަށް ފަޅުކޮށްފައި ފޭބުމުންނެވެ. ހިމިތީ ގިނަ މީހުން ހިޖުރަކޮށްފައިވަނީ މާލެ އަތޮޅު މާ ފުއްޓާއި، ފާފު އަތޮޅު ފީއައްޔާއި ނިލަންދޫއަށެވެ. ހިމިތީ މީހުންނަށް ހިމިތީ ފަޅުވާނެކަން ކުރިން އިނގޭކަމަށް ކިޔާއުޅެއެވެ. ހިމިތީ އެއް ޖީލުން އަނެއް ޖީލަށް މި ވާހަކަ ނަގުލުވަމުންގޮސްފައިވެއެވެ. އެ ވާހަކައިގައި ބުނެވެނީ ހިމިތީ ކައިރިން ފިނޮޅެއް އުފެދި ހިމިތީ ފަޅުވާނެ ކަމަށެވެ. ހިމިތީ ފަޅުވި އިރު ކައިރިން ފިނޮޅެއް އުފެދިފައިވެއެވެ. އަދި ހިމިތީ 1970ގެ ފަޅުވުމާއި ހަމައަށް އޭގެ ކުރިން ހިމިތީގައި އުޅެމުން އައި މީހުން މި ފިނޮޅު އުފެދޭތޯ ބަލަމުން ގޮސްފައިވެއެވެ.\nހިމިތީ ބޮޑުގޭ ބޮޑުދައިތަ (ދޮންދައިތާ)ގެ ނިމުތު\nހިމިތީ ބޮޑު ދައިތާ އަކީ މޫސުމުގެ ނިމުތު (މޫސުން ލަފާކުރާގޮތް) އާއި ވޮނަދޮނަ ނުވަތަ ރަށްތައް ވޮޑިގިރާގޮތް އޮޅުންފިލާފައިވާ ނަކަތް ރާއްސާ ބެހޭ އިލްމުވެރިއެކެވެ. ހިމިތީ ފަޅުވުމާއި ބެހޭގޮތުން ބޮޑުދައިތާ ބުނާކަމަށް ވަނީ ހިމިތީ ފަޅުގެ އިރު އުތުރުފަރާތުގައި ދުރުތުން ފިނޮޅެއް އުފެދޭނެއެވެ. މި ފިނޮޅު ބޮޑުވެގެން އައިސް ފިނޮޅުގެ ނަމަކަށް ތޮފެސްދޫ ކިޔޭނެ ކަމަށެވެ. ފިނޮޅު އައިސް ހިމިއްޗާއި ގުޅި ހިމިތި ގިރައި ކުރިން ހިމިތި އޮތް ތަނުން މަސްބައިގެން ކައި އުޅޭނެކަމަށެވެ.\nބޮޑު ދައިތާގެ ވާހަކަ ފަހުން ތެދުވީއެވެ. ހިމިތީ ކައިރިން ފިނޮޅެއް އުފެދި ހިމިތީއާއި ގުޅުނީއެވެ. އަދި އެއަށް ފަހު ހިމިތީ ފަޅުވެގެން ދިޔައީއެވެ. ބޮޑު ދައިތާ ބުނާކަމަށް ވަނީ އާބާދުވެފައިވާ ރަށްތަކުގެތެރެއިން ވަކި ފަރާތަކުން މަޖުބޫރު ކުރުމަކާއި ނުލާ މީހުން ކޮޅު މަދުވަމުން މަދުވަމުން ގޮސް ފަޅުވާނެ ފުރަތަމަ ރަށަކީ ހިމިތީ ކަމަށެވެ. ހަމައެގޮތަށް ވ. ތިނަދޫ ވެސް ފަޅުވާނެ ކަމަށެވެ. ބޮޑު ދައިތާ އުޅުއްވި ޒަމާނެއް އިނގޭކަށް ނެތެވެ. ބޮޑު ދައިތާގެ ވާހަކަ ތުން ތުން މަތިން ނަގުލުވަމުން އައިސްފައިވަނީއެވެ.\nހިމިތީ ބޯހުނި އަލިބެ ޒިޔާރަތް:\nހިމިތީ ބޯހުނި އަލިބެ ޒިޔާރަތް\nހިމިތީ ދިވެހިން އިހްތިރާމް ކުރާ މުގައްދަސް ރަށަކަށް ވެގެން ދިޔައީ އެ ރަށުގައި ޝެއިހް އަލިބެ ނުވަތަ ބޯހުނި އަލިބޭބެގެ ޒިޔާރަތް ހުރުމުންނެވެ. ރާއްޖޭގެ އުތުރާއި ދެކުނުގެ މީހުން ނަދުރު ފުއްދުމަށް މި ޒިޔާރަތަށް އާދެއެވެ. ހިމިތީ ޒިޔާރަތް ދޮށުގައި މީހުން ކިރުމަށް ބޭނުންކުރީ ވަރަށް މޮޅަށް ތައްޔާރުކޮށްފައި ހުންނަ ބޯހުންޔެވެ. ހިމިތީ މީހުން ތައްޔާރުކުރާ މި ބޯހުނި ދެ މަސްދުވަހަށް ނުބައި ނުވެހުރެއެވެ.\nއަލި ބޭބެ އާއި ބެހޭގޮތުން ހިމިތީ މީހުން ކިޔާ ވާހަކައެއްގައި ވަނީ: އަލިބޭބެ ބޮޑު އަށި މަތީގައި ކާން އިނދެފައި އައްޓާއި ގޭގެ ބިތާ ދޭތެރެއަށް އަތްލައިގެން އެތައް އިރެއްވާން ދެން މަސައްކަތެއް ކުރާންއިނެވެ. އަލިބޭބެ އަށް މާނޭވާ ލެވެއެވެ. މިތަން ބަލަން އަލި ބޭބެގެ މަންމަ ދުރުގައި އިނެވެ. ބިތް ދޭތެރެއިން އަލިބޭބެ އަތް ނެގި އިރު އަލިބޭބެ ލައިގެން ހުރި އަތްދިގު ލިބާހުން ފެންފައިބާތަން މަންމައަށް ފެނިއްޖެއެވެ.\nއަލިބޭބެ މަންމަ: ދަރިފުޅާ ތިޔޯ ތިޔޯ؟ ތިޔަ ކުރަނީ ކީއް؟ ކޮން ފެނެއް އެ ފައިބަނީ އަތްކުރިން؟\nއަލިބޭބެ: މިއުޅެނީ ބަންގާޅު ކޯރުގެ ބަނދަރުގައި އަޅާފައި އޮތް އޮޑިއެއް ފުރާންވެގެން ނަގިލި ނުނެގިގެން މަށަށް ގޮވާވަރުން. އެ ނަގިލި ނަގައިދިނީ. މިހާރު އެ އޮޑި ރާއްޖެއާއި ދިމާއަށް އެބަ ދަތުރުކުރޭ\nThis entry was posted on ޖަނަވަރީ 14, 2014 by lucasjalyl in އެވޭލާ،ފޯކްލޯރ،ތާރީޚް،ސަހުޝިއްތު.\nRT @Simwarr: ދެން ނިދާނީ ވޯޓަށް ފަހުން. #AslamForMajlisSpeakerLuke\t2 minutes ago\nRT @ohteenquotes: “My favorite place in the world is right next to you...” 🥰Luke\t4 minutes ago\nRT @thuhthuna: Qaanoonu hedhiyas eyah amalu nukuraanama beynumeh neh ☝Luke\t13 minutes ago\nRT @Mulhym: DRP vagu baiganduLuke\t16 minutes ago\nDhen othy China dhathuru. twitter.com/mulhym/status/…Luke\t18 minutes ago


BREAKING | Covid-19: Brazil In Ithuru 1221 Meehaku Maruvehje - Vaguthu\nކޮވިޑް-19: ބްރެޒިލް އިން އިތުރު 1221 މީހަކު މަރުވެއްޖެ\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 ޖެހިގެން ބްރެޒިލް އިން އިތުރު 1221 މީހަކު މަރުވެއްޖެ އެވެ. މިއީ އެޤައުމުން މިދިޔަ ހަފްތާއެއްހާ ދުވަސް ތެރޭ ތިންވަނައަށް އެންމެ ގިނަ ބަޔަކު މަރުވި ފަހަރެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، ބްރެޒިލް އިން މިދިޔަ 24 ގަޑިއިރު ތެރޭގައި އިތުރު 1221 މީހަކު މަރުވުމާއި ގުޅިގެން، އެޤައުމުން މި ބަލީގައި މަރުވި މީހުންގެ ޖުމްލަ އަދަދު މިހާރު ވަނީ 49,090 އަށް އަރާފައެވެ.\nއިދާރާތަކުން ހާމަކުރާ ގޮތުން މިދިޔަ 24 ގަޑިއިރު ތެރޭގައި އެކަނިވެސް ބްރެޒިލް އިން އިތުރު 55,209 މީހަކަށް ކޮވިޑް-19 ޖެހިފައި ވެއެވެ. މިއީ މިހާތަނަށް މުޅި ދުނިޔެއިން ވެސް އެއް ދުވަހެއްގައި ޤައުމަކުން މިހައި ގިނަ އަދަދެއްގެ ބަޔަކު ފައްސިވި ފަހަރެވެ. މިއާއެކު މިހާރު ބްރެޒިލް އިން ކޮވިޑް-19 އަށް ފައްސިވީ މީހުންގެ ޖުމްލަ އަދަދު ވަނީ މިލިއަނަކަށް އަރާފައެވެ.\nފަހުގެ މަޢުލޫމާތުތަކަށް ބަލާއިރު، ބްރެޒިލް އިން ކޮވިޑް-19 ޖެހުނު މީހުންގެ ތެރެއިން ބަލިން ރަނގަޅުވީ، 520,360 މީހެކެވެ. އަދި 8,318 މީހަކަށް އެޤައުމުގައި މި ބައްޔަށް ފަރުވާދެމުން ދަނީ ސީރިއަސް ހާލުގައި ނުވަތަ އައިސީޔޫގައެވެ. އެހެންކަމުން ކުރިޔަށް އޮތް ދުވަސްތަކުގައި އެޤައުމުން މަރުވާ މީހުންގެ އަދަދު ވަރަށް ބޮޑަށް އިތުރުވެގެން ދިއުމަކީ އެކަށީގެންވާ ކަމެކެވެ.\nބްރެޒިލް ހިމެނޭހެން ދުނިޔޭގެ 213 ޤައުމަކުން ނުވަތަ ސަރަޙައްދަކުން ކޮވިޑް-19 ފެނިފައި ވެއެވެ. ދުނިޔޭގެ އެކި ކަންކޮޅުތަކުން މިހާތަނަށް މި ބަލި ޖެހުނު މީހުންގެ އަދަދު 8.7 މިލިއަނަށް އަރާފައިވާއިރު، އޭގެތެރެއިން 461000 އަށްވުރެ ގިނަ މީހުން ވަނީ މަރުވެފައެވެ.


Mi Mahuge Mihaathanah 80,000 Vure Gina Fathuruverin Ziyaarai Koffi - Vaguthu\nމި މަހުގެ މިހާތަނަށް 80،000 ވުރެ ގިނަ ފަތުރުވެރިން ޒިޔާރަތް ކޮށްފި\nރާއްޖެ އައި ފަތުރުވެރިންތަކެއް\nމި މަހުގެ މިހާތަނަށް ރާއްޖެ އަށް 80،000 އަށްވުރެ ގިނަ ފަތުރުވެރިން އައި ކަމަށް ތަފާސް ހިސާބުތަކުން ދައްކައިފިއެވެ.\nޓޫރިޒަމް މިނިސްޓްރީން ނެރެފައިވާ ތަފާސް ހިސާބުތައް ދައްކާ ގޮތުން އިއްޔެއާ ހަމައަށް 80،134 ފަތުރުވެރިއަކު ރާއްޖެ އަށް ޒިޔާރަތް ކޮށްފައި ވެއެވެ. މީގެ ތެރެއިން އެންމެ ގިނަ އިން ފަތުރުވެރިން ޒިޔާރަތްކޮށްފައި ވަނީ މި މަހުގެ ތިން ވަނަ ދުވަހުއެވެ. އެ ދުވަހު އައީ 4،195 ފަތުރުވެރިންނެވެ.\nމި އަހަރުގެ މިހާތަނަށް އެންމެ ގިނަ ފަތުރުވެރިން އައިސްފައިވަނީ ރަޝިއާއިންނެވެ. އެގައުމުން 17،870 ފަތުރުވެރިން އައިސްފައިވާ އިރު، ދެވަނަ އަށް އެންމެ ގިނަ ފަތުރުވެރިން އައިސްފައިވަނީ އިންޑިއާއިންނެވެ. އެގައުމުން 16،155 ފަތުރުވެރިން އައިސްފައިވާއިރު، ތިން ވަނަ އަށް އެންމެ ގިނަ ފަތުރުވެރިން އައިސްފައިވަނީ ޔޫކްރޭނުންނެވެ. ޔޫކްރެއިނުން ރާއްޖެ އައީ 6،263 ފަތުރުވެރިންނެވެ.\nތަފާސް ހިސާބުތައް ދައްކާ ގޮތުން ރާއްޖޭގެ 15 އަތޮޅެއްގެ 47 ރަށެއްގައި 318 ގެސްޓްހައުސްއެއް ހުޅުވައިގެން ފަތުރުވެރިންނަށް ދަނީ ހިދުމަތް ދެމުންނެވެ. އަދި ރާއްޖޭގެ 143 ރިސޯޓަކާއި މެރީނާއެއް ހުޅުވައިގެން ހިދުމަތްދޭ އިރު، 11 ހޮޓަލަކާއި 134 ސަފާރީއެއް ދަނީ އޮޕަރޭޓް ކުރަމުންނެވެ.\nރާއްޖެ އަންނަ ފަތުރުވެރިން އިތުރު ކުރުމަށް ސަރުކާރާއި ގުޅިގެން ބައެއް އިދާރާތަކުން މަސައްކަތް ކުރަމުން އަންނަ ކަން ވަނީ ފާހަގަވެފައެވެ. އެގޮތުން އަންނަ އަހަރުގެ އޮކްޓޫބަރުގައި ރާއްޖޭގެ ފަތުރުވެރިކަމަށް 50 އަހަރު ފުރޭތީ އެކަމާ ގުޅޭ ހާއްސަ ހަރަކާތްތަކެއް ބޭއްވުމަށް ޓޫރިޒަމް މިނިސްޓްރީން ވަނީ ނިންމައިފައެވެ.\nމިދިޔަ އަހަރު ނިމުނު އިރު، ރާއްޖެއަށް 555،494 ފަތުރުވެރިން އައިސްފައި ވެއެވެ. މީގެ ތެރެއިން 172،366 ފަތުރުވެރިން އައިސްފައި ވަނީ ނުރައްކާތެރި ކޮވިޑް-19 ވައިރަހާ ގުޅިގެން އަލުން ބޯޑަރު ހުޅުވާލި ފަހުންނެވެ.\nއެކަމަކު ކޮވިޑް އެލަވަނސްކޮޅު ނުލިބޭ# ކިހިނެއްބާ މިވަނީ\nރިޒާ - ޑިއުޓީ ފްރީ / ބޮންޑެޑް ވެއަރ އަހުސް\nޖެނުއަރީ 29, 2021 18:52\nއެކަަމަކު ލިބެނީ 10000 ރު ފިޔާ.\nޖެނުއަރީ 29, 2021 19:08\nApril mahun feshigen 5mas vandhen airport muvahzafun na musaara dhineema mihaaru airport company ge rausul maalu husve. 2019 vana aharuge aharee bonus dhevey varu nuve adhi mi higaa 2021 vex eh vex muvahzafaka vazeefaa ge kuri erun nulibeyne kamah adhi mihaaru company in loan nagaagen musaara dheyvaahaka ALI NASEER (DHONJEYMU ALI ) vanee bunefa mikamuge hageegatha kee kobaa tho?\nޖެނުއަރީ 29, 2021 19:30\nކޮބާތޯ އެއާރޕޯޓު ސާވިސްޗާޖު ބޮޑު ތަނުން 80000 ޓޫރިސްޓުން އައީ އޭކިޔާ އެމީހުންއަތު ބޮޑުތަން ސާރވިސްޗާޖު ނަގާފަ މުވައްޒަފުންނަށް ނުދޭ


PG vakeelun China gai thamreenu kuraathee committee in kanbodu vejje\nޕީޖީ ވަކީލުން ޗައިނާގައި ތަމްރީން ކުރާތީ ކޮމިޓީން ކަންބޮޑުވެއްޖެ\nޕީޖީގެ ބައެއް ވަކީލުން ޗައިނާގައި ހިންގާ ތަމްރީން ޕްރޮގްރާމްތަކުގައި ބައިވެރިވަނީ -- ފޮޓޯ: ޗައިނާ ސަފީރު\nޕްރޮސެކިއުޓާ ޖެނެރަލްގެ އޮފީސް (ޕީޖީ) ގެ ވަކީލުން ބޭރު ގައުމުތަކަށް ފޮނުވައިގެން ދޭ ތަމްރީންތަކާ ގުޅޭ މައުލޫމާތުތައް ހޯދުމަށް ރައްޔިތުންގެ މަޖިލީހުގެ ޖުޑިޝަރީ ކޮމިޓީން މިއަދު ނިންމައިފި އެވެ.\nޖުޑިޝަރީ ކޮމިޓީން މިއަދު ބޭއްވި ބައްދަލުވުމުގައި ތުޅާދޫ ދާއިރާގެ އެމްޑީޕީގެ މެންބަރު ހިސާން ހުސައިން ވިދާޅުވީ ޗައިނާގެ ސުޕްރީމް ޕީޕަލްސް ޕްރޮކިއުރޭޓޮރޭޓްއާ ޕީޖީއާ ދެމެދު ވެފައިވާ އެއްބަސްވުމެއްގެ ދަށުން ޕީޖީގެ ވަކީލުން އެ ގައުމަށް ފޮނުވައިގެން ތަމްރީން ކުރުމުގެ ޕްރޮގްރާމްތައް ހިންގާ ކަމަށެވެ. އެހެންކަމުން ޗައިނާގެ ތަމްރީނާ ގުޅޭ ގޮތުން ކޮމިޓީން ކުރަން ބޭނުންވާ ސުވާލުތައް ލިއުމަކުން ޕީޖީއަށް ފޮނުވަން ހިސާން ހުށަހެޅުއްވި އެވެ.\nޕީޖީ އޮފީހަށް ފޮނުވާނެ ސުވާލުތަކުގެ ތެރެއިން ބައެއް ސުވާލުތައް ވެސް ހިސާން ހާމަކުރެއްވި އެވެ. އެ ގޮތުން ޗައިނާގެ ޕްރޮގްރާމްގައި ވަކީލުން ތަމްރީން ކުރަން ލިބޭ ފުރުސަތުތަކާއި އޭގެ ސަބަބުން ވަކީލުންނަށް ލިބުނު ކުރިއެރުންތަކާ ގުޅޭ ގޮތުން ސުވާލު ކުރަން ހުށަހެޅުއްވި އެވެ.\nހެންވޭރު ހުޅަނގު ދާއިރާގެ މެންބަރު ހަސަން ލަތީފު އެ ލިއުމަށް އިތުރު ސުވާލެއް ހިމެނުމަށް ހުށަހެޅުއްވި އެވެ. އެއީ އެހެން ގައުމުތަކުން ވަކީލުން ތަމްރީން ކުރަން ލިބޭ ފުރުސަތުތަކާއި އެ ފުރުސަތުތަކުގައި ވަކީލުން ފޮނުވާ މިންވަރާ ގުޅޭ ގޮތުން ސުވާލު ކުރުމަށެވެ. ހިސާނާއި ހަސަން ލަތީފުގެ ހުށަހެޅުއްވުމަށް ފޮނަދޫ ދާއިރާގެ މެންބަރު މޫސާ ސިރާޖު ތާއީދު ކުރެއްވި އެވެ.\nހިސާނައި ހަސަންގެ ހުށަހެޅުއްވުމާ އެއް ގޮތަށް އެ މައުލޫމާތުތައް ސާފުކުރަން ޕީޖީ އޮފީހަށް ސިޓީއެއް މެދުވެރިކޮށް ސުވާލުތައް ފޮނުވަން ކޮމިޓީގައި ބައިވެރިވެވަޑައިގެންނެވި މެންބަރުންގެ އިއްތިފާގުން ނިންމި އެވެ.\nޖުޑިޝަރީ ކޮމިޓީގެ މިއަދުގެ ބައްދަލުވުން: ޕީޖީ ވަކީލުންގެ ތަމްރީންތަކުގެ މައުލޫމާތު ހޯދަން ނިންމި -- ފޮޓޯ: މަޖިލީސް\nބައްދަލުވުމުގައި ވާހަކަ ދެއްކެވި ބައެއް މެންބަރުން ވަނީ ވަކީލުން ޗައިނާއަށް ފޮނުވައިގެން ތަމްރީން ކުރާތީ ވެސް ކަންބޮޑުވުން ފާޅު ކުރައްވާފަ އެވެ. އެ ގޮތުން ހަސަން ލަތީފު ވިދާޅުވީ ޑިމޮކްރެޓިކް މާހައުލެއްގައި ޕީޖީގެ ވަކީލުން މަސައްކަތް ކުރާނެ ގޮތުގެ ތަމްރީން ދިނުން ވަރަށް މުހިއްމު ކަމަށެވެ. ނަމަވެސް އެ ކަން ކުރުމަށްޓަކައި ވަކީލުން ޗައިނާއަށް ތަމްރީން ކުރަން ފޮނުވަން އެއް ގޮތަކަށް ވެސް ތާއީދު ނުކުރައްވާ ކަމަށާއި ޗައިނާގެ ގާނޫނުތަކާއި ރާއްޖޭގެ ގާނޫނުތަކާ ވަރަށް ތަފާތު ކަމަށް ހަސަން ވިދާޅުވި އެވެ.\nވިލިނގިލި ދާއިރާގެ އަމިއްލަ މެންބަރު ސައުދު ހުސައިން ވިދާޅުވީ ދައުލަތުގެ ވަކީލުން ތަމްރީން ކުރަން ފޮނުވާ މާހައުލު ރަނގަޅުވާން ޖެހޭ ކަމަށާއި ޖުޑިޝަރީން ކޮމިޓީން އެ ކަން ބަލަން ޖެހޭނެ ކަމަށެވެ. ނަމަވެސް ދައުލަތުގެ ވަކީލުން ތަމްރީން ކުރަން ފޮނުވާ ޗައިނާއަކީ އިންސާނީ ހައްގުތަކުގެ މައްސަލަތައް ބޮޑު ގައުމެއް ކަމަށް އޭނާ ވިދާޅުވި އެވެ. މީގެ ކުރިން ކޯޓުތަކުގައި ދައުލަތުގެ ވަކީލުން ވަކާލާތު ކުރެއްވި ގޮތަށް ވެސް ސައުދު ފާޑުވިދާޅުވި އެވެ.\n"މި މައްސަލައަކީ ވަކީލުން ފޮނުވާ ގައުމުގެ ހިއުމަން ރައިޓްސް ވެލިއުގެ މައްސަލައެއް. މީޑިއާގައި ފެތުރޭ ހަބަރުތަކަށް ބެލީމަ ވެސް އެނގޭ ޗައިނާއަކީ ހިއުމަން ރައިޓްސް ވެލިއު ވަރަށް ލޯ ގައުމެއް ކަން. އެހެންވީމަ ވަކީލުން ތަމްރީން ކުރާ މާހައުލު އެބަ ވާން ޖެހޭ ރަނގަޅު މާހައުލަކަށް." ސައުދު ވިދާޅުވި އެވެ.\nރައްޔިތުންގެ މަޖިލިސް ޗައިނާ ޕްރޮސެކިއުޓާ ޖެނެރަލްގެ އޮފީސް + ޝަރުއީ ދާއިރާ ގާނޫނީ ވަކީލުން


Hohalhaigai thibi iru kaane echeh nei, salaamai vee vaarey fen boigen | Mihaaru\nހޮހަޅައިން ކުދިން ސަލާމަތް ކުރި ކުދިންނާއި ކޯޗު އަދި އެ މީހުންގެ ޑޮކްޓަރުންނާ އެކު ފޮޓޯއަކަށް ހުއްޓިގެން. --ފޮޓޯ:އޭއެފްޕީ\nހޮހަޅައިގައި ތިބި އިރު ކާނެ އެއްޗެއް ނެތް، ސަލާމަތްވީ ވާރޭ ފެން ބޮއިގެން\n18 ޖުލައި 2018 - 18:15 1 comment\nއުނދަގޫ އަދި ނުރައްކާ އޮޕަރޭޝަނަކަށް ފަހު 12 ކުދިންނާއި ކޯޗު މި މަހު 10 ވަނަ ދުވަހު ސަލާމަތްކޮށް، ހޮސްޕިޓަލްގައި ފަރުވާ ދިނުމަށް ފަހު ގެއަށް މިއަދު ދޫކޮށްލުމުގެ ކުރިން ނޫސްވެރިންނާ ވާހަކަ ދައްކަމުން އެ ކުދިން ބުނީ ހޮހަޅަ އަށް ވަނީ ގަޑިއެއްހާ އިރަށް ކަމަށާއި ނަމަވެސް ހޮހަޅަ ތެރެއަށް ވަން ފަހުން ވާރޭ ވެހި ފެންގަނޑު ބޮޑުވުމުން އަނބުރާ ނުނިކުމެވި ތާށިވީ ކަމަށެވެ.\nހޮހަޅައިން ސަލާމަތް ކުރި ކުދިން ނޫސްވެރިންގެ ބައްދަލުވުމަށް ފަހު ފޮޓޯއަކަށް ހުއްޓިގެން. --ފޮޓޯ:އޭއެފްޕީ\n"ސަލާމަތްވެފައި މި ވަނީ މުއުޖިޒާތަކުން،" ބާރަ ކުދިންގެ ތެރޭގައި ހިމެނޭ އިނގިރޭސި ބަހުން ވާހަކަ ދަންނަ އެނގޭ ހަމައެކަނި ކުއްޖާ ކަމަށްވާ އަދުލް ސަމޮން، 14، ބުންޏެވެ.\nޓީމުގެ ކޯޗު އެކަޕޯލް ޗަންޓަވޮންގް ބުނީ އެ މީހުން ސަލާމަތް ކުރަން އަންނަންދެން މަޑު ނުކޮށް ސަލާމަތްވެވޭތޯ އެ އަމިއްލަ އަށް ކުރެވުނު މަސައްކަތެއް ވެސް ކުރި ކަމަށެވެ.\n"ހޮހަޅައިން ނުކުމެވޭތޯ މަގެއް ހެދޭތޯ އަހަރެމެން ބެލިން،" އެކަޕޯލް، 25، ބުންޏެވެ.\nހޮހަޅައިން ކުދިން ސަލާމަތް ކުރުމުގައި އުޅެނިކޮށް މަރުވި ޑައިވަރަށް އެ ކުދިން މިއަދު އިހްތިރާމް އަދާކުރަނީ. --ފޮޓޯ:އޭއެފްޕީ\nނޫސްވެރިންގެ ބައްދަލުވުމަށް ދިއުމުގެ ކުރިން އެ ކުދިން ވަނީ ފުޓުބޯޅައިގެ ހުނަރުތައް ދައްކާލައިފަ އެވެ.\nފުޓުބޯޅަ ޓީމުގެ ޖާޒީގައި ތިބި ކުދިން ވަނީ މި ދިމާވި ހާދިސާ އިން އިބްރަތް ހާސިލް ކުރާނެ ކަމަށް ބުނެފަ އެވެ. އަދި އެ ހާދިސާ އިން ކެތްތެރިކަމާއި ހިތްވަރު ދަސްވެއްޖެ ކަމަށް އެހެން ކުއްޖަކު ބުންޏެވެ.\nޗިއާން ރާއީ ޕްރޮވިންޝަލް ގަވަރުނަރު ޕްރަޗޮން ޕްރަޓްސުކަން ވިދާޅުވީ މިއީ އެ ކުދިން މީޑިއާއާ ބައްދަލު ކުރާނެ ހަމައެކަނި ފަހަރު ކަމަށެވެ. އަދި މިއަދުގެ ބައްދަލުވުމަށް ފަހު އެއިން އެއްވެސް ކުއްޖަކާ ނޫސްވެރިން ސުވާލު ނުކުރަން އޭނާ ވަނީ އެދިވަޑައިގެންފަ އެވެ.\nހޮހަޅައިން ސަލާމަތް ކުރި ކުދިން ޑޮކްޓަރުންނާ އެކު ނޫސްވެރިންނާ ބައްދަލު ކުރަނީ. --ފޮޓޯ:އޭއެފްޕީ\nނޫސްވެރިންގެ ބައްދަލުވުމުގެ ކުރިން ސައިކޭޓްރިސްޓުން ވަނީ ސުވާލުތައް ސްކްރީން ކޮށްފަ އެވެ.\nނޫސްވެރިންގެ ބައްދަލުވުމަށް ފަހު ކޮންމެ ކުއްޖަކަށް ވެސް ހަދިޔާއެއް ދިނުމަށް ފަހު، އެ ކުއްޖަކަށް ޚާއްސަކޮށްފައިވާ ވެހިކަލުގައި ވަނީ ގެއަށް ގެންގޮސްފަ އެވެ.


Covid-19 aaeku kudakudhinnah ithuru bayyaeh\nކޮވިޑާއެކު ކުޑަކުދިންނަށް އިތުރު ބައްޔެއް ޖެހެނީ\nކޮރޯނާވައިރަސް އެންމެ ބާރަށް މިހާރު ފެތުރެމުންދާ އެ ބަލީގެ ހޮޓްސްޕޮޓް އަކީ މިހާރު އެމެރިކާގެ ނިއުޔޯކް އެވެ.\nކޮވިޑް-19 ޖެހިފައިވާ ކުޑަކުދިން ވެސް ނިއުޔޯކްގައި ވަރަށް ގިނަ އެވެ.\nކޮރޯނާވައިރަސް ޖެހިފައިވާ 100 ވަރަކަށް ކުދިންނަށް އެ ބައްޔާ ގުޅިގެން އިތުރު ބައްޔެއް ޖެހި ފުރާނަ އަށް ވަނީ ނުރައްކާވެފަ އެވެ. މި ބަލި ޖެހުމުން ލޭ ހޮޅިތައް ދުޅަވެ ފުރާނައަށް ނުރައްކާ ވެއެވެ.\nނިއުޔޯކް ސްޓޭޓްގެ ގަވަރުނަރު އަންގާރަ ދުވަހު ވިދާޅުވި ގޮތުގައި ކަވަސާކީ ބަލި ޖެހުނީމަ ފެންނަ ކަހަލަ އަލާމާތްތަކެއް ފެނިފައި މީގެން ތިން ކުދިން މިހާޜު ވަނީ މަރުވެފަ އެވެ. މަރުވެފައިވަނީ ފަސް އަހަރާއި ހަތް އަހަރުގެ ދެ ފިރިހެންކުދިންނާއި 18 އަހަރުގެ އަންހެންކުއްޖެއް ކަމަށް ވެސް އޭނާ ވިދާޅުވި އެވެ.\n"އިންފްލެމޭޝަން ޑިޒީޒް އެއް ޖެހިފައިވާ 100 ވަރަކަށް ކުދިން އެބަތިބި. މިއީ ކޮވިޑް-19 ޖެހުމާ ގުޅިގެން އިތުރު ޖެހުނު ބައްޔެއް ކަމަށް ބެލެވެނީ. އަދި ކިރިޔާ މި ބަލި ފެންނަން ފެށީ މި. ކުދިންގެ ފަރާތުން ފެންނަ އަލާމާތްތަކުން ބޮޑަށް ލަފާ ކުރެވެނީ ކަވަސާކީ ޑިޒީޒް ނުވަތަ ޓޮކްސިކް ޝޮކް ސިންޑްރޯމް ކަމަށް،" ގަވަރުނަރު ވިދާޅުވި އެވެ.\nއޭނާ ވިދާޅުވީ ލޭ ހޮޅިތަކުގައި އިންފްލެމޭޝަނެއް އުފެދުމުން ހިތަށް ގެއްލުން ވެދާނެ އެވެ. އަދި ނިއުޔޯކްގައި އެކަނި މިހާ ގިނަ ކުދިންނަށް މި މައްސަލަ ދިމާވެފައިވާކަން އެނގިފައިވާއިރު އެހެން ސްޓޭޓްތަކުގައި ވެސް މި ބަލި އުޅުމަކީ ވަރަށް ގާތް ކަމެއް ކަމަށް އޭނާ ވިދާޅުވި އެވެ.\nކޮވިޑް-19 ޖެހުނީމަ ފެންނަ އަލާމާތްތައް މި ކުދިންގެ ކިބައިން ނުފެންނަ ކަމަށާއި އެކުދިންގެ ނޭވާލުމުގެ ނިޒާމަށް ވެސް އެއްވެސް އުނދަގުލެއް ވާތީ ނޫޅޭ ކަމަށް ގަވަރުނަރު ވިދާޅުވި އެވެ. މަރުވި ކުދިންނަށް ދިމާވި ހާލަތެއް ގަވަރުނަރު ވިދާޅެއް ނުވެ އެވެ.\nކަވަސާކީ ޑިޒީޒް އަކީ އެސްޕްރިން ފަދަ ބޭހުން ވަރަށް ފަސޭހައިން ފަރުވާ ދެވޭ ބައްޔެކެވެ. ނަމަވެސް މިއީ ވަރަށް މަދުން ނޫނީ ނުފެންނަ ބައްޔެކެވެ. އެމެރިކާގައި މި ބަލި ޖެހިފައިވާ ކަމަށް ރެކޯޑްތަކުން ދައްކަނީ 20،000 ކުދިންނެވެ.\nނިއު ޔޯކްގެ ރަސްމީ ތަފާސް ހިސާބުތައް ދައްކާ ގޮތުން އެ ގައުމުގައި އެ ސްޓޭޓްގައި ކޮވިޑް-19 ޖެހިފައިވާ މީހުންގެ ތެރެއިން 29 ޕަސެންޓަކީ އުމުރުން ފަސް އަހަރާއި ނުވަ އަހަރާ ދެމެދުގެ ކުދިންނެވެ. އަދި 28 ޕަސެންޓަކީ 10 އަހަރާއި 14 އަހަރާ ދެމެދުގެ ކުދިންނެވެ.\nނިއު ޔޯކްގެ ތަޖުރިބާކާރުން މިހާރު ދަނީ މި ކުދިންނަށް ޖެހިފައިވާ ބައްޔަކީ ހަގީގަތުގައި ވެސް ކަވަސާކީ ޑިޒީޒްތޯ ޔަގީންކުރުމަށް މަސައްކަތް ކުރަމުންނެވެ. އަދި މި ބަލި ޖެހުމާ ކޮރޯނާވައިރަހާ ހުރި ގުޅުން ދެނެގަންނަން ވެސް މަސައްކަތް ކުރަމުން އެބަ ދެއެވެ.\nމި ބަލި ޖެހޭ ކުދިންގެ ކިބައިން ފެންނަ އަލާމާތްތައް ވެސް ގަވަރުނަރު ހިއްސާ ކުރެއްވި އެވެ. މި ބަލީގެ އަލާމާތްތަކުގެ ގޮތުގައި އާއްމުކޮށް ފެންނަނީ ހުން އައުމާއި މޭ ނުބައިކުރުން، ބަނޑުގައި ރިއްސުން، ނޭވާލުމުގެ މައްސަލަތައް، އަދި ހަމުގެ ކުލަ ބަދަލުވުމެވެ. މިފަދަ ކަމެއް ކުއްޖަކަށް ދިމާވެއްޖެނަމަ އަވަހަށް ޑޮކްޓަރަށް ދައްކަން ގަވަރުނަރުވަނީ އިލްތިމާސް ކޮށްފަ އެވެ.\nފަސް ދުވަހަށް ވުރެ ގިނަ ދުވަހު ހުން އައުން\nތުއްތު ކުދިންނަށް ކާން ދޭން ދަތިވުން، އަދި ދިޔާއެއްޗެތި ވެސް ބޯން ނުދެވުން\nވަރަށް ގަދަޔަށް ބަނޑުގައި ރިއްސާ، ބޭރަށް ހިންގާ، ހޮޑުލެވުން\nހަމުގެ ކުލަ ބަދަލުވުން، ދޮންފޫޑުވުން، ހަންގަނޑުގައި ބޮޑެތި ލައް ޖެހުން\nނޭވާލާން ދަތިވުން، ނޭވާ އަވަސްވުން\nކުޑަކަމު ދެވޭލެއް މަދުވުން ނުވަތަ މާ ގިނައިން ދެވުން\nރުޅިގަދަވެ، އުޅެވޭ ނޫޅެވޭ ގޮތް ނޭނގުން، ވަރުބަލިވުން\nކޮރޯނާވައިރަހަކީ ކުޑަކުދިންނަށް މާ ބޮޑު ގެއްލުމެއް ލިބޭ އެއްޗެއް ނޫންކަމަށާއި ބަލި ޖެހޭ މީހުންގެ ތެރެއިން ފުރާނައަށް ނުރައްކާވަނީ 70 އަހަރުން މަތީގެ މީހުންނަށް ކަމަށް ތަޖުރިބާކާރުން ވަނީ ބުނެފަ އެވެ. ކުޑަކުއްޖަކަށް ތިރީގައިވާ އަލާމާތްތަކުގެ ތެރެއިން އަލާމާތްތަކެއް ފެންނަން ފަށައިފިނަމަ އަވަހަކަށް ޑޮކްޓަރަކަށް ދައްކާށެވެ.\nއެމެރިކާ ކުޑަކުދިން ކޮވިޑް-19 + ކޮވިޑް-19 އިގެ ބަލާއާފާތް


Beyonce ge emmaabandu dhekudhinnah nan kiyaifi - TrendingRED\n2 ޖުލައި 2017 - 13:15\nބެޔޯންސޭ ވިހެއުމާއި އެކު އެންމެން ވެސް ވަނީ އެ ދެކުދިންނަށް ދޭނެ ނަމެއް ވިސްނާ އެ ދެކުދިންނަށް ނަން ދޭން ކެތް މަދުވެފައެވެ. ނަމަވެސް ބެޔޯންސޭ ގެ އަންހެން ދަރިފުޅު ބްލޫ އައިވީ ގެ ނަމަށް ވުރެ ވަކި ރީތި ނަމެއް އެ ދެކުދިންނަށް ކިޔޭނެ ބާއެވެ؟\nއެތައް ރިޕޯޓަކުން ދައްކާ ގޮތުގައި ލަވަކިޔުންތެރިޔާ ބެޔޯންސޭ ވަނީ އެކުދިންނަށް ރޫމީ އަދި ސިރް ކާޓަރސް ގެ ނަމުން ނަން ދީފައެވެ. އެއްމާބަނޑު އަންހެން ކުއްޖަކާއި ފިރިހެން ކުއްޖެއް ވިހާފައިވާ ބެޔޯންސޭ އަދި މިކަން މީޑިއާ އަށް ކަށަވަރު ކޮށްދީފައެއް ނުވެއެވެ.\nބެޔޯންސޭ ވިހޭ ކަމުގެ އުފާވެރި ޚަބަރު ފުރަތަމަ ލިބިފައިވަނީ ބެޔޯންސޭގެ ބައްޕަ، މެތިއު ނޯލެސް ޓްވިޓާ ގައި ޚިއްސާ ކުރި ފޮޓޯ އަކުންނެވެ. މި ޓްވީޓަށް އެތައް ބައެއްގެ މަޤުބޫލުކަން ލިބިގެން ދިޔައިރު ބެޔޯންސޭގެ މަންމަ، ޓީނާ ނޯލެސް ވެސް ވަނީ މި ޕޯސްޓަށް ލައިކެއް ދީފައެވެ.\nޚަބަރުތައް ލިބޭ ގޮތުގައި ބެޔޯންސޭ ވިހެއުމަށް ފަހު ދިރިއުޅެމުން ގެންދަނީ މަލިބޫ ގެ ލަކްޒަރިއަސް ގެއެއްގައި ކުއްޔަށެވެ. 400000 ޑޮލަރު ކުލި ދައްކަމުން ގެންދާ މިގެއަކީ މި ހޫނު މޫސުން ނިމެންދެން ބެޔޯންސޭ ގެއަށް ވާނެ ކަމަށް ވެސް ޚަބަރު ލިބެއެވެ.\nބައެއް މީހުން މި ދެކުދިންގެ ނަން ބަލައިގަނެފައިވި ނަމަވެސް އަނެއް ބަޔަކު ބެޔޯންސޭ ކަށަވަރު ކޮށްދެން އެ ޤަބޫލު ނުކުރާނެ ކަމަށް ބުނެފައިވެއެވެ.


ޕްލޭނިންގ އޮފިސަރގެ މަޤާމަށް މުވައްޒަފަކު ހޯދުމާއި ގުޅޭ\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 08 ސެޕްޓެންބަރު 2019 ވާ ބުރާސްފަތި ދުވަހުގެ 13:00 ގެ ކުރިން ހައްދުންމަތީ މާމެންދޫ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ: [email protected] އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ ޢަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ 15 ސެޕްޓެންބަރު 2019 އާއި 22 ސެޕްޓެންބަރު 2019 އާއި ދެމެދު ހައްދުންމަތީ މާމެންދޫ ކައުންސިލް އިދާރާ ނުވަތަ އިދާރާއިން ކަނޑައަޅާ ތަނެއްގައެވެ. ވުމާއިއެކު، މިވަޒީފާއަށް ކުރިމަތިލާ ފަރާތްތަކުން، އެތާރީޚްތަކުގައި އިންޓަރވިއުއަށް ޙާޟިރުވުމަށް ތައްޔާރުވެ ތިބުން އެދެމެވެ. އިންޓަރވިއު ބާއްވާނެ ތަނާއި ދުވަހަށް ބަދަލު އަތުވެއްޖެނަމަ އެކަން ހުރިހާ ފަރާތްތަކަށް އެންގޭނެއެވެ.


Kirubui dhathuge record Canada kujjakah - Hali News\nއެންމެ ދިގު ކިރުބުއި ދަތުގެ ރެކޯޑު ކެނެޑާ ކުއްޖަކަށް\nއެންމެ ދިގު ކިރުބުއި ދަތުގެ ދުނިޔޭގެ ރެކޯޑު ކެނެޑާގެ ފިރިހެން ކުއްޖަކު ހޯދައިފިއެވެ.\nޢުމުރުން9އަހަރުގެ ލޫކު ބުލްޓަންގެ އަނގައިން ނެނގި އެ ދަތުގެ ދިގުމިނަކީ 2.6 ސެންޓިމީޓަރެވެ. ދުނިޔޭގެ ރެކޯޑު ފޮތުން މިޝަރަފް އޭނާއަށް ލިބުނީ ހަދިޔާއެއްގެ ގޮތުގައެވެ. މި ދަތް ނެގީ 2019 ވަނަ އަހަރުގެ ސެޕްޓެމްބަރު މަހުގައެވެ. އޭރު ލޫކުގެ އުމުރަކީ 8 އަހަރެވެ.\nލޫކު އޭނާގެ ދަތް ނެގުމަށްފަހު ރައްކާކުރިއެވެ. އެއީ ފަހުން މީހުނަށް ދެއްކުމަށްޓަކައެވެ.\nމި ރެކޯޑު ކުރިން އޮންނާނީ އުމުރުން 10 އަހަރުގެ ކާރޓިސް ބެޑީ ކިޔާ ކުއްޖެއްގެ އަތުގައެވެ. އެ ދަތުގެ ދިގުމަނަކީ 2.4 ސެންޓިމީޓަރެވެ.\nކެނެޑާގެ ނޫހަކަށް ދިން އިންޓަވިއުއެއްގައި ލޫކުގެ ބައްޕަ ކެރިގް ބުނެފައިވަނީ އެންމެ ފުރަތަމަ އެފަދަ ދިގު ދަތެއް ކުއްޖެއްގެ އަނގައިގައި ހުރުމުން ވެސް ކުއްޖާއަށް އުނދަގޫތަކެއް ތަހަންމަލް ކުރަން ޖެހުނު ކަމަށެވެ.\nއެންމެ ފަހުން ޖެހުނީ އެދަތް ނަގާށެވެ. އެދަތް ނެގީ ދިގު އެ ދަތުގެ ބިއްދޮށުން ދަތެއް ފަޅަން ފެށުމުންނެވެ.\nކޮންމެ ގޮތެއް ވިޔަސް ދުނިޔޭގެ ރެކޯޑު ފޮތުން ޖާގައެއް އޭނާއަށް ދަރިފުޅަށް ލިބުމުން އެކަން އޭނާ ބަލައިގަތީ ވަރަށްބޮޑު ކަމެއްގެ ގޮތުގައެވެ. މުޅިދުނިޔެއިން ޚާއްޞަ ނަންތަކެއް ހޮވާލެވޭއިރު ލޫކުގެ ނަން މި ރެކޯޑަށް އެރުމަކީ ވަރަށް ފަޚުރުވެރިވާ ކަމެއް ކަމަށް ވެސް ބުނެފައިވެއެވެ.\nލޫކު ވެސް ހުރީ މިކަމާ ވަރަށް ފަޚުރުވެރިވެފައެވެ. އޭނަޔަށް "ގިނީސް ވޯލްޑް ރެކޯޑް" ފޮތުން ޖާގަ ލިބި މީހުންގެ ސަމާލުކަން ލިބުމަކީ ލިބުނު ވަރަށް ބޮޑު އުފަލެކެވެ.


Ithuru7rashakun 20 meehun positive vejje | Mihaaru\nކޮވިޑްއަށް ޓެސްޓު ކުރުމަށް މާލޭގައި ސާމްޕަލް ނަގަނީ: ބަލި ޖެހޭ މީހުންގެ އަދަދު ދަނީ ވަރަށް ބޮޑަށް އިތުރުވަމުން\n01 ސެޕްޓެމްބަރ 2020 - 18:122comments\nހެލްތު ޕްރޮޓެކްޝަން އެޖެންސީ (އެޗްޕީއޭ)ން ބުނިގޮތުގައި ބަލިޖެހިފައިވާ މީހުން ފެނިފައިވަނީ ށ. ފީވަކާއި ބ. އޭދަފުއްޓާއި ދ. ކުޑަހުވަދު އާއި ޅ. ނައިފަރާއި ރ. އިނގުރައިދު އާއި އެ އަތޮޅު ރަސްމާދޫގެ އިތުރުން ގއ. ދާންދުއިންނެވެ. އެ ރަށްތަކުން ޕޮޒިޓިވްވީ، މުޅިން ވެސް ހޯމް ކަރަންޓީނުގެ 14 ދުވަހަށް ފަހު ޓެސްޓް ކުރި މީހުންނެވެ.\nއެޗްޕީއޭން އާއްމު ކުރި މައުލޫމާތުތަކަށް ބަލާއިރު ކުޑަހުވަދޫން ވަނީ އެއް މަހާއި ތިން އަހަރުގެ ދެ ފިރިހެން ކުދިން ޕޮޒިޓިވްވެފަ އެވެ. ދެން އެ ރަށުން ޕޮޒިޓިވްވީ ބޮޑު ދެ މީހެކެވެ. އޭދަފުށިން ވެސް ހަތަރު މީހަކު ޕޮޒިޓިވްވި އިރު އޭގެ ތެރޭގައި ތިން މަހުގެ ކުއްޖެއް ހިމެނެ އެވެ.\nއެއް އަހަރުގެ ކުޑަކުއްޖަކާ އެކު އިނގުރައިދޫން ހަތަރު މީހަކަށް ބަލި ޖެހުނު އިރު، ދާންދޫން ވަނީ 59 އަހަރުގެ މީހަކާއި ޒުވާނަކު ޕޮޒިޓިވްވެފަ އެވެ. އަދި ނައިފަރުން، 57 އަހަރުގެ މީހަކާއެކު އިތުރު ތިން މީހަކަށް ބަލި ޖެހުނެވެ. ރަސްމާދު އާއި ފީވަކުން ޕޮޒިޓިވްވީ ދެ މީހެކެވެ.\nކޮވިޑް-19 ޖެހޭ މީހުންގެ އަދަދު ވަރަށް ބޮޑަށް އިތުރުވަމުން ދާއިރު، ރަށްރަށުން އެ ބަލި ފެންނަ މިންވަރު ވެސް ދަނީ މައްޗަށެވެ. އެގޮތުން މިހާތަނަށް 38 ރަށަކުން އަދި 15 ރިސޯޓަކުން ކޮވިޑްގެ ބަލި މީހުން ވަނީ ފެނިފަ އެވެ. ރާއްޖޭން އެ ބަލި ޖެހިފައިވާ މީހުންގެ އަދަދު 7،000އަށް ވުރެ ވަނީ އިތުރުވެފަ އެވެ.\nކަރަންޓީންނުވެ، މަސައްކަތްތަކަށް ރަށްރަށަށް ދެވޭނެ


Athulaigaiy Miyaru Urahathah Huree Enzi Ge Foshigaduthakeh Gai, Namaves Declare Kuree Enzi Akun Noon - Vaguthu\nއިއްޔެ ރާއްޖެއިން އެކްސްޕޯޓް ކުރަން އުޅެނިކޮށް އަތުލައިގަތް މިޔަރު އުރަހަތައް ބަންދުކޮށްފައި ހުރީ އެންޒީގެ ފޮށިގަނޑު ތަކެއްގައި ނަމަވެސް، މިޝިޕްމަންޓް އެކްސްޕޯޓް ކުރަން ކަސްޓަމްސްއަށް ޑިކްލެއަރކޮށްފައިވަނީ އެންޒީ އިން ނޫން ކަމަށް ކަސްޓަމްސް އިން ވިދާޅުވެއްޖެއެވެ.\nކަސްޓަމްސް އިން މިހެން ވިދާޅުވީ މިޔަރު އުރަހަތަައް އަތުލައިގަތްކަން ހާމަކޮށް ކަސްޓަމްސް އިން ފުރަތަމަ އާއްމުކުރި ފޮޓޯތަކުގައި އެންޒީގެ ލޯގޯ ހުރިނަމަވެސް ފަހުން އެޓްވީޓް ޑިލީޓްކޮށް އާފޮޓޯތަކެއް އާއްމު ކުރުމުން ފާޑުކިޔުން އަމާޒުވެފައި ވަނިކޮށެވެ.\nއެންޒީ އަކީ ރާއްޖޭގައި މިހާރު މަހުގެ ތަފާތު ބާވަތްތައް އުފައްދާ އެންމެ ފުޅާދާއިރާއެއްގައި ރާއްޖެ އިން ބޭރުކުރާ އެއްކުންފުންޏެވެ.\nކަސްޓަމްސް އިން ރޭ މެންދަމު ކުރި ޓްވީޓެއްގައި ވިދާޅުވީ ރާއްޖެއިން އެކްސްޕޯޓް ކުރަން އުޅެނިކޮށް އަތުލައިގަނެވުނު މިޔަރު އުރަހަތައް ބަންދުކޮށްފައި ހުރީ އެންޒީގެ ފޮށިގަނޑު ތަކެއްގައި ނަމަވެސް، މިޝިޕްމަންޓް އެކްސްޕޯޓް ކުރަން ކަސްޓަމްސްއަށް ޑިކްލެއަރކޮށްފައި ވަނީ އެންޒީ އިން ނޫން ކަމަށެވެ. މިޔަރު އުރަހަ ޝިޕްމަންޓް އެކްސްޕޯޓް ކުރަން ކަސްޓަމްސްއަށް ޑިކްލެއާ ކޮށްފައި ވަނީ ކޮން ކުންފުންޏަކުން ކަމެއް ކަސްޓަމްސް އިން އަދި ހާމައެއް ނުކުރެއެވެ.\nރާއްޖޭއިން ބޭރުކުރަން އުޅުނު ގިނަ އަދަދެއްގެ މިޔަރު އުރަހަ ތަކެއް އިއްޔެ އަތުލައިގަތީ އޭވިއޭޝަން ސެކިއުރިޓީގެ ކާރގޯ ސްކްރީނިންގ ޔުނިޓުންނެވެ.\nއޭވިއޭޝަން ސެކިއުރިޓީން ވިދާޅުވީ އެ ތަކެތި ބޭރު ކުރަން އުޅުނީ ލޮނުމަހުގެ ތެރޭގައި ފޮރުވައިގެން ކަމަށެވެ. ބޭރު ކުރަން އުޅުނު މިޔަރު އުރަހަތައް މިހާރު ކަމާއި ބެހޭ ފަރާތްތަކާއި ހަވާލުކޮށްފައިވާ ކަމަށްވެސް އޭވިއޭޝަން ސެކިއުރިޓީން ވިދާޅުވެފައި ވެއެވެ.\nރާއްޖޭގައި މިޔަރު ހިފުމާއި، މިޔަރުގެ އެއްވެސް ބާވަތެއް އެކްސްޕޯޓް ކުރުމަކީ މަނާ ކަމެކެވެ. މިއީ ފަހަކަށް އައިސް މިޔަރު އުރަހަތަކެއް ރާއްޖެ އިން ބޭރުކުރަން އުޅެނިކޮށް އަތުލައިގަތް ފުރަތަމަ ފަހަރެވެ.\nއެންޒީން އާ ހަތަރު ވައްތަރެއްގެ މަސްދަޅު ބާޒާރަށް ނެރެފި\nއެންސިސްއަށް މަސް ކިރުވާ ދޯނިތަކުގެ އަގު ވަޒަން ކޮށްފި\nޖެނުއަރީ 4, 2021 08:26\nތިޔަ އުރަހަތައް ބޭރުކުރަން މަސައްކަތްކުރާނީ އެންޑީޕީ ބޭފުޅުން: އެހިސާބުން މައްސަލަވެސް ނިމުނީ\nއަޑިގައި ހުންނާނީ ޗޮނިބޭ\nޔާމީންގެ އަތަކާ ފަޔަކާވެސް ތިކަމުގެ އޮތްކަމަށް\nޖެނުއަރީ 4, 2021 09:37\nއަދީބު، ކެނެރީ ނަޝީދު، ހިޓިލަރު، އަބޫ ޖަހުލު، މުގާބޭވެސް ބުނީ ހަމަ ތިހެން...\nޖެނުއަރީ 4, 2021 10:44\nޔާމީންވެސް ތިހެން ބުނި އަޑު މަ އެހިން\nޖެނުއަރީ 4, 2021 10:33\n1 ތިތަނުގެ ހިއްސާދާރެއް ކަމަށްބުނާ ބުންޔާމީން އެޗްްޑީސީގެ ކުރީގެ ޑީއެމްޑީ، އެޗްޑީސީގެ ލާރިގަނޑު ދިރުވާލައިގެން ގޮސް މެެލޭޝިޔާގައި، އެމައްސައްލަ ބެލޭނެތޯ؟ މިކަން ހަމަ ތި ވަގުތު ނޫހުގައިވެސް ޖަހާފައިއޮތް! ކޮބައިތޯ އެކަން! ކީއްވެތޯ އެ ޚަބަރުގެ އަޕްޑޭޓްސް ރައްޔިތުންނާއި ހަމައަށް ނުގެނެސް ދެނީ؟\nތެދެއް! އެންޒީން ގަވައިދާ ހިލާފު ކަމެއް ނުކުރާނެ. ޕަންޕު އިސްޓޭސަނާ އެވިޑުކޮލެޖާ ސްޓެލްކޫއާ ހިސާބުން އަމީނީމަގު ހަތަރު އަނގޮޅިޔަށް ދަތިވާގޮތަށް ލޯރިޔަށް މުދާ ލޯޑިން ޒޯނަކަށް އެތަންވެސް ބަދަލެއް ނުކުރޭ! މުޅި މާލޭގައި ގަވައިދާ ހިލާފަށް ޕާކެއްވެސް ނުކުރޭ! ރިހާކުރޭ ފަންގަހޭ ފުށޭ ނުކިޔާ، އެންޒީ! މިފަހަރު ތި ވީ ވާންވީ އެތި.\nޖެނުއަރީ 4, 2021 14:55\nޖެނުއަރީ 4, 2021 15:00\nހެއްދެވިފަރާތް، الله تعالى ޙަލާލު ކުރެއްވި އެއްޗެއް އެއްވެސް މީހަކަށް މަނާއެއް ނުކުރެވޭނެ!\nޖެނުއަރީ 4, 2021 15:29\nކުންފުނީގެ ނަމެއް ނުބުނެވޭނެ


އާރޓިކަލްކިޔުމަށް ހޭދަވާނެކަމަށް ބެލެވެނީ : 35 މިނެޓް,2ސިކުންތު\nސުމެއްގެ ވިސްނުމަކީ ކޮބައިހެއްޔެވެ؟ ސުވާލުކުރެވިއްޖަނަމަ ގިނަ ބައަކު ބުނާނީ އެއީ އެކަމެއް ކުރުމުން ތިމާއަށް އެއްވެސް ފައިދާއެއް ނުކުރާނެ، އަދި ގެއްލުން ލިބޭނެ ވިސްނުން ކަމަށެވެ. އެއީ ހަމަ އެކަން އޮތްގޮތް ވެސް މެއެވެ.\nއަހަރެންގެ ނަޒަރުގައި ސުމެއްގެ ވިސްނުމަކީ މާދަން ކުރިމަތިވެދާނެ ކަންކަމާއިމެދު ކަންބޮޑުވެ އެކަންކަމަށް ވިސްނުމެވެ. އެހެނީ މާދަން އެއްވެސް ވާނެ ގޮތް އެނގެނީ ކާކަށް ހެއްޔެވެ؟ އެއްވެސް މީހަކަށް ނުއެނގޭނެއެވެ. އެކަން ދެނެވޮޑިގެންވަނީ ހަމައެކަނި ﷲ ތަޢާލާއެވެ. ވީމާ މާދަމާ ވާނެ ގޮތް ﷲ ތަޢާލާއަށް ދޫކޮށްލާށެވެ! މާނައަކީ ﷲ ތަޢާލާއަށް ވަކީލުކުރާށެވެ. އަދި ވަކީލު ކުރުމާއިއެކު މިއަދު ތިމާއަށް ކުރެވެން ހުރި ކަންކަން ކުރަން އަވަސްވެގަންނާށެވެ! ވީހައި ގިނަ ހެޔޮ އަމަލުތައް ކުރާށެވެ.\nމާދަމާ ކަންކަން ވެދާނެ ގޮތަކާއިމެދު ވިސްނުމަކީ ސުމެއްގެ ކަމަކަށްވާ ސަބަބަކީ އެކަމަށް ވިސްނައި ފިކުރުކުރަން ހޭދަކުރާ ވަގުތުތަކަކީ ބޭކާރު ވަގުތުތަކެއް ކަމުގައިވާތީއެވެ. ތިމާއަށް އެކަމުން އެއްވެސް ފައިދާއެއ ނުކުރާނެތީއެވެ.\nވީމާ ކޮންމެ ދުވަހަކީވެސް ފިޔަވަޅަކަށްފަހު ފިޔަވަޅެއް ކުރިއަށް އަރާ ދުވަހަކަށް ހަދާށެވެ! ކާމިޔާބީ ދާނީ ފެންނަމުންނެވެ. އިން ޝާ ﷲ!\nކައިވެނީގެ ޙަފްލާއެއްގައި ބައަކު ކީ މަދަހައެއްގައި މާދަމާ ވާނެ ކަންކަން ރަސޫލް (ޞޢވ)އަސް އެނގިވަޑައިގަންނަވާ ކަމަށް ކިޔުމުން އެހެން ނުކިޔަން ޙަދީޘްފުޅު ކުރެއްވެވިއެވެ. އަދި ޙަދީޘްފުޅު ކުރެއްވެވިއެވެ. "މާދަމާ ވާނެ ގޮތް ދެނެވޮޑިގެންވަނީ ހަމައެކަނި ﷲ އެވެ."\nGirls were singing on marriage occasion:\n'Among us there isaProphet who knows what will happen tomorrow.'\nHe (ﷺ) said: "Do not say this, for no one knows what will happen tomorrow except Allah.”\n— Ibn Majah, Hadith 1897\nވީމާ މާދަމާވާނެ ކަންކަމަށް ވިސްނަން ވަގުތު ހޭދަކުރުމުން ކުރާނީ ކޮން ފައިދާއެއް ހެއްޔެވެ؟


Raees Yamin ge shareeaiy ninmi hisaabun massala alun fashan ninmaifi\nކުރީގެ ރައީސް އަބްދުﷲ ޔާމީން -- ފޮޓޯ: ވަންއޮންލައިން\nރައީސް ޔާމީންގެ ޝަރީއަތް ނިންމި ހިސާބުން މައްސަލަ އަލުން ފަށަން ނިންމައިފި\nކުރީގެ ރައީސް އަބްދުﷲ ޔާމީންގެ މައްސަލަ ބައްލަވަމުން ގެންދެވި ކްރިމިނަލް ކޯޓުގެ ގާޒީ ބަދަލުވުމާ ގުޅިގެން ކުރީގެ ގާޒީ މައްސަލަ ނިންމެވި ހިސާބުން މިމައްސަލަ ކުރިއަށް ގެންދިއުމަށް ނިންމައިފި އެވެ.\nމިމައްސަލަ ކުރިން ބެއްލެވީ ކްރިމިނަލް ކޯޓުގެ އިސް ގާޒީ އަހްމަދު ހައިލަމް އެވެ. އޭނާ ސަސްޕެންޑް ކުރީ ރައީސް ޔާމީނަށް ހުކުމްކުރުމަށް މިމަހުގެ ފަސްވަނަ ދުވަހު އަޑުއެހުމެއް ތާވަލްކޮށް، ހުކުމް އިއްވުމުގެ ވަގުތު ގާތްވެފައިވަނިކޮށެވެ.\nއެހެންކަމުން ރައީސް ޔާމީންގެ މިމައްސަލައިގެ އަޑުއެހުން މިއަދު ފެށީ މިމައްސަލަ ބެލުމަށް އެކުލަވާލި ފަސް ފަނޑިޔާރުންގެ ބެންޗުންނެވެ. އެގޮތުން ބެންޗުގައި ތިއްބެވީ ކްރިމިނަލް ކޯޓު ހިންގުމާ މިހާރު ހަވާލުވެވަޑައިގެން ހުންނެވި ގާޒީ އަލީ ރަޝީދު ހުސައިނާއި، ގާޒީ އަހުމަދު ޝަކީލާއި، ގާޒީ މުހައްމަދު ސަމީރާއި، ގާޒީ އަލީ އާދަމްގެ އިތުރުން ގާޒީ ހުސައިން ފާއިޒް ރަޝާދު އެވެ.\nރައީސް ޔާމީންގެ މައްޗަށް ދައުލަތުން އުފުލާފައިވާ މަނީ ލޯންޑަރިންގެ ދައުވާ އެވެ.\nމިމައްސަލައިގެ އަޑުއެހުން މިއަދު މެންދުރުފަހު 1:40 ހާއިރު ފެށުމަށްފަހު ބެންޗުގެ ރިޔާސަތުގައި އިންނެވި ގާޒީ އަލީ ރަޝީދު ވަނީ މިމައްސަލަ ކުރިއަށް ގެންދާނެ ގޮތަކާ މެދު ދައުލަތާއި އަދި ރައީސް ޔާމީންގެ ގާނޫނީ ޓީމުން ދެކޭ ގޮތެއް ސާފުކުރައްވާފަ އެވެ. ގާޒީގެ ސުވާލަށް ޖަވާބު ދެއްވަމުން ދައުލަތުގެ ވަކީލާ ވިދާޅުވީ މިމައްސަލަ ކޮންމެ ގޮތަކަށް ކުރިއަށް ގެންދެވި ނަމަވެސް ދައުލަތުން އެކަމަށް އިއުތިރާޒު ނުކުރާ ކަމަށެވެ. ރައީސް ޔާމީންގެ ގާނޫނީ ޓީމުގެ ވަކީލް ވިދާޅުވީ އެ ފަރާތުން ބޭނުން ވަނީ މިމައްސަލައިގެ އަޑުއެހުން އަލުން ފަށައިގެން ކުރިއަށް ގެންދިއުމަށެވެ.\nނަމަވެސް ގާޒީންގެ މަޖިލީހުން ނިންމީ މިމައްސަލަ ކުރިން ނިންމާފައި އޮތް ހިސާބުން ފެށުމަށެވެ. ގާޒީ އަލީ ރަޝީދު ވިދާޅުވީ އެގޮތަށް ނިންމެވީ މައްސަލަ ބައްލަވާ ގާޒީ ބަދަލުވާ ހާލަތުގައި މީގެކުރިންވެސް އަމަލުކޮށްފައިވަނީ އެ އުސޫލުން ކަމަށްވާތީ ކަމަށެވެ. އަދި ރައީސް ޔާމީންގެ މައްސަލައިގައި ހެކިބަސް ނަގާފައިވާތީ އަލުން ހެކިބަސް ނެގުމަކީ ފަސޭހަ ކަމަކަށް ނުވާނެ ކަމުގައިވެސް ވިދާޅުވި އެވެ.\nމިމައްސަލައިގައި ދައުވާ ލިބޭ ފަރާތުން އިތުރުކަމެއް ފާހަގަކުރަން ބޭނުންވޭތޯ ގާޒީ އަލީ ރަޝީދު އެއްސެވުމުން ރައީސް ޔާމީނާއި އެމަނިކުފާނުގެ ގާނޫނީ ޓީމުން ވަނީ ފަނޑިޔާރުގެ ބެންޗުގައި ގާޒީ އަލީ ރަޝީދު އިންނެވުމަށް އެ ފަރާތުން އިންކާރުކުރައްވާ ކަމަށް ވިދާޅުވެފަ އެވެ. ސަބަބެއް ކަމަށް ފާހަގަކުރެއްވީ ގާޒީ އަލީ ރަޝީދުގެ މައްސަލައެއް ޖޭއެސްސީއަށް ހުށަހެޅިފައި އޮތުމެވެ. އެހެންކަމުން ޝަރީއަތް ވަގުތުކޮޅަކަށް މެދުކަނޑާލުމަށްފަހު އަލުން މައްސަލަ ފެށުމަށްފަހު ގާޒީ އަލީ ރަޝީދު ވަނީ މިމައްސަލައިގައި އޭނާ ތަނާޒުލް ވާންޖެހޭ ކަމެއް ނެތް ކަމަށް ފަނޑިޔާރުންގެ މަޖިލީހަށް ފެންނާތީ އޭނާ ތަނާޒުލް ނުވާނެ ކަމަށް ވިދާޅުވެފަ އެވެ.


އިންތިހާޔަށް (11ވަނަ ބައި) – Esfiya – Dhivehi Vaahaka Site\n- by Ifaau - 0- January 11, 2017\nއޭރު އައިޝާގެ ގައިން ތުރުތުރު އަޅަމުން ދިޔައެވެ. މުޅި މޫނުމަތި ހުރީ ރަތްވެފައެވެ.\nއެނދުމަތީގައި ހުސްގަޔާ ރިޔާޒް ގައިގައި ބައްދާލައިގެން އޮތް ފަރީޝާ ސިއްސައިގެން ދިޔައީ އައިޝާގެ އަޑަށެވެ. ކުއްލިއަކަށް އައިޝާ ފެނުމުން ބަހެއްވެސް ބުނަން ނޭންގިފައި އެއިން ގޮތައް ފަރީޝާ އިނީއެވެ. އައިޝާ ފެނުމުން އަވަސް ކޮށްލާފައި އެއްޗެހި ލައިގެން ރިޔާޒް ނިކުންނަން ދިޔައެވެ. ރަތްވެފައިވާ ބޮޑު ދެލޮލުން އައިޝާ ރިޔާޒްގެ މޫނަށް ބަލައިލިއެވެ. އެބެލުމުގައި އިންތިހާ ދަރަޖައިގެ ނަފްރަތު ފެނިގެން ދިޔައެވެ. ބަހެއް ނުބުނެ އަވަސްކޮށްލާފައި ރިޔާޒް ނިކުމެގެން ދިޔައެވެ. ރިޔާޒް ދިޔަ ދިމާއަށް ބަލަންހުރުމަށްފަހު އައިޝާ ދެން ބަލައިލީ އޭނަގެ މަންމައާއި ދިމާއަށެވެ. އޭރު ފަރީޝާއިނީ ގައިގައި ރަޖާގަނޑު އޮޅާލައިގެން އެނދުމަތީއެވެ.\nމަންމަ އެގޮތައް ފެނުމުން އައިޝާ ހުރީ ބަސްހުއްޓިފައެވެ. ރުޅި އައިވަރުން ފަޅައިގެންދާން އުޅޭހެން ހީވިއެވެ. އަނެއްކޮޅުން އެހާ ދެރަވެސްވިއެވެ. އައިޝާގެ ހަޔާތުގައި އައި އެންމެ އަނދިރި ދުވަސްތަކާ ގުޅިފައިވި ބައްޕައާއި އެކީ ފެނުމުން އައިޝާ އިންތިހާޔަށް ދެރަވިއެވެ. އެއީ ބައްޕަ ކަމުގައި ވިޔަސް މިއަދު އައިޝާގެ އެކަނިވެރިކަމުގެ ފަހަތުގައި ވަނީ ހަމަ އެބައްޕައެވެ. ރިޔާޒްއެއީ އައިޝާގެ ބައްޕަކަމަށް ގަބޫލެއްވެސް ނުކުރެއެވެ.\nދޮރުމަތީގައި ބަލަން ހުރުމަށްފަހު އައިޝާ ކޮޓަރީގެ ތެރެޔަށް މަޑުމަޑުން ވަންނަމުން ދިޔައެވެ.\n“އިޝީ…” ރޮއިގަނެފައި ފަރީޝާ ކޮންމެވެސް އެއްޗެއް ބުނަން އުޅުނެވެ. ނަމަވެސް އަތުގެ އިޝާރާތުން އައިޝާ އެކަން މަނާ ކުރިއެވެ. ހިނގަމުން ހިނގަމުން އައިސް އެނދާ ހަމައިން އައިޝާ ތިރިޔަށް ގުދުވެލިއެވެ. ދެން ތެދުވީ ތަޅަންމަތީގައި އޮތް ފަރީޝާގެ ހެދުން ދެއިނގިލި ކުރިން ހިފައިގެންނެވެ. ހެދުން ބޮލާ ހިސާބަށް އުފުލައިލުމަށްފަހު ބޯ އަރިކޮށްލުމަށްފަހު އެޔަށް ބަލައިލިއެވެ. އެވަގުތު އައިޝާގެ ދެލޯ ރަތްވެގެން ދިޔައެވެ. އައި ރުޅިން ހެދުން އަތްދަމާ ފަރީޝާގެ މޫނު މައްޗައް ހޫރައިލިއެވެ.\nހެދުން އައިސް ޖެހުނީ ފަރީޝާގެ މޫނު މައްޗަށެވެ. ހެދުން މޫނުމަތިން ތިރިކޮށްލުމަށްފަހު އައިޝާގެ މޫނަށް ބަލައިލިއެވެ. އައިޝާގެ މޫނުމަތީގެ ކުލަވަރު ފެނިފައި ފަރީޝާ ހިންދިރުވައިލިއެވެ.\nކުއްލިއަކަށް އައިޝާ ގޮސް ފަރީޝާގެ އަލަމާރި ހުޅުވައިލިއެވެ. ކޮނޑުގައި އަޅުވައިފައި ހުރި ހެދުންތައް ނެގުމަށްފަހު އޭއްޗިހިތައް ހިފައިގެން ކޮޓަރިން ނިކުތެވެ. އައިޝާ ކުރަން އުޅޭކަމެއް ބަލައިލަން ފަރީޝާވެސް ރަޖާގަނޑު ގައިގައި އޮޅައިގެން ފަހަތުން ދިޔައެވެ.\n“އިޝީ ކީއްކުރަން ތިއުޅެނީ؟” އައިޝާގެ ފަހަތުން ދަމުން ފަރީޝާ ބުނެލިއެވެ.\nއައިޝާ އެދިޔަ ބާރުމިނުގައި ގޮސް އެއްޗެހިތައް އަޅައިލީ ގޭގެ ގުދަނަށެވެ. އެތަނުގައި ހުރި އަލަމާރިއެއްގެ ތެރެއިން ދަނޑި ފޮއްޓެއް ނުގެމަށްފަހު އަލިފާން ރޯކުރަން އައިޝާ އުޅުނެވެ. އެވަގުތު ފަރީޝާ އައިޝާގެ އަތުގައި ހިފެހެއްޓިއެވެ.\n“އިޝީ… ރުޅި މަޑުކޮށްފަ މަންމަ މިކިޔާ އެއްޗެއް އަޑުއަހާބަލަ…” ރޮމުން ރޮމުން ފަރީޝާ ބުނެލިއެވެ. ފަރީޝާގެ އަޑަށް އައިޝާ އެއްމިޔަކަނިން ހީލިއެވެ. އަދި ފަރީޝާގެ މޫނަށް ބަލައިލިއެވެ.\n“ކޯންޗެއް އަހަންވީ؟ އަހަންވީ ދަރިފުޅު މަސައްކަތުގަ ބުރަކޮށް އުޅެފަ ގެޔަށް އައި އިރު އޭނަގެ މަންމަ އޮރިޔާމުން ހިލޭ ފިރިހިނެއް ވައްދައިގެން އޮތީ އޭ؟” ދެލޯ ބޮޑުކޮށްލަމުން އައިޝާ ހަޅޭތްލަވައިގަތެވެ. އެއަޑަށް ފަރީޝާ ސިހުނެވެ.\n“އެއީ ހިލޭ ފިރިހެނެއް ނޫން.. އެއީ އައިޝާގެ ބައްޕަ…” ފަރީޝާ ބުނެލިއެވެ.\n“އިނދެގެންތަ އުޅެނީ؟ އޭނ… އިނދެގެންހޭ އުޅެނީ؟” އައިޝާ އެޔަށްވުރެ ބާރަށް ހަޅޭތްލަވައިގަތެވެ. ފަރީޝާ ހުރީ ބުނާނެ އެއްޗެއް ނޭންގިފައެވެ.\n“ކޮބާ އެއްޗެއް ނުބުނެވުނެއްނު!!! ކީއްކުރަންލާ ހެދުމެއް؟ ހުސްގަޔާ ހުންނަންވީނު؟ ހިލޭ ފިރިހެނުން ކުރިމަތީ ހެދުން ބޭލޭ މީހަކު ކޮންމެހެން އަލަމާރިފުރާ ކޮންހާ ހެދުމެއް ގެންގުޅޭކަށް؟” މިހެން ބުނުމަށްފަހު ހުރިހާ ހެދުމެއްގައި އައިޝާ ރޯކޮށްލިއެވެ. އަދަމުންދިޔަ އަލިފާންގަނޑަށް ބަލަން ހުރެފައި އައިޝާ އެތަނުން ދާން ހިނގައިގަތެވެ.\nއައިޝާ ދިއުމުން އެހުރިތަނަށް ފަރީޝާ ތިރިވިއެވެ. އަމިއްލަ ދަރިފުޅުގެ ލޮލަށް އެފަދަ މަންޒަރެއް ފެނުމުން ކުރާނެ އަސަރު ފަރީޝާއަށް އިހުސާސް ކުރެވެއެވެ. މި ހަގީގަތާއި ކުރިމަތި ނުލެވުނު ދަރިޔަކު އަދި ފަރީޝާގެ ބޮޑު ސިއްރު ފަޅާއަރައިފިނަމަ ހަދާނީ ކިހިނެއް ހެއްޔެވެ؟ ފަރީޝާ އަޑުން އަޑުނަގައި ރޮމުންދިޔައެވެ.\n“އިޝީ ދެކެ ކިތަންމެ ލޯބިވިޔަސް އަހަރެންނަކީ ވަރަށް ނުބައި މަންމައެއް… މަންމައަަށް މާފްކުރޭ އިޝީ!!” ރޮމުން ރޮމުން ފަރީޝާ ބުނެލިއެވެ.\nގެޔަށް އައިސް ވެދެވުމާއި އެކީ އައުސް ފެންވަރައިލައިގެން ނިކުތެވެ. އޭރު އަމީރާ ހުރީ ކާން ހަދައިފައެވެ. މީހަކާއި އަނގައިންވެސް ނުބުނެ ކައިގެން އައުސް ދިޔައީ ކޮޓަރިއަށެވެ.\n“އައުސް…ކަމެއް ގޯސްވީތަ؟” އެނދުމަތީ އޮތް އައުސް ފެނިފައި އާލިމް އަހައިލިއެވެ.\n“ބަލީތަ؟” އައުސް އަނގައިން ނުބުނެ އޮތުމުން އަނެއްކާވެސް އާލިމް ސުވާލުކުރިއެވެ.\n“އެކޮޅުގަ ކަމެއްވީތަ؟” އައުސްގެ އަތުގައި ހިފައިލަމުން އާލިމް އަހައިލިއެވެ. އެވަގުތު ރުޅިއައިސްގެން އާލިމްގެ އަތް އައުސް ފޮޅުވައިލިއެވެ.\n“ތިއްތި ޕްލީޒް އަހަރެންނަކަށް ކަމެއް ނުވޭ!” މިހެން ބުނުމަށްފަހު އައުސް ގެއިން ނިކުމެގެން ދިޔައެވެ.\nއެދިޔަ ބާރުމިނުގައި އައުސް އެރީ ގޭގެ ޓެރަހަށެވެ. އެވަގުތު އެތާކު އެކަކުވެސް ނެތެވެ. ފުން ނޭވަޔެއް ދޫކޮށްލުމަށްފަހު ފޯނު ނަގައި އައިޝާއަށް ގުޅައިލިއެވެ. ނަމަވެސް އެކޮޅުން ފޯނެއް ނުނެގިއެވެ. އެއްފަހަރު ނުނެގުމުން ދެތިން ހަތަރު ފަހަރު ގުޅިއެވެ. ނަމަވެސް އައިޝާގެ ހަބަރެއް ނުވިއެވެ.\n“އައުޓީ!!” އައުސް ސިހުނީ ފަހަތުން ޒީޝާ ގޮވައިލުމުންނެވެ. އޭރު އާލިމްވެސް ޒީޝާގެ ފަހަތުގައި ހުއްޓެވެ. ޒީޝާ އައިގޮތައް އައިސް އައުސްގެ މޭމަތީގައި ގޮށްމުށުން ތަޅަންފެށިއެވެ. އަނގައިންވެސް ނުބުނެ ޒީޝާގެ މޫނަށް ބަލަން އައުސް ހުރީއެވެ. ފަހަތުގައި އާލިމްވެސް މަންޒަރު ބަލަން ހުއްޓެވެ.\n“އިނގޭތަ ކިހާވަރަކަށްކަން ގުޅުނީ؟ ހަފްތާއެއް ވެގެން ދިޔައިރު ގުޅާވެސް ނުލާ… ތީ ކޮންކަހަލަ ބެސްޓް ފްރެންޑެއް؟ ޒީ ދެރަވިވަރު އިނގޭތަ؟” ޒީޝާގެ ހުރިހާ ޝަކުވާއެއް އައުސްގެ ކުރިމަތީ އަމުނައިލިއެވެ. އޭރު ޒީޝާއަށް ރޮވެމުންދިޔައެވެ. އައުސް ވަގުތުން ޒީޝާގެ ގައިގައި ބައްދައިލިއެވެ. ޒީޝާ އުޅުން ގޮތް ފެނިފައި އައުސްއަށް ކުޑަކޮށް ހެވުނެވެ.\n“ހޭނެ ކަމެއް ނެތް…” އައުސްގެ ބުރަކަށީގައި ބޮނޑިޔެއް އަޅައިލަމުން ޒީޝާ ބުނެލިއެވެ.\n“މީ އައުޓީގެ ކުޑަކުޑަ ބޭބީ އެއްތަ؟ މީ އައުޓީގެ ކްރައި ބޭބީތަ؟” ޅަ ގޮތަކަށް އައުސް ބުނެލިއެވެ. އެޔާއި އެކު ޒީޝާއަށްވެސް ހެވުނެވެ.\nކުރިމަތިން ފެންނަމުންދިޔަ މަންޒަރު ފުސްވަމުން ދިޔައެވެ. ލޯފުރާ ކަރުނަ ޖަމާވުމުން އަނެއްފަރާތައް އެނބުރި އާލިމް ދާން ހިނގައިގަތެވެ. އައުސްގެ ހިތުގައި ޒީޝާއާއި ދޭތެރޭ އެކުވެރިކަން ފިޔައި އެހެން އެއްޗެއް ނެތް ކަމުގައިވިޔަސް، ޒީޝާގެ ހިތްވަނީ އާލިމްގެ ކުރިމަތީ ފަޅާއަރައިފައެވެ. އެގޮތައް އެދެމީހުން ގައިގޯޅިކޮށް އުޅޭތަން ފެންނަ ކޮންމެ ފަހަރަކު އާލިމްގެ ލޯ ކަރުނުން ފުރެއެވެ.\nކޮޓަރިޔަށް ވަދެވުމާއި އެކު އާލިމް އެނދު މައްޗައް ވެއްޓިގަތެވެ.\n“ލައި ކީއްވެގެން ދިޔައީ؟ ލައި ދިޔައީމަ މިއަދު ހުރިހާ ކަމެއްވެސް ބަދަލުވެއްޖެ!! ލައި ހުރިނަމަ މިއަދު ޒީ ހުންނާނީ އަހަރެންގެ މީހެއްގެ ގޮތުގަ…” ފަންކާއަށް ބަލަން އޮވެ އާލިމް ބުނެލިއެވެ.\n“އާލް ކީކޭ ތިކިޔަނީ؟” ހިޔާލަކަށް ގެއްލިފައި އޮތް އާލިމް ސިހުނީ ކައިރިން މަންމަގެ އަޑު އިވުމުންނެވެ. އަމީރާ އައިސް އާލިމްގެ ކައިރީ އިށީނެވެ.\n“މި… މިކިޔަނީ އައުސް…” އާލިމް ބުނަން އުޅުން ޖުމްލަ ހުއްޓުނީ އަމީރާ އަތުގެ އިޝާރާތުން ހުއްޓުވީމައެވެ.\n“ކިތަންމެ ވަރަކަށް މަންމައަށް ފޮރުވަން އުޅުނަސް ތިކަމެއް ނުވާނެ… ދަރިފުޅުމެން އަޅާ ހުރިހާ ފިޔަވަޅެއް މަންމައަށް އިނގޭ…” އާލިމްގެ އަތުގައި ހިފައިލަމުން އަމީރާ ބުނެލިއެވެ.\n“މަންމައަށް އިނގޭ އާލްގެ ހިތުގަ އޮތް އެއްޗެއްވެސް… މަންމަ ޔަގީންކަން ދެން… އައުސް އަކަށް އާލް ބޭނުންވާ މަގާމެއް ނުލިބޭނެ…. ޒީ ކިތަންމެ ވަރަކަށް އުޅުނަސް އައުސްގެ ހިތްވަނީ މާ ކުރިން އެހެން ކުއްޖަކަށް ދީފަ… އެޖާގައެއް އައުސްއަކަށް ނުލިބޭނެ އެކަމަކު ދަރިފުޅަށް ލިބިދާނެ….” މަންމަގެ ހިތްވަރުގެ ބަސްތަކުން އާލިމްއަށް އިތުރު ހިތްވަރެއް ލިބެމުން ދިޔައެވެ.\n“އެކަމަކު މަންމާ ދުނިޔޭގަ ނެތް ލޯތްބެއް އައުސް އަކަށް ނުލިބޭނެ އެއްނު!!!” އާލިމް ފެންކަޅިވެގެން ދިޔައީ ކޮއްކޮއާއި މެދު ވިސްނުމުންނެވެ.\n“ކެތްކޮށްލާ އަދި ރަގަޅުވާނެ… އައުސްއަށް ވެސް ރަގަޅު ގޮތް މެދުވެރިވާނެ.. މާތް ﷲ ވޮޑިގެންވަނީ ކެތްތެރިންނާއި އެކުގަ!!!” އަމީރާ އާލިމްގެ ގައިގައި ބައްދައިލިއެވެ. ދުވަހަކު ނުވިސްނޭ ފަދަ ގޮތަކަށް މަންމަ ވިސްނައިދިނުމުން ބޮލުން އެތައް ކަމެއް ލުއިވެގެން ދިޔައެވެ. އަދި ޒީޝާގެ ލޯބި ހާސިލް ކުރުމަށް އަޒުމް ކަނޑައެޅިއެވެ. މިހާރު އާލިމް ހުރީ އެކަންޏެއް ނޫނެވެ. މަންމަވެސް އާލިމްއާއި އެކު ވާކަން އިނގުމުން ހިތައް ލިބުން ހަމަޖެހުން ބަޔާކޮށްދެންވެސް ދަތިވިއެވެ.\nއަނދިރީގައި ލައިޓަރެއް އަޅާލަ އަޅާލަ އައިޝާ ސޯފާގައި އިނެވެ. ކަރުނުން ފުރިފައިވާ ދެލޯ އެކީ ހުރީ ރަތްވެފައެވެ. އަލިފާންކޮޅު ފެންނަ ކޮންމެ ފަހަރަކު ސިފަވެގެން ދަނީ މަންމަގެ އެނދުމަތީގައި ފިރިހިނަކު ގޮވައިގެން އޮތް މަންޒަރެވެ. އައިޝާގެ ހަޔާތައް ބޯމަތިވި އެންމެ ވަރުގަލަ ވިލާގަނޑާއި އެކީގައި މަންމަ އެފަދަ ގޮތަކަށް ފެނުމުން ބުނެދެން ނޭންގޭ އެތައް އުދާހަކާއި ހައިޖާނެއް އައިޝާގެ ހިތުގައި އުފެދެމުންދިޔައެވެ. އެވަގުތު ހިރަފުސް އަރާފައިވާ މާޒީ އައިޝާގެ ލޯކުރިމަތީ ސިފަވަމުން ދިޔައެވެ.\nކުރީގައި ލައިޝާއާއި އެކީ ހޭދަކުރި އުފާވެރި ދުވަސްތައް އައިޝާގެ ކުލަ ސްކްެރީނުން ފެންނަމުންދިޔައެވެ. ހެވިފައި އެކީ މަޖާކުރި ދުވަސްތައް ފެންނަމުންދިޔައެވެ. ލައިޝާއަށް ކުއްޖަކު ފެނިގެން އައިޝާ ކައިރީ އައިސް އެކުއްޖާގެ ފުރިހަމަކަމުގެ ވާހަކަ ދެއްކި ދުވަސް ހަނދާންވިއެވެ. މަންމައާއި ލައިޝާއާއި އެކީ އަމިއްލަ ދުނިޔޭގައި އުފަލާ މަޖަލުގައި އުޅުން ދުވަސްތަކަށް ހިރަފުސްއެރީ ރިޔާޒްގެ ސަބަބުންނެވެ. އެނުލަފާ އިންސާނާގެ ސަބަބުން މިއަދު އައިޝާގެ އުފާތައް ފޭރިގަނެފިއެވެ. މިއަދު އައިޝާ މުޅިންހެން އެކަނިވެރިޔަކަށް ހަދައިފިއެވެ.\n“އާހް…” އައިޝާ ސިހުނީ އަތައް ހޫނުވުމުންނެވެ. އައި ރުޅިން އަތުގައި އޮތް ލައިޓަރު އަތްދަމައި ހޫރައިލިއެވެ.\nއެދިޔަ ބާރުމިނުގައި ލައިޓަރު ގޮސް ހުއްޓުނީ ފަރީޝާގެ ފައިބުޑުގައެވެ. މީހެއްގެ ހިލަން ވުމުން އައިޝާ އިސްއުފުލާ ބަލައިލިއެވެ. އޭރުވެސް ފަރީޝާ ހުރީ ގަޔަށް ރަޖާގަނޑު އޮޅައިގެންނެވެ. ފަރީޝާ ފެނުމުން އައިޝާ އެދިޔަ ބާރުމިނުގައި ކޮޓަރިޔަށްވަދެ ދޮރު ޖެހިއެވެ.\nއާދުވަހަކަށް އިރު އަރައިފިއެވެ. ނިދިފައި އޮތް އައުސްއަށް ހޭލެވުނީ ކަންފަތް ބުޑުގައި މީހަކު އައިސް ހަޅޭތްލަވައި ގަތުމުންނެވެ.\n“އައުޓީ ތެދުވޭ!!!” ޒީޝާ ބާރު ބާރަށް ގޮވަމުން ދިޔައެވެ.\n“ހޫނ.. އެއްކަލަ އަޑުގަދަ ފުރޭތަ އެރީދޯ؟” ކަންފަތުގައި އަތް އަޅައިލަމުން އައުސް ބުނެލިއެވެ.\n“ދެން ތެދުވޭ އޮފީހަށް ދާން…” ޒީޝާ ބުނެލިއެވެ. އެއަޑަށް ކައްޓެއް ހެރިގެން ކޮޅަށްޖެހުންފަދަ ގޮތަކަށް އައުސް ކޮޅަށް ޖެހުނެވެ. އަދި ދުވެލާފައި ފާހާނާއަށް ދިޔައެވެ.\n“ހާދަ މަސައްކަތައް ފަރުވާތެރިއޭ ދޯ؟” އައުސް ދިޔަ ދިމާއަށް ބަލައިލަމުން ޒީޝާ ބުނެލިއެވެ. އަދި ޒީޝާވެސް އޮފީހަށްދާން ތައްޔާރުވާން ދިޔައެވެ.\nއޮފީހުގެ ހަރަތު ފާރުގެ ތެރޭގައި ފައި ޖެހުމާއި އެކީ އައުސް މިސްރާބުޖެހީ އައިޝާގެ ކެބިންއަށް ދިއުމަށެވެ. ހަލުވި ހިންޏެއް ފަދައިން ހިނގާފައި އައިސް އައިޝާގެ ކެބިންއަށް ވަތް އައުސް ހުއްޓުންއެރީ އައިޝާ ފެނުމުންނެވެ. އައިޝާގެ އެންމެ ބަލައިލުމަކުން އައުސްގެ ހިތް ނެގިނެގިފައި ޖެހެން ފެށިއެވެ.\n“ހުއްދަ ނުހޯދާ ވަނުމަކީ ބޭއަދަބީ ކަމެއް…” އައުސް ފެނުމުން އައިޝާ ފުރަތަމަވެސް ބުނެލީ އެހެންނެވެ. އައުސް ބޭރަށް ނިކުތުމަށްފަހު ދޮރުގައި ޖަހައިލިއެވެ.\n“ކަމް އިން..” އައިޝާ ބުނެލިއެވެ.\n“ކިހިނެއް ވީ؟” އައުސް ގޮނޑީގައި އިށީނުމުން އައިޝާ ނޫންގޮތަކަށް އަހައިލިއެވެ.\n“މާލެ އާދެވުނީމަ ބުނަން އުޅުން ވާހަކަ ކޮބާ؟” އައުސް އަހައިލިއެވެ. އައިޝާ ކުޑަކޮށް ހީލިއެވެ.\n“މިވާހަކައިގެ ޕީސްއެއް އައުސް އަކީ… އެހެންވީމަ އައުސްއަށް އިނގުން ވަރަށް މުހިންމު އަހަރެންނަކީ ކާކުކަން… އައިޝާ.. ލައިގެ އިޝީ… ލައިގެ ބެސްޓް ފްރެންޑް…” ސަލާމް ކޮށްލަން އަތް ދިއްކޮށްލަމުން އައިޝާ ބުނެލިއެވެ. ބަސް ހުއްޓިފައި އައުސް އައިޝާގެ މޫނަށް ބަލަމުން ދިޔައެވެ.\n“އިޝީ” އައުސް އެނަން ކިޔައިލިއެވެ.\n“ހައިރާންވުން ލާޒިމް…. ކުއްލިއަކަށް ލައި ވަކިވެގެން ދިޔައީމަ އައުސް ހިތާމަ ކުރާނެކަން އިނގޭ… ލައި އެގޮތައް ކަންތައްކުރީ ސަބަބެއް ނެތިއެއްނޫން….. އައުސް އަތައް މިއަދު އަހަރެން މި ހަވާލުކުރަނީ އަހަރެންވެސް ހަގީގަތް ބަލަން އަތްނުލާ އެއްޗެއް….” ކައިރިން ފޮތެއް އައުސްއާއި ދިމާއަށް ދިއްކޮށްލަމުން އައިޝާ ބުނެލިއެވެ.\n“މީ ކޯންޗެއް؟” ފޮތައް ބަލައިލަމުން އައުސް އަހައިލިއެވެ.\n“ބަނޑޭރިގަނޑަށް ނުބަލާ… ތި ފޮތް ކިޔާލާ…. ތި ފޮތް އަހަރެން އަތުގަ އޮންނަތާ ހައަހަރުވީ އެކަމަކު ބަލައިލަންވެސް ނުހުޅުވަން…. ތީ އައުސް ކިޔަންޖެހޭ ފޮތެއް….. ތި ފޮތްކީމަ ހުރިހާ ސުވާލެއްގެ ޖަވާބުލިބޭނެ….” އައިޝާގެ ވާހަކަ ނިމުމުން އައުސް ފޮތް ހިފައިގެން ދިޔައެވެ. އަދި އެކަނި އިނދެގެން ވަރަށް ވިސްނިއެވެ.\n“އިޝީ” އަކީ އައުސް ވަރަށް ގިނައިން އަހާ ނަމެކެވެ. ލައިޝާގެ މައިގަނޑު ވާހަކައަކަށް އޮންނާނީ އިޝީގެ ވާހަކަތެކެވެ. އެވާހަކަތަކުން އެކަނިވެސް ލައިޝާގެ ހިތުގައި އިޝީއަށްޓަކައި ވާ މަގާމް އިނގެއެވެ. އައުސްއަށް ވުރެވެސް މަތީ މަގާމެއް ލައިޝާގެ ހިތުގައި އިޝީއަށް ދެވިފައި ވާކަން އައުސް ގަބޫލުކުރެއެވެ. ނަމަވެސް ލައިޝާ ދިިރި ދުނިޔޭގައި ދުވަހަކުވެސް އިޝީއަކާ ބައްދަލު ވާގޮތެއް ނުވެއެވެ. (ނުނިމޭ)\nStory writing is one of the best thing I wanna do always. Thank you all❤ Check me out in Facebook- Iphaa / Instagaram- iiiphoooo\nYay me 1st. Adi nukiyan. Kiyaafa commenteh kollan eba\nSo jum ah dhw emme furathama mi part kiyaalevuneemi. Oh god this is so interesting…. Fareesha ah dhen vaanee kihineh baa? Aalim ah zeege loabi libeynetha anekka? Aus athah mi dhinee laishage diary dhw Ifaau? Interesting. Just wow😍😍\nHihi Ana v slow vaane kiyan. Ehenve nukiyaa comment kuree. So pretty stry. I think laige diaryhen mi dhinee aus ah!! Let’s see what happens.\nވަރަށް ރީތި!! ތަންކޮޅެއް ކުރީ އެކަމަކު\nOmg kihineh evee? Iph fareesha oriyaan kohlleetha ishy e?😂😂\nHaan I ah vs heevanee eiy laige diary henedhinee aus athah ishy. Masha allah v furihama iph. Love it😘😘\nHaha eyna naked koh bahattaa. Ok vaane.😂😂\nEyna ah hedhun kolheh gannan vaane dhaan dho\nAvahah thi foiy kiyan ulhey auty. So beautiful story.\nmi story ge baeh than than kolhun sifavanee sony channel in dhahkkaa drama “beyhadh” ge baithah…\nmi storyga aisha ge bai eynee hama beyhadh ga ulhey maya ge gothah… v dheravey mihen bunan aisha ge bai ga maya copy koffa eynee…. 🙁\nIfaage fan says:\nOmg omg omg. Haha v hevijje farittey ah hadhaaligoiy fenuneema. Haha QueenBee thibunee ragalhah eyna bahattaa oriyaamun. 😛\nLoabi vaahaka eh. Ifaau you are great😍😍😍😍😈\nStory v furihama. Mee v kiyaa hithun kiyaalevey vaahaka eh. Thankolheh dhigukoh genesdheebala please\nalhey vaahaka thankolheh dhigu kohlabala.. short koh gennanyaa duvaalaku2part genas deyn v nun plx.. vvvv kiyaa hithun mi hunnany..\nFareesha yah eyoh v gotheh dhw…\nEkm Aisha ge rulhigadha kamaawvw dhw..\nBt stry hama superb ingey.\nWow waiting for next part. Thedheh Ifaau thankolheh dhigu kohllaa noonee2part genesdheebala mee nikamethi kiyun theriyehge aadheys.\nKoba story? Miadhu haadha lahey up vaaleh. Waiting please upload fast\nHehe thank you all.😊😚\nSalhi 🙂 Masha Allah!!


މިޑް ހެވީ ފޮޓޯކޮޕީ މެޝިން ސަޕްލައިކޮށްދޭނެ ފަރާތެއް ހޯދުން\n05 މާޗް 2018, 12:00 އިއުލާން\n6 މާރޗް 2018 ގައި މައުލޫމާތު ކަރުދާސް އިސްލާހުކުރެވިފައި\nމި ކޮމިޝަނުންދޭ މަޢުލޫމާތާއި އެއްގޮތަށް މިޑް ހެވީ ފޮޓޯކޮޕީ މެޝިން، 2018 އެޕްރީލް 30 ވާ ހޯމަ ދުވަހުގެ ނިޔަލަށް ސަޕްލައިކޮށްދޭނެ ފަރާތެއް ހޯދަން ބޭނުންވެއެވެ. ވީމާ، ޝަރުތުހަމަވާ ހުރިހާ ފަރާތްތަކަށް މި މަސައްކަތަށް ބީލަން ހުށަހެޅުމުގެ ދަޢުވަތު ހުޅުވާލަމެވެ.\nމި އިޢުލާނާއި ގުޅޭ މަޢުލޫމާތު ކަރުދާސް މި ކޮމިޝަނުގެ ވެބްސައިޓް www.elections.gov.mv ގައި ޝާއިޢު ކުރެވިފައިވާނެއެވެ. މި ޕްރޮޖެކްޓާ ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2018 މާރޗް 13 ވާ އަންގާރަ ދުވަހުގެ 14:00 ގެ ކުރިން، ތިރީގައިވާ އީމެއިލް އެޑްރެހަށެވެ. މި އިޢުލާނާއި ގުޅިގެން އިތުރު މަޢުލޫމާތު ހޯއްދެވުމަށް އީމެއިލް ކުރައްވާނީ [email protected]އަށެވެ\nބީލަން ހުޅުވުން އޮންނާނީ 2018މާރިޗް 15 ވާ ބުރާސްފަތި ދުވަހުގެ 14:00ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\nމައުލޫމާތު ކަރުދާސް (5 މާރްޗް 2018 )\nމައުލޫމާތު ކަރުދާސް (6 މާރްޗް 2018 ގައި އިސްލާހުކުރެވިފައި)


Qatar massala dhuvaheh dhuvahakah dhanee goasvamun!\nގަތަރުގެ މައްސަލަ ދުވަހެއް ދުވަހަކަށް ދަނީ ގޯސްވަމުން!\nއަރަބި ބައެއް ގައުމުތަކުން ގަތަރާ ގުޅުން ކަނޑާލީ ޓެރަރިޒަމަށް ވާގިވެރިވާ ކަމަށް ބުނެ، ގަތަރުން ހުރިހާ ތުހުމަތުތައް ދޮގު ކުރޭ\nގަތަރުން ތިބޭނީ އެގައުމުން ގަބޫލު ކުރާ ގޮތުގައި ކަމަށް ވަނީ ބުނެފައި\nކ. މާލެ9ޖޫން 2017 | ހުކުރު 15:41 6,210\nގަތަރަކީ ތެލުގެ މުއްސަނދިކަން ލިބިފައިވާ ދިރިއުޅުުމުގެ ފެންވަރު މަތި ގައުމެއް - ގޫގުލް\nގަތަރުން ޓެރަރިޒަމަށް ހިއްވަރު ދޭ ކަމަށް ބުނެ ގަތަރާއި އޮންނަ ޑިޕްލޮމިޓިކް ގުޅުން އަރަބި ހަ ގައުމަކުން ކަނޑާލީ ފާއިތުވި ހަފްތާގެ ތެރޭގައެވެ. މި ނިންމުމާ އެކު0 ސަރަހައްދު ހަލަބޮލި ވެއްޖެއެވެ. ދުނިޔޭގެ ގައުމުތައް ވެސް ކަންބޮޑުވެއްޖެއެވެ. ހޯމަ ދުވަހުން ފެށިގެން މަޝްރަހު އަންނަނީ ދުވަހެއް ދުވަހަކަށް ހަލަބޮލިވަމުންނެވެ. ބއެއް ގައުމުތަކުން ގަތަރާ ޑިޕްލޮމެޓިކް ގުޅުން ކަނޑާލީކީ ނޫނެވެ. އެހެނިހެން ވެސް ދަތިތައް ގަތަރަށް ދަނީ ކުރިމަތި ކުރަމުންނެވެ. ބައެއް ގައުމުތަކުން ދަނީ ހަލަބޮލިވެފައިވާ މަޝްރަހަށް ނުވަތަ "އަލިފާނަށް ދަރުއަޅުމުންނެވެ."\nގަތަރާ ގުޅުން ކަނޑާލި އަރަބި ގައުމުތަކަކީ ސައުދީ އަރަބިއްޔާ، ޔޫއޭއީ، މިސްރު، ބަހްރައިން, ޔަމަން އަދި ލީބިޔާ އެވެ. ޔޫއޭއީ އަށް ބަލާމަމާތޯއެވެ. ޔޫއޭއީ އިން ވަނީ ގަތަރާއެކު އޮންނަ ވިޔަފާރީގެ ގުޅުން ކަނޑާލަފާނެ ކަމުގެ އިންޒާރު ދީފައެވެ. ޔޫއޭއީގެ ފޮރިން މިނިސްޓަރު އަންވަރު ގާގެޝް ރޮއިޓާސް އަށް ވިދާޅުވީ ގަތަރު ގޮތް ދޫނުކޮށްފި ނަަމަ އިގްތިސޯދީ ދަތިކުރުމުގެ ފިޔަވަޅު ގަަތަރާ ދެކޮޅަށް އަޅަން ތައްޔާރަށް އޮތް ކަމަށެވެ. ގަތަރުން "ޓެރަރިޒަމަށް ފަންޑުކުރާ" ކަމަށް ތުހުމަތު ކުރެވޭ މައްސަލަައާ ގުޅިގެން ހަރުދަނާ އަދި ދެގޮތެއް ނުވާ ނިންމުންތަކެއް އެ ގައުމުން ނިންމަން ޖެހޭ ކަމަށް ވެސް އޭނާ ވިދާޅުވި އެވެ. ގާގަޝް ފްރާންސްގެ "ފްރާންސް 24" އަށް ވިދާޅުވީ ޔޫއޭއީން ދެން އަޅާނެ ފިޔަވަޅަކަށް ބަލާއިރު ގަތަރާއެކު އޮންނަ ވިޔަފާރީގެ ގުޅުންތައް ކަނޑާލަން ޖެހިދާނެ ކަމަށެވެ.\nބަހްރައިން އަށް ބަލާލަމާތޯއެވެ. ބަހްރައިން އިން ދަނީ ގަތަރުން ކަން ކުރަން ޖެހޭ ގޮތް ތަކުރާރުކޮށް ބުނެ، "އަމުރު" ކުރަމުންނެވެ. އީރާނާ އެކު އޮންނަ ހުރިހާ ގުޅުމެއް ކަނޑާލުމަކީ ގަތަރަށް މަޖުބޫރު ކަމެއް ކަމަށް ތަކުރާރުކޮށް ވިދާޅުވެ ބަހުރެއިންގެ ޚާރިޖީ ވަޒީރު އަނެއްކާވެސް ވަނީ ވާހަކަފުޅުދައްކަވާފައެވެ. ގަތާރާ ގުޅުން ކަނޑާލާފައިވާ ގައުމުތަކުގެ ތެރޭގައި ހިމެނޭ ބަހުރެއިންގެ ޚާރިޖީ ވަޒީރު ޝޭޚް ޚާލިދު ބިން އަހްމަދު އަލް ޚަލީފާ ސައުދީ އަރަބިއްޔާގެ އަޝާގް އަލް އަސްވަތު ނޫހަށް ދެއްވި އިންޓަވިއުއެއްގައި ވިދާޅުވީ، ގަތަރުން އީރާނާ ދުރަށް ދާން ޖެހޭ ކަމަށާއި އަދި "ޓެރަރިސްޓް" ގްރޫޕްތަކަށް ވާގިވެރިވުން ގަތަރުން ހުއްޓާލަން ޖެހޭ ކަމަށެވެ. ބަހުރެއިންގެ ޚާރިޖީ ވަޒީރުގެ މި އިންޓަވިއުގައި އީރާނު ސިފަ ކުރައްވާފައި ވަނީ "އެއް ނަންބަރު ދުޝްމަން" ގެ ގޮތުގައެވެ. ބަހުރެއިންގެ ޚާރިޖީ ވަޒީރުގެ ވާހަކަފުޅުގައި އީރާނަކީ ގަލްފް ސަރަހައްދުގެ ގައުމުތައް ބައިބައިކޮށް އެ ގައުމުތަކުގެ މައްޗަށް ގަދަވެ ގަންނަން މަސައްކަތް ކުރާ ގައުމެއް ކަމަށް ވިދާޅުވިއެވެ.\nސައުދީ، ޔޫއޭއީ, ބަހްރައިން އަދި މިސްރުން ވަނީ ގަތަރަށް އެގައުމުތަކުގެ ވައި، ކަނޑު އަދި އެއްގަމު މަގު ވެސް ބަންދުކޮށްފައެވެ.\nގަތަރު ދައުލަތުން ހިންގާ އަދި ބައިނަލްއަގްވާމީ ދުނިޔޭގެ މަޝްހޫރު ގަތަރު އެއާލައިންސް އަށް ވަނީ މިހާރު މި ކުރިއަށްދާ ހަލަބޮލިކަމާއި ގުޅިގެން ބޮޑެތި ގޮންޖެހުންތަކެއް ކުރިމަތިވެފައި\nކޮންމެއަކަސް ގައުމުތަކުން ފިއްތުންތައް އިތުރުކޮށް އިންޒާރު ދެމުން ދިޔަޔަސް ގަތަރުން ތިބޭނީ އެގައުމު ގަބޫލު ކުރާ ގޮތުގައެވެ. އެކަން ޔަގީންވީ ގަތަރުގެ ޚާރިޖީ ވަޒީރު ބުރާސްފަތި ދުވަހި އަލް ޖަޒީރާ އަށް ވިދާޅުވި ބަސްފުޅުންނެވެ. އޭނާ ވިދާޅުވީ އަރަބި އަވަށްޓެރި ގައުމުތަކުން ކޮންމެފަދަ ޕްރެޝަރެއް ކުރިޔަސް، އެގައުމުގެ މިނިވަން އަދި މުސްތަގިއްލު ޚާރިޖީ ސިޔާސަތު ބަދަލު ނުކުރާނެ ކަމަށެވެ. ގަތަރުގެ ޚާރިޖީ ވަޒީރު ޝެއިޚް މުހަންމަދު ބިން އަބްދުއްރަހްމާން އަލް ސާނީ އިތުރަށް ވިދާޅުވީ "ގަތަރު ބްލޮކޭޑެއްގައި" ވާތީ ގަތަރުގެ އަމީރު ޝެއިޚް ތަމީމް ބިން ހަމަދް އަލް ސާނީ ގައުމު ދޫކުރައްވައި އެމެރިކާގެ ރައީސްއާ ބައްދަލު ކުރެއްވުމަށް ގައުމުން ބޭރަށް ވެސް ވަޑާއިނުގެންނެވޭނެ ކަމަށެވެ. އެެމެރިކާގެ ރައީސް ޑޮނަލްޑް ޓްރަމްޕް ވަނީ ގަތަރުގެ މައްސަލަ ހައްުއްލު ކުރެއްވުމަށް މެދުވެރިއެއްގެ ރޯލް އަދާކުރެއްވުމަށް ހުށަހަޅުއްވައި، ގަތަރުގެ އަމީރަށް ވައިޓް ހައުސް އަށް ދައުވަތު އަރުވާފައެވެ.


Raees Nasheed Ah Dhin Hamalaa Haahsa Iskameh Dheegen Thahugeegu Kuranee - Vaguthu\nރައީސް ނަޝީދަށް ދިން ހަމަލާ ހާއްސަ އިސްކަމެއް ދީގެން ތަހުގީގު ކުރަނީ\nރައީސް ނަޝީދުގެ ގެކޮޅު ސަރަހައްދުގައި ސިފައިން ހަތިޔާރާއެކު ހަރަކާތްތެރިވަނީ - ފޮޓޯ: މީސް މީޑިއާ\nކުރީގެ ރައީސް، ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް މިރޭ ދިން ހަމަލާއާއި ގުޅިގެން ފުލުހުންގެ ހިދުމަތުގެ އެލާޓް ލެވެލް ތިނަކަށް މަތިކޮށް، މި ހާދިސާއަށް ބޮޑު އިސްކަމެއް ދީގެން ތަހުގީގު ކުރުމުގެ މަސައްކަތް ކުރަން ފުލުހުން ފަށައިފިއެވެ.\nފުލުހުން އެކަން ހާމަކޮށްފައި ވަނީ މިރޭ ކުރި ޓްވީޓެއްގައެވެ.\nރައީސް ނަޝީދަށް އަމާޒުކޮށް އެމަނިކުފާނުގެ ގެކޮޅު ކައިރީގައި އެއްޗެއް ގޮއްވާލައި ދިން ހަމަލާއާއި ގުޅިގެން ސަލާމަތީ ބާރުތަކުން ވަނީ އެލާޓް ލެވެލް މަތިކޮށްފައެވެ. ހަމަލާ ދީފައިވާ ސަރަހައްދުގައި ސިފައިންނާއި ފުލުހުން ހަތިޔާރާއި އެކު ހަރަކާތްތެރި ވަމުންދާއިރު، ސިފައިން ވަނީ އިތުރަށް ސަމާލުވާން ފަށާފައެވެ.\nރައީސް ނަޝީދަށް އަމާޒުކޮށް ދެވިފައިވާ ހަމަލައިގައި އެމަނިކުފާނަށް އެކިވަރުގެ ޒަހަމްތައް ލިބިފައިވާއިރު، މިހާރު އެމަނިކުފާނަށް އޭޑީކޭ ހޮސްޕިޓަލުގައި ދަނީ ފަރުވާ ދެމުންނެވެ. މައުލޫމާތު ލިބިފައިވާ ގޮތުގައި އެމަނިކުފާނުގެ ލޮލަށް ގެއްލުން ވެފައިވެއެވެ. އަދި ފަރުވާ ދެމުން އަންނަނީ ހޭނައްތައިލައިގެން ކަމަށް މައުލޫމާތު ލިބިފައިވެއެވެ.\nމި ހާދިސައިގައި ރައީސް ނަޝީދުގެ އިތުރުން އެމަނިކުފާނުގެ ހަށިފާރަ ވެރިއަކަށާއި، ބިދޭސީ އަކަށް އަނިޔާލިބިފައިވެއެވެ. އޭގެ އިތުރުން ސިފައިންގެ ތިން މީހަކަށް އެކިވަރުގެ ޒަހަމްތައް ލިބިފައިވާކަމަށް މައުލޫމާތު ލިބިފައިވެއެވެ.


Hongkong "Noo" Kula Ah Badhalu Vejje - Vaguthu\nހޮންކޮންގު "ނޫ" ކުލައަށް ބަދަލުވެއްޖެ\n8 މަސް ކުރިން ( އޮކްޓޯބަރ 1, 2019 )\nހޮންކޮންގު މުޒާހަރައިގެ ބައިވެރި އެއް. ހޮންކޮންގު މިހާރު އޮތީ އެއްކޮށް "ނޫ" ވެފައި\nހޮންކޮންގުގައި ހަމަނުޖެހުންތައް ހިނގަމުން އަންނަތާ އެތައް މަހެއް ވެފައި ވާއިރު، މުޒާހަރާ ހޫނުވެ، މުޅި ހޮންކޮންގު ނޫ ކުލައަށް ބަދަލުވެއްޖެއެވެ.\nހޮންކޮންގު ނޫ ކުލައަށް ބަދަލުވެފައި މިވަނީ މުޒަހަރާގެ ބައިވެރިން ކުރިއަށް ވުރެން ގަދައަށް ހަމަނުޖެހުންތައް ހިންގައި، ފުލުހުންނާއި ދިމާލަށް އަލިފާން ބޯޅަ އާއި ގާ އުކަން ފެށުމުން އެކަން ހުއްޓުވުމުގެ ގޮތުން ފުލުހުން ހާއްސަ ފެނެއް ޖެހުމުންނެވެ.\nހޮންކޮންގު ނޫ ކުލައަށް ބަދަލު ވެފައި\nފުލުހުން ބޭނުންކުރި ފެންތެރެއަށް ނޫ ކުލައިގެ ކެމިކަލް އެއް އަޅާފައި ހުރުމުން އެ ފެންތައް ޖެހުނު ހުރިހާ ހިސާބެއް މިހާރު އޮތީ އެއްކޮށް ނޫ ކުލައަށް ބަދަލުވެފައެވެ. މިގޮތަށް ނޫ ކުލައިގެ ކެމިކަލް އާއި އެކު ފެން ޖަހާފައި މިވަނީ މުޒާހަރައިގެ ކުރީ ސަފުގައި ތިބެ ސަރުކާރު އިމާރާތެއްގެ ގޭޓު ފަޅާލައި، ފުލުހުންނަށް ހަމަލާ ދޭން އެތަނަށް އެއްވި މީހުން ހައްޔަރު ކުރަން ފަހުން ފަސޭހަވެގެން ދާނެތީއެވެ.\nއެ ކެމިކަލް އަކީ ފަސޭހައިން ގައިން ފިލައިގެން ދާ އެއްޗެއް ކަމުގައި ނުވާއިރު، އޭތި ގަޔަށް ޖެހުމުން ވަރަށް ދިލަ ނަގައި، ހަންގަނޑު އަނދާ ކަމުގެ އިހްސާސު ކުރެވޭ ކަމަށް މުޒާހަރައިގެ ބައިވެރިން ދަނީ ބުނަމުންނެވެ.\nހޮންކޮންގު މުޒާހަރައިގެ ބައިވެރިއެއް\nއެ ގައުމުގައި މުޒާހަރާ ކުރުން މަނާކޮށްފައި ވީ ނަމަވެސް، އާއްމު ރައްޔިތުން މެދުކެނޑުމެއް ނެތި މަގުތައް މަތީ މުޒާހަރާ ކުރަމުންދާތާ މިހާރު ވަނީ 13 ހަފްތާ ވެގެން ގޮސްފައެވެ. މުޒާހަރާގެ ބައެއް ބައިވެރިން ފުލުހުން ހެދުން އަޅާހެން ތިބެ، އަމިއްލަ ޝީލްޑުތައްވެސް ހިފައިގެން ހަރަކާތްތެރި ވާއިރު، އަނެއް ބަޔަކު އުޅެނީ ކުޑަތައް ހުޅުވައިގެންނެވެ. މިއީ ފުލުހުން އުކާ ކަރުނަ ގޭހާއި އެނޫންވެސް އެއްޗެހިން ރައްކާތެރި ވުމަށްޓަކައެވެ.\nމިއަދަކީ ކޮމިއުނިސްޓު ޗައިނާ އަށް 70 އަހަރު ފުރުން ފާހަގަ ކުރާ ދުވަސް ކަމުގައި ވާއިރު، މިއަދު އާއްމު ރައްޔިތުން ވަނީ ކުރިޔާއި ހިލާފަށް ގިނައިން މަގުތައް މައްޗައް ނިކުމެ، ހަމަލާތައް ވަރުގަދަ ކޮށްފައިކަން ފާހަގަކޮށްލެވެއެވެ.\nފުރަބަންދުކޮށްފައި އޮތުމުން އޮންލައިން ގޭމެއް މެދުވެރިކޮށް މުޒާހަރާކޮށްފި\nތިން މީހުންގެ ގްރޫޕަކުން "ޓޮއިލެޓް ޕޭޕާ" ވަގަށް ނަގައިފި\nއޮކްޓޯބަރ 1, 2019 21:34\nއެމެރިކާ މީހުން ތިބޭނެ ހިނި އައިސް އަތް ޖަހަން. ވަކިވަކި ކޮއްލާ ބައިބައި ކޮއްލުމަކީ އެމީހުން އެންމެ ކުރާހިއްވާ ކަންތައްތައް. އެމީހުން ބޭނުންވާ އޮޕްޓުނިޓީސް ތައް ލިބޭނީ އެހެންހަދައިގެން ކަމުގަ ވާތީ


Fithuru Eidge munaasabathugai Ooredoo customer innah haassa offer eh | ThePress\nފިތުރު އީދުގެ މުނާސަބަތުގައި، އުރީދޫ ކަސްޓަމަރުންނަށް ހާއްސަ އޮފާއެއް\nފިތުރު އީދުގެ މުނާސަބަތުގައި، އުރީދޫ ކަސްޓަމަރުންނަށް ހާއްސަ އޮފާއެއް!\nއުރީދޫ މޯލްޑިވްސްއިން ފިތުރު އީދުގެ ހެޔޮއެދުމާއި ތަހުނިޔާ އެކުންފުނީގެ ހުރިހާ ކަސްޓަމަރުންނަށާއި ރާއްޖޭގެ އެންމެހާ ރައްޔިތުންނަށް ފޮނުވައިފިއެވެ.\nފިތުރު އީދުގެ އުފާވެރި މުނާސަބަތުގައި، އީދުގެ އުފާވެރިކަން އާއިލާއާއި ރައްޓެހިންނަށް ހިއްސާ ކޮށްލުމަށްޓަކައި، ހާއްސަ އޮފާއެއް މިއަދު ވަނީ އެކުންފުނިން ތައާރަފްކޮށްފައެވެ. މި އޮފާގެ ދަށުން އުރީދޫ ކަސްޓަމަރުންނަށް މަގޭ ޕްލޭން މެދުވެރިކޮށް3ދުވަހުގެ މުއްދަތަށް3ޖީބީ ޑޭޓާ އެންމެ 75 ރުފިޔާއަށް ބައްލަވައިގަނެވޭނެއެވެ.\nމި އޮފާ ތައާރަފް ކޮށްފައިވަނީ ގޭގައި ތިބެގެންވެސް ދުރުގައިތިބި އާއިލާއާއި ރައްޓެހިންނާ އޮންނަ ގުޅުން ބަދަހިކުރުމަށް މަގުފަހި ކޮށްދިނުމުގެ ގޮތުންނެވެ. މި ޑޭޓާ ޕެކް އެކްޓިވޭޓް ކުރުމަށް އުރީދޫ އެޕަށް ލޮގްއިންވެ އެޕްގެ ސެލްފް ކެއާ ސެކްޝަނުން ރިކޮމެންޑެޑް ޕެކޭޖަސް އިހްތިޔާރު ކުރާނީއެވެ. އަދި ގެންގުޅޭ ނަންބަރަށް އެކްޓިވޭޓް ކުރެއްވުމަށް FOR MYSELF ޓެބް އިހްތިޔާރުކޮށް ނުވަތަ ރައްޓެއްސަކަށް މިޕެކް ހަދިޔާ ކުރުމަށް GIFT A FRIEND ޓެބް ހިޔާރު ކޮށް Eid Exclusive ޕެކްގައިވާ (+) ފާހަގައަށް ފިތާލާށެވެ. ދެން CONFIRM ބަޓަނަށް ފިތާލެއްވުމަށްފަހު ފައިސާ ދެއްކުމުން މި ޕެކޭޖް އެކްޓިވޭޓް ކުރެވުނީއެވެ.\nއުރީދޫގެ ހުރިހާ ޕްރީޕެއިޑް ކަސްޓަމަރުންނަށް ވެސް ހުޅުވާލެވިފައިވާ މި ހާއްސަ އޮފާ އަންނަ އަންގާރަ ދުވަހުގެ 23:59 ނިޔަލަށް ކަސްޓަމަރުންނަށް އުރީދޫ އެޕް މެދުވެރިކޮށް ބައްލަވައިގަނެވޭނެއެވެ.\nއުރީދޫގެ މެނޭޖަރު ބްރޭންޑް އެންޑް މާކޮމްސް، ނޫރާ އިބްރާހިމް ޒާހިރު ވިދާޅުވީ އުރީދޫ ޓީމްގެ ފަރާތުން ކަސްޓަމަރުންނަށާއި، ރާއްޖޭގެ ހުރިހާ ރައްޔިތުންނަށް ވެސް ފިތުރު އީދުގެ ތަހުނިޔާ އާއި ހެޔޮއެދުންތައް އަރިސްކުރާ ކަމަށެވެ. އަދި އެހެން އަހަރުތަކާ ހިލާފަށް މި އަހަރުގެ އީދު ގޭގައި ފާހަގަކުރަންޖެހިފާ ވީއިރު ގާތްތިމާގެ މީހުންނާއި ރައްޓެހިންނަށް އީދުގެ އުފާވެރިކަން ހިއްސާކުރުމަށް އުރީދޫގެ އީދު އޮފާ ކަސްޓަމަރުންނަށް ކަމުދާނެކަމަށް އުއްމީދު ކުރާ ކަމަށް އޭނާ ވިދާޅުވިއެވެ.\nއީދު އޮފާގެ އިތުރުން، ރަމަޟާން މަހަށް ހާއްސަކޮށްގެން ތައާރަފްކުރި ބައެއް އޮފާތަކުގެ ތެރެއިން 50 ޕަސެންޓް އެކްސްޓްރާ ޑޭޓާ އޮފާ އަދި 5x ޑެއިލީ ބޯނަސް ޑޭޓާ ހަރޯދަ ތެރޭގައިވެސް ކުރިއަށްދާނެ ކަމަށް އެކުންފުނިން ވަނީ ހާމަކޮށްފައެވެ. 50 ޕަސެންޓް އެކްސްޓްރާ ޑޭޓާ އޮފާގެ ދަށުން އެކްޓިވޭޓް ކުރާ ކޮންމެ މަންތްލީ ޑޭޓާ ޕެކަކާއެކު 50 ޕަސެންޓް ޑޭޓާ އިތުރަށް ލިބޭނެއެވެ.\n5x ޑެއިލީ ޑޭޓާ ބޯނަސް އޮފާގެ ދަށުން އުރީދޫ އެޕް މެދުވެރިކޮށް ކުރާ 50 ރުފިޔާ, ނުވަތަ އެއަށްވުރެ މަތީގެ ކޮންމެ ރިޗާޖަކާއެކު 5x ޑެއިލީ ބޯނަސް ޑޭޓާ ލިބޭނެއެވެ. ޑޭޓާ އޮފާތަކުގެ އިތުރުން އުރީދޫން ވަނީ އޮޕޯ ފޯނުތަކުގައި ވަރަށް ހާއްސަ ޑިސްކައުންޓް އޮފާ އެއްވެސް ތައާރަފްކޮށްފައެވެ. މި ޑިސްކައުންޓަށް ފަހު އޮޕޯ A1K 52 ޖީބީ ފޯނު މިހާރު އެންމެ 2098.99 ރުފިޔާއަށް އުރީދޫގެ އީ ކޮމާސް ޕްލެޓްފޯމް މޫލީ މެދުވެރިކޮށް ގަނެވޭނެ ކަމަށް އެ ކުންފުނިން ބުނެއެވެ.


މަސްތުވާތަކެއްޗާއެކު މީހަކު ދ. ބަނޑިދޫން ހައްޔަރުކޮށްފި\nބުރާސްފަތި ،17 އޮކްޓޯބަރ 2019 / 9:42\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ދ. ބަނޑިދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި މަސްތުވާތަކެއްޗާއެކު މީހަކު ބަނޑިދޫން ހައްޔަރުކޮށްފިއެވެ.\nމާލެއިން ބަނޑިދުއަށް ދަތުރުކުރަމުންދާ ބޯޓަކުން ބަނޑިދުއަށް މަސްތުވާތަކެތި އެތެރެކުރާ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން ހިންގި މިއޮޕަރޭޝަންގައި ހައްޔަރުކޮށްފައިވަނީ 33 އަަހަރުގެ ފިރިހެނެކެވެ.\nއޮކްޓޯބަރު 15 ވަނަ ދުވަހު ހިންގި މިއޮޕަރޭޝަނުގައި ބަނޑިދޫ ބަނދަރު ސަރަޙައްދުން އޭނާ ހުއްޓުވައި ފުލުހުންގެ ބެލުމުގެ ދަށަށް ގެނެސް ބަލައިފާސްކުރިއިރު އޭނާގެ އަތުގައި ހުރި ފޮށިގަނޑެއްގެ ތެރެއިން މަސްތުވާތަކެތިކަމަށް ޝައްކުކުރެވޭ އެއްޗެއްހުރި ރަބަރު ޕެކެޓެއް ފެނިފައިވެއެވެ.\nމިމައްސަލައިގައި ހައްޔަރުކޮށްފައިވާ މީހާގެ ބަންދާމެދު ގޮތެއް ނިންމުމަށް ދ. ކުޑަހުވަދޫ މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 10 ދުވަހުގެ މުއްދަތު ދީފައިވެއެވެ.\nމިމައްސަލަ ދ. ބަނޑިދޫ ޕޮލިސް ސްޓޭޝަނުން ދަނީ ތަހުގީގު ކުރަމުންނެވެ.


Mandhu College: Virtual Class aa eku kiyevun huhtumeh nethi kuriah!\nމަންދު ކޮލެޖުގެ ގްރެޖުއޭޝަން ހަފުލާއެއްގެ ތެރެއިން--\n"ވާޗުއަލް ކްލާސް" އާ އެކު މަންދު ކޮލެޖުގެ ކިޔެވުން ހުއްޓުމެއް ނެތި ކުރިއަށް!\n25 އޭޕްރީލް 2020 - 11:33:37\nދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19 ގެ ބާރު ރޯޅި ރާއްޖެއާ ހިސާބަށް ފޯރައި އެކަމުގެ އަސަރު ކުރަން ފެށިތާ މަހެއްހާ ދުވަސްވެއްޖެ އެވެ. ދިރިއުޅުމުގެ ވައްޓަފާޅިއާ އެއްވަރަށް ތައުލީމީ ނިޒާމަށް ވެސް ބަދަލު އައިސްފި އެވެ.\nސްކޫލުތަކާއި ޔުނިވާސިޓީތަކުގެ އިތުރުން ކޮލެޖުތަކުގެ ކިޔެވުން ހުއްޓި ދަރިވަރުންނަށް ގޭގައި މަޑުކުރަން މިވަނީ މަޖްބޫރުވެފަ އެވެ. އެކަމަކު މި މިދަނޑިވަޅުގައި ވެސް ރާއްޖޭގައި އެންމެ ދުވަސްވީ އެއް ތައުލީމީ މަރުކަޒު، މަންދު ކޮލެޖުން އަންނަނީ ހުއްޓުމެއް ނެތި ކިޔަވައިދެމުންނެވެ. މިގޮތަށް ހުއްޓުމެއް ނެތި ކިޔަވައިދިނުމުގެ އަސްލަކީ އެ ކޮލެޖުން އަމިއްލަ އަށް ފަރުމާކުރި "ވާޗުއަލް ކްލާސް" އެވެ.\nމިއާއެކު އަމިއްލަ ރަށުގައި ހުރެގެން ކިޔެވުމުގެ މަގު ފަހިވެގެންދާއިރު އުނދަގުލެއް ނެތި އަސްލު ކުލާސްރޫމެކޭ އެއްގޮތަށް ކިޔެވުމުގެ ފުރުސަތު ލިބެ އެވެ. ވާޗުއަލްކޮށް ކިޔަވައިދޭއިރު ކޮންމެ މޮޑިއުލެއް ވެސް ކިޔަވައިދޭ ލެކްޗަރާއާއި ދަރިވަރުން ސީދާ ބައްދަލުވުމުގެ ފުރުސަތު އޮވެ އެވެ. މިކަމުގެ ސަބަބުން އިތުރަށް އޮޅުންފިލުވަން ބޭނުންވިޔަސް އެކަން ވެސް ކުރެވޭނެ އެވެ. އަދި ދަރިވަރުންނާއި ދަރިވަރުން ބައްދަލުވެ އެކި އެކި ހިޔާލުތައް މަޝްވަރާކުރަން ފަސޭހަވެ އެވެ.\nރާއްޖޭގައި ވާޗުއަލްކޮށް ކިޔަވައިދޭ ހަމައެކަނި މަރުކަޒު، މަންދު ކޮލެޖުގެ ޗެއާމަން އިބްރާހިމް އިސްމާއިލް (އިބްރާ) ވިދާޅުވީ ކޮވިޑް-19 އާއެކު ކެމްޕަސްތަކުގައި ކިޔަވައިދިނުން ހުއްޓިފައިވާ މިދަނޑިވަޅުގައި އެ ކޮލެޖުގެ ހުރިހާ ކްލާސްތަކެއް ވާޗުއަލް ކެމްޕަހަށް ބަދަލުކޮށްފައިވާ ކަމަށެވެ.\nމަންދުން ފަރުމާކުރި ވާޗުއަލް ސިސްޓަމަކީ ފައިލްތައް ފޮނުވުމާއި ހުރިހާ ފިލާވަޅުތައް ރެކޯޑްކުރުމާއި ސްލައިޑްޝޯތައް ވެސް ދައްކާލެވޭހާ ރަނގަޅަށް ފަރުމާކޮށްފައިވާ ސިސްޓަމެކެވެ.\nލެކްޗަރާ ކިޔަވައިދޭ ގަޑީގައި ދަރިވަރުުން ވާޗުއަލް ކްލާހަށް ލޮގިން ވުމުން ކޮންމެ ދަރިވަރަކަށް ވެސް ކުރެވޭނީ ކްލާސްރޫމެއްގައި އިނދެގެން ކިޔަވާ އިހުސާސެކެވެ. ވަޒީފާ އަދާކުރަމުން އާއިލާއާއެކު ވަގުތު ވެސް ހޭދަކުރަމުން ކިޔެވުމަށް އެންމެ ރަނގަޅު އެއް ސިސްޓަމްގެ ގޮތުގައި ފާހަގަކުރާ ވާޗުއަލް ކްލާހުގައި ތިބެގެން ކިޔެވުމުގެ މަގު މަންދުން ފަހިކޮށްދިންއިރު އިބްރާ ވިދާޅުވި ގޮތުގައި އެކޮލެޖްގެ އަމާޒަކީ، މި އުނދަގޫ ދަނޑިވަޅުގައިވެސް، ކޮލެޖްގެ ދަރިވަރުންގެ ކިޔެވުން މެދުނުކެނޑި ކުރިއަށް ގެންދިއުމެވެ. އަދި އެ ކޮލެޖުން ދަރިވަރުންނަށް ދެމުން އަންނަ އެއްވެސް ހިދުމަތަކަށް ބުރޫ ނާރާ ކުރިއަށް ގެންދެވޭނެ އިންތިޒާމުތައް ވެސް ހަމަޖައްސަވާފައިވާކަން އިބްރާ ފާހަގަކުރެއްވި އެވެ.\nގްރޫޕް ސްޓަޑީވެސް ހެދޭހާ ފެންވަރަށް ދަރިވަރުންނާއި ހަމައަށް ގެނެސްދީފައިވާ މި ސިސްޓަމަކީ ކޮލެޖް/ ޔުނިވާސިޓީތަކުގެ ކިޔެވުން ހުއްޓިފައިވާ މިވަގުތު ހަމަގައިމު ވެސް މަންދުގެ ދަރިވަރުންނަށް ލިބުނު ބޮޑު ލުޔަކަށް ވެގެންދާނެ އެވެ.\nބޭނުން ބަޔަކަށް ސިސްޓަމް ބޭނުންކުރަން ލިބިދާނެ:\nމާލެ ލޮކްޑައުންކުރުމާއެކު ލެކްޗަރާ އިންނަށްވެސް، ކެމްޕަހަށް ހާޒިރު ނުވެ، ކްލާސްތައް ނަގައިދޭން ލިބުމަކީ ފަސޭހަ ކަމެކެވެ. "ވާޗުއަލް" ކޮށް ކިޔަވައިދޭ އިރު މަންދު ކޮލެޖު ހިންގުން ވެސް މިހާރު ވަނީ "ވާޗުއަލް" ކޮށްފަ އެވެ. އެހެންކަމުން މާލެ ލޮކްޑައުން ކުރުމާއެކު ކޮލެޖުގެ އެހެން ސްޓާފުން ވެސް ގޭގައި މަސައްކަތް ކުރަމުން އަންނައިރު އިބްރާ ވިދާޅުވީ އެ ސިސްޓަމް ބޭނުންކުރަން ބޭނުންވާ އެހެން ފަރާތްތަކަށް ވެސް އެ ފުރުސަތު ލިބިދާނެ ކަމަށެވެ. އަދި އެކަަމަށް ޝައުގުވެރިވާނަމަ ގުޅުމަށް ވެސް އެދިވަޑައިގަތެވެ. އަދި ވިދާޅުވީ އެއް ހަފްތާގެ ފްރީ ޓްރަޔަލްއެއް ދައްކާލެވިދާނެ ކަމަށެވެ.\nމޯލްޑިވްސް ކޮލިފިކޭޝަން އޮތޯރިޓީ (އެމްކިޔުއޭ) ގަބޫލުކުރާ ކޯސްތައް އެތަނުން ހިންގަމުން އަންނައިރު ވާޗުއަލް ކެމްޕަހުގައި ކިޔަވާ ދަރިވަރުންނަށް ކަނެކްޝަން ފީތައް ދައްކައިދެނީ ވެސް އެ ކޮލެޖުންނެވެ.\nމީގެ 22 އަހަރު ކުރިން 1998 އިން ފެށިގެން ތައުލީމު ފޯރުކޮށްދެމުން އަންނަ މަންދު ކޮލެޖުގައި 500 އެއްހާ ދަރިވަރުން ކިޔަވަމުން އަންނައިރު ޖުމްލަ 52 ކޯހެއް އެތަނުން އަންނަނީ ކުރިއަށް ގެންދަމުންނެވެ. މިއަހަރު އަލަށް 17 ކޯހެއްގެ ކިޔެވުން ފެށިއިރު ސެޓްފިކެޓް ލެވެލްގެ ކޯސްތަކުގެ އިތުރުން މާސްޓާސްއާ ހަމައަށް މަންދުން އަންނަނީ ކިޔަވައިދެމުންނެވެ. މި ހުރިހާ ދަރިވަރުންނަށް ވެސް ލިބުނު އެންމެ ބޮޑު ހިތްހަމަ ޖެހުމަކީ މި ހާލަތުގައި ވެސް ގޭގައި ތިބެގެން ކޯސް ފުރިހަމަ ކުރުމުގެ ފުރުސަތު ލިބިގެން ދިއުމެވެ.\nމިއީ ދުނިޔޭގައި ބޭއްވުނު ފުރަތަމަ ވާޗުއަލް އިމްތިހާނު: މަންދު ކޮލެޖު


Flyme In R. Ifuru Ah Dhathuru Thah Fashan Thayyaru Vejje - Vaguthu\nކޮވިޑް-19: ފަރުވާކުޑަ ކުރެވިއްޖެނަމަ، ދެން ލިބޭ ގެއްލުން ބޮޑުވެދާނެ -3މިނެޓް ކުރިން\nފްލައިމީ އިން ރ. އިފުރަށް ދަތުރުތައް ފަށަން ތައްޔާރުވެއްޖެ\nވިލާ އެއާގެ ފްލައިމީ އިން ރ. އިފުރު އެއާޕޯޓަށް ދަތުރުތައް ފެށަން ތައްޔާރު ވެއްޖެއެވެ.\nވިލާ އެއާގެ ފްލައިމީ އިން ނެރެފައިވާ ބަޔާނެއްގައި ބުނެފައިވަނީ އިފުރުގެ އިތުރުން މާފަރުގައި ހަދަމުން އަންނަ އެއާޕޯޓް ނިމުމުން އެ އެއާޕޯޓަށްވެސް ދަތުރުތައް ފަށަން ނިންމާފައިވާ ކަމަށެވެ.\nފްލައިމީ އިން ވަނީ އެ އެއާލައިންގެ އޭޓީއާރު 500-72 މަރުކާގެ2ބޯޓު ބޭނުން ކޮށްގެން މިހާރު މާލެ އިން ރާއްޖޭގެ ބައެއް ޑޮމެސްޓިކް އެއާޕޯޓް ތަކަށް ދަތުރު ކުރަމުންނެވެ. އޭގެ ތެރޭގައި އދ. މާމިގިލީ އެއާޕޯޓާއި ބ. ދަރަވަންދޫ އެއާޕޯޓް ހިމެނެއެވެ.\nފްލައިމީ އަކީ ސަރުކާރު ކޯލިޝަން ޖުމްހޫރީ ޕާޓީގެ ލީޑަރު އަދި މަޝްހޫރު ވިޔަފާރިވެރިޔާ ގާސިމް އިބްރާހިމްގެ ހިއްސާ އޮންނަ ކުންފުނި ވިލާ އެއާއިން އޮޕަރޭޓް ކުރަމުން އަންނަ އެއާލައިނެކެވެ. އަދި މި ކުންފުނިން އަންނަނީ ސީޕްލޭން ދަތުރުތައް ފެށުމަށް ޓްވިން އޮޓާ 300 ސީރީޒްގެ ހަތަރު ބޯޓު ގެންނަން ވެސް ވަނީ ނިންމާފައެވެ.\nފްލައިމީން ސީޕްލޭން ދަތުރުތައް ފެށުމަށް ހަމަޖެހިފައި ވަނީ މިއަހަރުގެ ނިޔަލަށް ނިންމަން ހަމަޖެހިފައިވާ ވެލާނާ އިންޓަނޭޝަލް އެއާޕޯޓުގައި ސީޕްލޭން ޓާމިނަލްގެ މަސައްކަތް ނިމުމުންނެވެ.\nއިފުރު އެއާޕޯޓާއި ރިސޯޓު ވިއްކާލަން އިއުލާންކޮށްފި\nފްލައިމީއިން އާ ބޯޓެއް ގެންނަނީ\nނޮވެމްބަރު 9, 2019 18:14\nނޮވެމްބަރު 9, 2019 21:07\nއަރާންވެސް ނުވާނެ. ބާބޯޓުތަކެއް ގެނެސްގެން އުޅޭ މީހެއް ބުރުމާ އަކީ. އަބަދު އަބަދު އިންޖީނު މައްސަލަ ޖެހޭ ބޯޓު ތަކެއް. އިންޖީނުން ދުންއަރާ. މިހާރުވެސް އިންޖީނު ބަދަލު ކުރާންޖެހޭ ބޯޓެއް މާމިގިލީ އެޔާޕޯޓުގެ ހެގަރުތެރޭ އެބައޮތް. ރައްކާވެ ތިބީއްޔާ ދަތުރެކޭ މުސްކުޅިން ބުނެ އުޅޭ.\nނޮވެމްބަރު 10, 2019 10:19\nގާސިމް އާދޭސްކޮށްފަބުނަން ގދ.ކާޑެއްދޫއަށް ދަތުރު ފަށާބަލަ.ވަރަށް އިންތިޒާރު އެބަކުރެވޭ.މޯލްޑިވިއަނުން މިދަނީ އަހަރުމެންގެ ލޭ ބޮއެ ހުސްކުރަމުން.


Raajje Kataifi, India Final Ah – adduLIVE\nރާއްޖެ ކަޓައިފި، އިންޑިއާ ފައިނަލަށް\nOct 13, 2021, 22:55 ހަސަން ރަޝީދު\n3-1 އިން ރާއްޖެ ބަލިކުރުމަށްފަހު އުރީދޫ ސާފް ޗެމްޕިއަންޝިޕްގެ ފައިނަލަށް އިންޑިއާ ދަތުރުކޮށްފިއެވެ.\nމި މުބާރާތުގެ ފައިނަލްގައި އަންނަ ހޮނިހިރު ދުވަހުގެރޭ އިންޑިއާ ބައްދަލުކުރާނީ ނޭޕާލް އާއެވެ.\nފަސް ގައުމު ވާދަކުރާ މި ފަހަރުގެ ސާފް ޗެމްޕިއަންޝިޕް ކުރިއަށްދަނީ ލީގު އުސޫލުންނެވެ. ފައިނަލަށް ހޮވޭނީ އެންމެ ގިނަ ޕޮއިންޓް ހޯދާ ދެ ޓީމެކެވެ. އެގޮތުން ލީގު ބުރުގެ ހުރިހާ މެޗެއް މިހާރު ކުޅެ ނިމިފައިވާއިރު އިންޑިއާ އިން ވަނީ 8 ޕޮއިންޓު ހޯދާފައެވެ. ނޭޕާލް ހަތް ޕޮއިންޓު ހޯދިއިރު، ރާއްޖެ އަށް ލިބިފައިވަނީ ހަ ޕޮއިންޓެވެ. ބަންގްލަދޭޝް އަށް ފަސް ޕޮއިންޓު ލިބުނުއިރު ސްރީލަންކާ މުބާރާތް ނިންމާލީ އެއް ޕޮއިންޓާ އެކުއެވެ.\nގައުމީ ފުޓްބޯޅަ ދަނޑުގައި ދިވެހި ގިނަ އަދަދެއްގެ ސަޕޯޓަރުން ކުރިމަތީ މިރޭ ކުޅުނު މި މެޗުގައި އިންޑިއާގެ ފަރާތުން މޮޅު ކުޅުމެއް ފެނިގެން ގޮސްފައިވާއިރު މެޗުގެ 33 ވަނަ މިނެޓްގައި އެޓީމުން ވަނީ ލީޑު ނަގާފައެވެ. އެގޮތުން ރާއްޖޭގެ ޕެނަލްޓީއޭރިއާގެ ތެރެއަށް ވަނުމަށްފަހު ފޮނުވާލި ބާރު ހަމަލާއަކުން މި ގޯލު އެޓީމަށް ކާމިޔާބުކޮށްދިނީ މަންވީރު ސިންހެވެ.\nމި ގޯލާއެކު އިންޑިއާ ފުރަތަމަ ހާފް ނިންމާލުމާ ގާތަށް ގޮސްފައިވަނިކޮށް ހާފްގެ ފަހު ވަގުތުކޮޅުތެރޭ ރާއްޖޭގެ ހަމްޒާ އަށް ކުރި އިންޑިއާ ކުޅުންތެރިއަކު ކުރި ފައުލަކާ ގުޅިގެން ވަނީ ޕެނަލްޓީއެއް ލިބިފައެވެ. މި ޕެނަލްޓީ ކާމިޔާބުކޮށްދީ ރާއްޖެ އަށް ނަތީޖާ އެއްވަރުކޮށްދިނީ އަލީ އަޝްފާގް (ދަގަނޑޭ) އެވެ.\nދެ ޓީމު ވެސް އެއްވަރެއްގައި އޮވެ ފުރަތަމަ ހާފް ނިމުނުއިރު މެޗުގެ 62 ވަނަ މިނެޓްގައި އިންޑިއާ ވަނީ އަލުން ލީޑު ނަގާދީފައެވެ. އެގޮތުން މަންވީރު ސިންހް ދިން ޕާހަކުން މި ގޯލު އެޓީމަށް ކާމިޔާބުކޮށްދިނީ ކެޕްޓަން ސުނިލް ޗެތުރީ އެވެ. މި ގޯލު ކާމިޔާބުކުރިތާ މާގިނަ އިރުތަކެއް ނުވަނީސް އިންޑިއާގެ ޕެނަލްޓީއޭރިއާގެ ކުޑަތަންކޮޅެއް ބޭރުން ރާއްޖެ އަށް ހިލޭޖެހުމެއް ލިބިފައިވެއެވެ. ނަމަވެސް ދަގަނޑޭ ފޮނުވާލި އެ ހިލޭޖެހުން ދިފާއުކުރީ އިންޑިއާގެ ކީޕަރެވެ.\nއެ ފުރުސަތުގެ ބޭނުން ރާއްޖެ އަށް ނުހިފުނުއިރު މެޗުގެ 71 ވަނަ މިނެޓްގައި ޗެތުރީ ވަނީ އިތުރު ގޯލެއް ކާމިޔާބުކޮށް އިންޑިއާގެ ލީޑު ފުޅާކޮށްދީފައެވެ. ޗެތުރީ މި ގޯލު ކާމިޔާބުކުރީ ރާއްޖޭގެ ޕެނަލްޓީއޭރިއާ ތެރެއަށް ހުރަސްކޮށްލި ބޯޅައެއް ބޮލުން ކުރިއަށް ފޮނުވާލައިގެންނެވެ.\nނަތީޖާގެ ފަރަގު ކުޑަކޮށްލަން ރާއްޖެ އިން މެޗުގެ ފަހު 10 މިނެޓްތެރޭ މަސައްކަތް ކުރި ނަމަވެސް އިތުރު ގޯލުތަކެއް ރާއްޖެ އަށް ވަނީ ކާމިޔާބު ކުރެވޭ ގޮތް ނުވެ މުބާރާތުން ކަޓާފައެވެ.


Ranbir - Shraddha filmge shooting Novmber gai\nރަންބީރު-ޝްރައްދާ ފިލްމުގެ ޝޫޓިން ނޮވެމްބަރުގައި\nޝުރައްދާ އާއި ރަންބީރު\n"ޝަމްޝޭރާ" ގެ ޝޫޓިން ރަންބީރު ކަޕޫރު މިހާރު ވަނީ ނިންމާލާފަ އެވެ. ސަންޖޭ ދަތާއެކު އޭނާ ކުޅޭ މި ފިލްމު ނުނިމި އޮތީ ލޮކްޑައުންގެ ސަބަބުންނެވެ. ނަމަވެސް ސަންޖޭ ކެންސަރުގެ ފަރުވާ އަލުން ފެށުމުގެ ކުރިން ފިލްމު ނިންމަން ބޭނުންވެގެން ވަރަށް އަވަސް ކޮށްލާފައި މިހާރު ވަނީ މި ފިލްމުގެ ޝޫޓިންތައް ނިންމާފަ އެވެ.\nރަންބީރު ދެން ކުޅެމުން ދިޔައީ "ބްރަހްމަޝްތުރާ" އެވެ. ހަގީގީ ލޯބިވެރިޔާ އާލިއާ ބަޓް އާއި އަމީތާބު ބައްޗަން އަދިވެސް ވަރަށް ގިނަ އެކްޓަރުން ބައިވެރިވާ މި ފިލްމުގެ ޝޫޓިން ފެށިތާ ތިން އަހަރަށް ވުރެ ގިނަ ދުވަސް ވަނީ ވެފަ އެވެ. ފަހުގެ ޚަބަރުތައް ބުނާ ގޮތުގައި އަޔާން މުކަރުޖީ ޑައިރެކްޓް ކުރާ މި ފިލްމުގައި ވެސް ރަންބީރު ކުޅެން ޖެހޭ ބައި މިހާރު ގާތްގަނޑަކަށް ވަނީ ފުރިހަމަ ވެފަ އެވެ. އެޔާއެކު މުޅިން އާ ފިލްމެއްގެ މަސައްކަތް ފެށުމުގެ ފުރުސަތު ރަންބީރަށް ވަނީ ލިބިފަ އެވެ.\nއެގޮތުން ރަންބީރު ދެން އެންމެ އަވަހަށް ފަށަން ހަމަޖެހިފައި ވަނީ ޝްރައްދާ ކަޕޫރާއެކު ކުޅޭ ޑައިރެކްޓަރު ލަވް ރަންޖަންގެ ފިލްމެވެ. މި ފިލްމުގެ ޝޫޓިން ނޮވެމްބަރު މަހު މުމްބައިގައި ފަށަން މިހާރު ވަނީ ހަމަޖެހިފަ އެވެ. އެންމެ ކުރިން ޝޫޓިން ބާއްވަން ހަމަޖެހިފައިވަނީ ޓެސްޓް ޝޫޓް ތަކެއް ގޮތަށެވެ. ސިއްހީ ގޮތުން ބަލަން ޖެހޭ ކަންތައްތައް ބަލާ ގައިޑްލައިންތަކަށް އަމަލު ކޮށްގެން ޝޫޓިން ބޭއްވޭނީ ކިހިނެއްތޯ އަޖުމަ ބެލުމުގެ ޝޫޓިން ތަކެކެވެ. އޭގެ ފަހުން އިންޑީޔާއިން ބޭރު ގައުމަކަށް މި ފިލްމު ކުރޫ ގޮސް ފިލްމުގެ ޝޫޓިންގެ ބޮޑު ބައެއް ފުރިހަމަކުރާ ގޮތަށް ވަނީ ހަމަޖެހިފަ އެވެ.\nމި ފިލްމުގެ ވާހަކަ ބިނާ ކޮށްފައި ވަނީ ސްޕޭނުގައި ހިނގާ ލޯބީގެ ހާދިސާ ތަކަކަށެވެ. މި މަހުގެ ތެރޭގައި ލަވްގެ އޮފީހުގައި ފިލްމުގެ އެންމެ ފަހުގެ ނެރޭޝަން އެކްޓަރުންނަށް ދީ ވަނީ ނިންމާފަ އެވެ. މި ނެރޭޝަންގައި ރަންބީރާއި ޝްރައްދާ ބައިވެރިވެފައި ނިކުންނަނިކޮށް ޕަޕަރާޒީން ފޮޓޯ ނަގާފައި ވެއެވެ.\n"ޝްރައްދާ މި ފިލްމުގައި ކުޅެނީ ވެއިޓަރެއްގެ ބައި. ރަންބީރު ކުޅެނީ ލޯބިން ގޮސް ހަލާކުވެފައި ހުންނަ ފިރިހެން ކުއްޖެއްގެ ރޯލު،" ފިލްމާ ގުޅޭ މައުލޫމާތު ދިން މީހަކު އިންޑިޔާގެ ނޫހަކަށް ބުނެފައި ވެއެވެ.\nނޮވެމްބަރުމަހު ފިލްމު ފަށައި އަންނަ އަހަރުގެ އޭޕްރީލް މަސް ނިމުމުގެ ކުރިން ފިލްމުގެ މަސައްކަތް މުޅިން ނިންމާލަން ވަނީ ހަމަޖެހިފަ އެވެ.\n"ކޮރޯނާވައިރަހުގެ ބަލިމަޑުކަމެއް ދުނިޔެއަށް ފެތުރިފައިވާތީ ޔަގީންކަމާއެކު އެއްވެސް ޝޫޓިންގެއް މިވެނި ދުވަހަކަށް ނިންމާލެވޭނޭ ބުނާކަށް ނޭނގޭނެ. ނަމަވެސް މިހާރު ރާވާފައި އޮތީ އެޕްރީލް މަސް ނިމުމުގެ ކުރިން ޝޫޓިން ފުރިހަމަ ކުރަން،" ފިލްމާ ގުޅޭ މައުލޫމާތު އެނގޭ މީހަކު ބުންޏެވެ.\nމިއީ ރޮމެންޓިކް ކޮމެޑީ އަކަށް ވާތީ ރަންބީރުގެ "ޝަމްޝޭރާ" އާއި "ބްރަހްމަޝްތުރާ" ގޮތަށް މާ ގިނަ ދުވަސް ޝޫޓިންގް އަކަށް ނުނަގާނެ އެވެ. އޭޕްރީލްގައި ލަވް ރަންޖަންގެ ފިލްމު ނިންމުމަށްފަހު މުޅިން އާ އިތުރު ފިލްމެއްގެ މަސައްކަތް ރަންބީރު ފެށުމަށް ވަނީ ހަމަޖެހިފަ އެވެ.\nރަންބީރު ކަޕޫރު ޝްރައްދާ ކަޕޫރު\nޝްރައްދާގެ "އާޝިގީ 2" އަނޫއަށް ކަމަކު ނުދޭ


Aamdhanee millionakah vure madhu nama BPT ge bayaan hushahalhan nujehey gothah hadhaifi | Mihaaru\nމީރާ އިން ބަޔަކު ހިދުމަތް ހޯދަނީ: ބީޕީޓީގެ ކަންކަން ބެލެހެއްޓުމުގައި މީރާ އިން ވަނީ މި ފަހުން ބޮޑެތި ލުއިތަކެއް ދީފަ.-- ފައިލް ފޮޓޯ: މިހާރު\nއާމްދަނީ މިލިއަނަކަށް ވުރެ މަދު ނަމަ ބީޕީޓީ ބަޔާން ހުށަހަޅާކަށް ނުޖެހޭނެ\n26 ޖެނުއަރީ 2017 - 19:42 12 comments\nއަހަރަކަށް ޖެހޭ އާމްދަނީ އެއް މިލިއަން ރުފިޔާ އަށް ވުރެ މަދު ނަމަ، ވިޔަފާރީގެ ފައިދާ އިން ނަގާ ޓެކްސް (ބީޕީޓީ)ގެ ބަޔާން ހުށަހަޅަން ނުޖެހޭ ގޮތަށް މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން މިއަދު ހަމަޖައްސައިފަ އެވެ.\nބީޕީޓީގެ ގަވާއިދަށް ގެނައި 12 އިސްލާހުގައިވާ ގޮތުން، އެ އެސޫލު ހިނގާނީ ވަކި ފަރުދުންނަށް ނުވަތަ ޑީމްޑް ޕާޓްނަޝިޕްތަކަށެވެ. އެ ގޮތުން، ވަކި ފަރުދެއްގެ ނުވަތަ ޑީމްޑް ޕާޓްނަޝިޕެއްގެ ޖުމްލަ އާމްދަނީ އަހަރަކަށް އެއް މިލިއަން ރުފިޔާ އަށް ވުރެ އިތުރު ނުވާ ނަމަ އަދި ޓެކްސް ބިނާކުރެވޭ ފައިދާ 500,000 ރުފިޔާ އަށް ވުރެ އިތުރު ނުވާ ނަމަ، ބީޕީޓީގެ ބަޔާން ހުށަހަޅާކަށް ނުޖެހޭނެ އެވެ.\nކުރިން އޮންނަ ގޮތުން، 750,000 ރުފިޔާ އަށް ވުރެ އިތުރަށް އާމްދަނީ ލިބޭ ނަމަ ޓެކްސްގެ ބަޔާން ހުށަހަޅަން ޖެހޭނެ އެވެ.\n"މި ލުއިގެ ސަބަބުން ކުދި ވިޔަފާރިތައް ހިންގާ އަމިއްލަ ފަރުދުންނާއި ޑީމްޑް ޕާޓްނަރޝިޕްތަކަށް ވަރަށް ބޮޑު ލުޔެއް ލިބިގެން ދާނެ އެވެ،" އެ އިސްލާހާ އެކު މީރާ އިން އާއްމުކުރި ބަޔާނެއްގައިވެ އެވެ.\nބީޕީޓީގެ ކަންކަން ބެލެހެއްޓުމުގައި މީރާ އިން ވަނީ މި ފަހުން ބޮޑެތި ލުއިތަކެއް ދީފަ އެވެ. އެ ގޮތުން، އަހަރަކު 10 މިލިއަން ރުފިޔާ އަށް ވުރެ މަދުން އާމްދަނީ ލިބޭ ވިޔަފާރިތަކުން، ބީޕީޓީގެ ބަޔާނާ އެކު އޮޑިޓް ރިޕޯޓް ހުށަހަޅަން ނުޖެހޭ ގޮތަށް ވަނީ ހަމަޖައްސައިފަ އެވެ. ކުރިން މި ލުއި ދީފައި ވަނީ އަހަރަކު ފަސް މިލިއަން ރުފިޔާ އަށް ވުރެ މަދުން އާމްދަނީ ލިބޭ ވިޔަފާރިތަކަށެވެ.\nއަހަރަކު 10 މިލިއަން ރުފިޔާ އަށް ވުރެ ދަށުން އާމްދަނީ ލިބޭ ވިޔަފާރިތަކުން ހިސާބު ބެލެހެއްޓުމުގައި ފައިސާ ލިބޭ ނުވަތަ ހޭދަކުރާ ތާރީހެއްގައި އާމްދަނީ އާއި ހަރަދުތައް ހިމެނެމުގެ އިހްތިޔާރު ވެސް ވަނީ ދީފަ އެވެ.\nއިތުރު ލިޔުންތައް މީރާ ޓެކްސް ވިޔަފާރި ފައިދާ ޓެކްސް\nއެންމެ ބޮޑު ފައިދާއެެއް ލިބުނީ ވިޔަފާރީގެ ޓެކްސްއިން